text:
སྤོ་བོ་ཉི་མ།༼བརྩམས་སྒྲུང་།༽
དཀོན་མཆོག་རབ་བརྟན།
དང་པོ།
༢༠༡༥ ལོའི་དགུན་ཁའི་དགོང་ཁ་དེར། རྒྱ་གར་བྱང་ཕྱོགས་ཧེ་མ་ཅཱལ་མངའ་སྡེའི་རྡོ་ལ་རྡའི་རི་ལྡེབས་སུ་ཆགས་པའི་རྡ་སའི་རི་གྲོང་ནི་ཅུང་རྒྱུན་ལྡན་ལྟར་སྣང་སྟེ། ནུབ་ཁའི་ཉི་ཟེར་དམར་པོའི་འོག་ཏུ་རྡོ་ལ་རྡའི་རི་རྩེར་ཆགས་པའི་གངས་རྙིང་དང་། རི་མགུལ་གྱི་བྲག་རི་སྐྱ་བོ། རི་རྐེད་ཀྱི་འཚང་ཁའི་ཐོག་བརྩེགས་དག་གི་གྱང་སེར་བོ། དེ་བཞིན་ཐོག་བརྩེགས་དག་གི་ཐོག་ཁར་ཐེན་པའི་དཀར་སེར་དམར་སྔོའི་དར་ལྕོག་དང། གངས་སེང་རྟགས་ཅན་གྱི་རྒྱལ་དར་སོགས་མིག་ལམ་དུ་མངོན་ཚད་ལ་དམར་རྩི་བྱུགས་པ་བཞིན་དམར་ཤིག་གེར་སྣང་ལ། མཐའ་ན་གུ་དོག་པའི་སྲང་ལམ་ཐོག་ཡར་འགྲོ་མར་ཡོང་བྱེད་ཀྱིན་པའི་མི་རྣམས་ཀྱི་ངོ་གདོང་དང་། དུང་སྒྲ་སྒྲོག་གིན་འཚང་བཞིན་པའི་རླངས་འཁོར་དག་གི་ངོས་སུའང་དགོང་ཁའི་མཚམས་སྤྲིན་གྱི་དམར་མདངས་འཕྲོས་འདུག
ད་དུང་ཡིད་བཞིན་ནོར་བུའི་གཟིམ་ཁང་དང་གཙུག་ལག་ཁང་བཞེངས་སའི་རི་གདོང་གི་མགུལ་ནས་ཕྲེད་དུ་རྒྱུ་བའི་གྱ་གྱུའི་སྐོར་ལམ་སྟེང་དུའང་ནམ་རྒྱུན་ལྟར་སྐོར་ར་བ་གཅིག་རེ་གཉིས་རེའི་རྒྱུན་མི་ཆད་པར་འགྲོ་བཞིན་མཆིས་ལ། དེ་དག་གི་ཁྲོད་ནས་ལོ་ཆུང་རེ་ཟུང་ལས་མང་ཤོས་བཞི་བཅུའི་ཐེམ་སྐས་བརྒལ་བའི་རྒས་འཁོགས་ཤ་སྟག་རེད། གཟིམ་ཁང་གི་རྒྱབ་བམ་ནུབ་ནས་ཅུང་གཟར་བོར་གྱེན་དུ་ཕྱོགས་པའི་སྐོར་ལམ་ཐོག་སྤོ་བོ་ཞིག་གཅིག་པུར་འཛེགས་བཞིན་མཆིས། སྤོ་བོ་དེའི་ལག་གཡོན་པར་ཕྲེང་བ་ནག་པོ་ཞིག་ཐོགས་ཤིང་གཡས་པས་ཆར་གདུགས་ཀྱི་ཡུ་བ་དང་མཚུངས་པའི་ཤིང་གི་འཁར་བ་ཞིག་བཟུང་འདུག ཁོས་འཁར་བ་དེ་ཐྲག་སྒྲ་དང་བཅས་མདུན་དུ་བཙུགས་རྗེས་རྡོག་སྒྲ་མེད་པའི་གོམ་པ་རེ་མདུན་དུ་སྤོ་བ་དང་། ཡང་འཁར་བ་དེ་ཐྲག་སེ་མདུན་དུ་བཙུགས་ནས་འགྲོ་བཞིན་མཆིས། ཁོའི་དཔྲལ་བའི་གཉེར་རིས་གསེང་རྐང་འགའ་ཤས་ལས་ལྷག་མེད་པའི་མིག་སྤུ་དང་། མ་ནེའི་དང་འགྲམ་པའི་སྟེང་ཐར་ཐོར་དུ་སྐྱེས་པའི་སྤུ་ཉག་དག་སྔོ་སྐྱ་ཡིན་པ་མ་ཟད། ཚོས་གཞི་ལོག་པའི་རྒྱ་གར་ཡང་ཞྭ་ལྗང་ཁུ་ཆུང་ཆུང་དེའི་འོག་ནས་མངོན་པའི་རྣ་ཅོག་རྒྱབ་ཀྱི་སྐྲ་ཡང་སྔོ་སྐྱར་གྱུར་བ་མཐོང་བཏུབ། ཁོས་རྡོག་སྣ་ཁོ་ནར་བལྟས་ཏེ་མགོ་བོ་མི་དགྱེ་བའི་ཚུལ་ལ་བལྟས་ན། འཁར་བ་དང་རྐང་པ་འཛུགས་ས་བརྟན་པོ་ཞིག་འཚོལ་བ་དང་གཉིས་སུ་མ་མཆིས་ལ། དེ་ལྟར་རྡོག་སྣ་ཁོ་ནར་བལྟས་ཏེ་དལ་བུར་ཡར་འཛེགས་དུས། དགོང་ཁའི་ཉི་ཟེར་ཁོའི་ཕྲག་མགོ་གཡོན་དང་འགྲམ་པ་གཡོན་ལ་དམར་ཤིག་གེར་འཕྲོས་པས། འགྲམ་པའི་གཉེར་རིས་ཀྱི་གསེང་དུ་གསལ་ལ་མི་གསལ་བའི་རྨ་རྗེས་རྙིང་པ་ཞིག་ཀྱང་མཐོང་ཐུབ། ད་དུང་སྤོ་བོའི་གཡས་ཕྱོགས་ནས་འཁར་བར་ཁེན་པའི་གྲིབ་གཟུགས་སྒུ་སྒུ་ཞིག་ཀྱང་ག་ལེར་ཡར་འགོ་བཞིན་གདའ།
དེ་ལྟར་སྤོ་བོ་དེས་གོམ་པ་ལྔ་དྲུག་རེའི་རྗེས་སུ་ངལ་གསོ་རེ་བརྒྱབས་ནས་ཧ་ལམ་ཆུ་ཚོད་ཕྱེད་ཙམ་ལ་འགོས་མཐར། ཅུང་ཁོད་སྙོམས་པའི་སྐོར་ལམ་གྱི་སྣེ་ཟིན་པ་དང། ད་ནི་དལ་བུར་གཙུག་ལག་ཁང་གི་མདུན་ནས་ཐུར་དུ་རྒྱུ་བའི་རྒྱ་ལམ་ཕྱོགས་སུ་འགྲོ་བཞིན་འདུག ཁོ་རྒྱ་ལམ་དང་ཐག་ཇེ་ཉེར་སླེབ་པ་དང་དུས་གཅིག་ཏུ། མེག་ལོ་ནས་གླ་འཁོར་དཀར་པོ་ཞིག་མི་ཚོགས་དང་རླངས་འཁོར་གྱི་འཚང་ཁའི་ཁྲོད་ནས་ཅི་ཞིག་གི་རྗེས་མི་ཟིན་བ་ལྟར་དུང་སྒྲ་དང་ལྷན་དུ་བྲེལ་བྲེལ་མྱུར་མྱུར་གྱིས་གཙུག་ལག་ཁང་གི་ཕྱོགས་སུ་ཡོང་བཞིན་གདའ། སྤོ་བོ་དལ་གྱིས་རྒྱ་ལམ་དང་ཇེ་ཉེར་འབྱོར་བ་དང་ལྷན་དུ། གླ་འཁོར་དཀར་པོ་དེ་ཤུགས་ཀྱིས་རྒྱ་ལམ་སྟེང་ནས་མར་རྒྱུག་བཞིན་འདུག གལ་སྲིད་མི་ཞིག་རྡ་སའི་བར་སྣང་དུ་ཡར་ཙམ་ལྡིང་ནས་མར་སྤོ་བོ་དང་གླ་འཁོར་དཀར་པོ་གཉིས་ལ་ལྟ་ཐུབ་པའི་དབང་དུ་བཏང་ན། དེ་ནི་ངོ་མ་མི་མངོན་པའི་དབང་ཤུགས་ཅི་ཞིག་གིས་བཀོད་སྒྲིག་བྱེད་བཞིན་པ་དང་གཉིས་སུ་མ་མཆིས།
གླ་འཁོར་གྱི་དགག་ཟྭ་གནོན་པའི་ཙིར་སྒྲ་ཞིག་དང་། བུད་མེད་ཅིག་གི་ཨག་རིང་། ད་དུང་དངོས་པོ་གཉིས་་ཤུགས་ཀྱིས་རྡུང་ཁ་ཐེབས་པའི་ཆག་སྒྲ་བཅས་དུས་གཅིག་ཏུ་གྲགས་བྱུང་བས། གཙུག་ལག་ཁང་གི་རྒྱ་སྒོའི་ཐད་ན་ཇ་དང་ཚལ་འཚོང་མཁན་གྱི་རྒྱ་གར་དང་། འགྲུལ་བ་ཡོང་རྒྱུར་སྒུག་པའི་གླ་འཁོར་ཁ་ལོ་བ་རྣམས། ད་རུང་ཡར་འགྲོ་མར་ཡོང་བྱེད་ཀྱིན་པའི་མི་ཚོགས། ལམ་ཟུར་དུ་བསྡད་པའི་སྤྲང་པོ་སོགས་ཉེ་འཁོར་ན་ཡོད་པའི་མི་ཚང་མའི་མིག་ཟུང་དུས་གཅིག་ཏུ་ཆག་སྒྲ་གྲག་སའི་ཕྱོགས་སུ་འཕངས་པ་ན། ལམ་དཀྱིལ་དུ་གླ་འཁོར་དཀར་པོ་ཞིག་ཏེམ་སེ་བཀག་འདུག་པ་དང་། དེའི་མདུན་གྱི་ལམ་ཟུར་ན་སྤོ་བོ་ཞིག་འཁར་བ་དང་ལྷན་དུ་ནར་རེར་འགྱེལ་ཡོད་པ་མཐོང་། ཡུད་ཙམ་ལ་ཚང་མ་ཁ་གདངས་ནས་འགུལ་ཙམ་ཡང་བྱེད་མ་ཐུབ་པར་ལུས་པ་དང་། མི་གཅིག་ཀྱང་སྤོ་བོ་འགྱེལ་བའི་ཕྱོགས་སུ་མ་རྒྱུགས། དེ་ནས་མི་ཚོགས་ཀྱི་དཀྱིལ་ནས་བོད་པའི་ཕོ་གསར་ཞིག་ཐོན་ཏེ་ནར་རེར་འགུལ་མེད་དུ་འགྱེལ་བའི་སྤོ་བོའི་སར་རྒྱུགས་པ་མ་ཟད། སྤོ་བོའི་མགོ་ནས་ཡར་བཀྱགས་ཏེ་“སྤོ་བོ་ལགས། སྤོ་བོ་ལགས”ཞེས་བོས་ཏེ་ལུས་པོ་སྤྲུགས་་པ་ན། ད་གཟོད་གཞི་ནས་ཚང་མ་དྲན་པ་སོས་པ་ལྟར་སྤོ་བོའི་མཐའ་འཁོར་དུ་རུབ་པ་མ་ཟད། མང་པོ་ཞིག་གིས“ཤུགས་ཆེན་པོས་མ་སྒུལ།”དང་། “ཏོག་ཙམ་ས་ཐོག་ཏུ་སྙོལ” “སྨན་ཁང་དུ་ཁྱེར་ན་དགའ་”ཞེས་སོ་སོའི་བསམ་ཚུལ་རེ་བཤད་དེ་འུར་འུར་ཟིང་ཟིང་བྱས། དང་ཐོག་སྤོ་བོའི་ལུས་སྟེང་ན་ལམ་ཟུར་གྱི་ཐལ་བ་ལས་མི་རྣམས་ཀྱིས་བསམས་པ་བཞིན་བལྟར་མི་བཟོད་པའི་རྨས་སྐྱོན་གང་ཡང་མི་འདུག་པས། དེ་འདྲའི་ཉེན་ཚབས་མེད་པར་སྣང་མོད། འོན་ཀྱང་ཅུང་ཙམ་གྱི་རྗེས་སུ་ལུ་ཐུང་ཞིག་དང་མཉམ་དུ་སྤོ་བོའི་ཁ་ནས་ཁྲག་དམར་བཞུར་འགོ་བརྩམས་ཤིང་། མ་ནེ་སྟེང་གི་ཐར་ཐོར་དུ་སྐྱེས་པའི་སྤུ་ཐག་སྔོ་སྐྱ་རྣམས་དང་བྲང་གཞུང་དམར་པོར་བསྒྱུར་བས། ད་གཟོད་གཞི་ནས་ཚང་མས་སྨན་ཁང་དུ་འཁྱེར་རྒྱུའི་ཐག་བཅད་དེ་གླ་འཁོར་འཚོལ་དུས། ཟིང་ལོང་གི་ཁྲོད་དུ་རྡུང་མཁན་གླ་འཁོར་དཀར་པོ་དེ་གར་སོང་ཆ་མེད་དུ་གྱུར་བ་རྟོགས་ལ། ཚང་མ་སྤོ་བོ་སྐྱོབ་རྒྱུར་བྲེལ་ནས་སུ་གཅིག་གིས་ཀྱང་གླ་འཁོར་གྱི་ཨང་གྲངས་ལ་དོ་སྣང་བྱས་མི་འདུག དེ་བས་གླ་འཁོར་གཞན་ཞིག་གླས་ཏེ་སྤོ་བོ་སྨན་ཁང་དུ་འཁྱེར་རྒྱུ་ལས་མ་འདས། ཐོག་མར་རྒྱུག་མཁན་གྱི་ཕོ་གསར་དེ་དང་ཁོའི་རོགས་པ་ཞིག་གིས“སྨན་ཁང་དུ་ངེད་གཉིས་འགྲོ་ཆོག ཡིན་ན་ཡང་སྐད་ཤེས་མཁན་ཞིག་རོགས་པ་མ་ཡོང་ན་་་།”ཞེས་སེམས་ཁྲལ་ཆེན་པོས་སྨྲས་པ་ན། དེར་རུབ་པའི་བོད་པ་ཚོས་ཡུད་ཙམ་གྱི་རིང་ལ་“སུ་འགྲོ་ཡོང་ངམ།”ཞེས་འདྲི་བ་བཞིན་སོ་སོའི་གཡས་གཡོན་ལ་ཕར་ལྟ་ཚུར་ལྟ་བྱས་མཐར། ལོ་ཉི་ཤུར་སོན་ཨེ་ཡོད་སྙམ་པའི་བུ་མོ་ལོ་ཆུང་ཞིག་མི་ཚོགས་ཀྱི་དཀྱིལ་ནས་ཐོན་ཏེ་གླ་འཁོར་ནང་འཛུལ་སོང་།
གཉིས་པ།
གླ་འཁོར་ནང་རོགས་བྱེད་དུ་ཡོང་བའི་བུ་མོ་དང་ཕོ་གསར་གཉིས་ཀྱིས། ཁ་ནས་ཁྲག་སྐྱུག་བཞིན་མིག་འོད་འཚེར་འཚེར་གྱུར་བ་ལས་ཚིག་གཅིག་ཀྱང་སྨྲ་མི་ནུས་པའི་སྤོ་བོའི་ཉམ་ཐག་པའི་ཚུགས་ག་དེ་མཐོང་དུས། སྙིང་རྗེ་དང་འཇིགས་སྐྲག ད་དུང་ཕྲན་བུ་བཙོག་སྣང་འདྲེས་མའི་ཚོར་བ་ཞིག་ཅིག་ཅར་དུ་སྐྱེས་བྱུང་། སྤོ་བོའི་ལུས་པོ་ཇི་ཙམ་གྱིས་སྤྲུག་འགུལ་ཐེབས་པ་དེ་ཙམ་གྱིས་ཁྲག་སྐྱུག་པའི་ཚད་ཆེ་བས། བུ་མོ་དེས་ཁ་ལོ་བ་ལ་ཅུང་དལ་དུ་གཏོང་དགོས་ཚུལ་བཤད་དེ་གློ་ཁུག་ནས་གཙང་ཤོག་གསར་པ་ཞིག་བླངས་ནས་སྤོ་བོའི་ཁ་དང་མ་ནེ་ཕྱིས་རྗེས། དངངས་འཚབ་ཀྱིས་ཁེངས་པའི་མིག་ཟུང་མདུན་གྱི་ལམ་སྟེང་དང་སྤོ་བོའི་ངོ་གདོང་ལ་རེས་མོས་ཀྱིས་འཕེན་ཚུལ་ལ་བལྟས་ན། སྨན་ཁང་དུ་མྱུར་བར་བསླེབས་ན་ཅི་མ་རུང་སྙམ་གྱི་ཡོད་པར་སྣང།
ཕལ་ཆེར་ཆུ་ཚོད་ཕྱེད་ཙམ་གྱི་རྗེས་སུ་ཁོ་ཚོ་གཞི་ནས་རྡ་ཤོད་ཀྱི་ཛོ་ནཱ་སྨན་ཁང་དུ་འབྱོར་ཞིང་། ཁོ་ཚོས་སྤོ་བོ་གཟབ་གཟབ་ཀྱིས་གླ་འཁོར་ནས་བླངས་ཏེ་མྱུར་སྐྱོབས་ཁང་དུ་འཁྱེར་བའི་སྟ་གོན་བྱེད་དུས། དེར་སྔ་མོ་ནས་བསྒུགས་པའི་ནད་བདག་འགའ་རེ་ཡོད་པའི་ཁར། ད་དུང་ཚབས་ཆེན་གྱི་ནད་པ་ཁྱེར་བའི་རླངས་འཁོར་གཞན་ཞིག་ཐོན་པས། མྱུར་སྐྱོབས་ཁང་གི་སྒོ་འགྲམ་དུ་བྲེལ་འཚབ་ཀྱིས་རྣམ་པས་ཁེངས། གོས་དཀར་གྱོན་ཞིང་ཁ་དཀྲིས་བརྒྱབས་པའི་སྨན་པ་དང་སྨན་ཞབས་རྣམས་བྲེལ་འཚུབ་ངང་ཡར་འཛུལ་མར་དོན་བྱེད་པ་དང་། ཤི་གསོན་གྱི་སོ་མཚམས་ན་ཡོད་པའི་ནད་པའི་བདག་པོ་ཚོས་མྱོར་སྐྱོབས་ཁང་གི་སྒོ་ཕྱེ་ཐེངས་རེར། སེམས་ཁྲལ་དང་རེ་བ་འདྲེས་མའི་མི་མདའ་རེ་ལྷན་གཅིག་ཏུ་སྒོའི་ཕྱོགས་སུ་འཕེན་གྱི་འདུག
མྱུར་སྐྱོབས་ཁང་གི་ནང་དུ་ནད་བདག་འགྲོ་རུ་མི་འཇུག་པས། བོད་པའི་ཕོ་གསར་གཉིས་དང་བུ་མོ་དེ་ནད་བདག་གཞན་ཚོ་དང་ལྷན་དུ་སྒོ་འགྲམ་ན་འདུག་དགོས་བྱུང། ཡུད་ཙམ་གྱི་རྗེས་སུ་གོས་དཀར་གྱོན་པའི་སྨན་ཞབས་ཤིག་ཡོང་ནས་“ནད་ཐོ་ཁོད”ཅེས་སྨྲས་པར། ཁོང་ཚོས་སྤོ་བོའི་མིང་དང་ལོ་རྒྱུས། ཐ་ན་གང་དུ་འདུག་པའང་མི་ཤེས་སྟབས། ཕར་ལྟ་ཚུར་ལྟ་རེ་བགྱིས་ཏེ་སྤོ་བོ་དེ་གཙུག་ལག་ཁང་གི་སྒོ་འགྲམ་ན་རླངས་འཁོར་གྱིས་བརྡུངས་ནས་འགྱེལ་ཡོད་པ་དང་། ཁོ་ཚོས་གླ་འཁོར་ཞིག་གླས་ནས་ཁྱེར་ཡོང་བའི་རྒྱུ་མཚན་རྣམས་སྨན་ཞབས་ལ་ཞུས་ཏེ་ཅི་དྲག་གང་དྲག་དྲིས་པས། སྨན་ཞབས་དེས་ཅི་ཞིག་དྲན་པ་བཞིན་ལམ་སེང་ཁ་ཕྱིར་འཁོར་ནས་མྱུར་སྐྱོབས་ཁང་དུ་འཛུལ་སོང་བ་དང། སྐར་མ་གཅིག་ཙམ་གྱི་རྗེས་སུ་སླར་སྒོ་ཕྱེ་ཏེ་ཕྱིར་དོན་འོངས་ནས“ནད་པའི་ལུས་སྟེང་ན་མིང་དང་ཁ་བྱང་ཅི་ཡང་མི་འདུག་པས། གང་མགྱོགས་རྙེད་པ་བྱོས”ཟེར་ནས་བུད་སོང་།
ཁོ་ཚོས་ཀྱང་སུ་ལ་འབྲེལ་བ་དང་ཁ་པར་རྒྱག་དགོས་མིན་ཐོག་བསམ་བློ་དང་གྲོས་བསྡུུར་ཕྲན་ཙམ་བྱས་པས། བདེ་སྲུང་ལས་ཁུངས་ལ་འབྲེལ་བ་བྱེད་རྒྱུ་དྲན། འོན་ཀྱང་ཁོང་ཚོ་སུ་གཅིག་ལ་བདེ་སྲུང་ལས་ཁུངས་ཀྱི་ཨང་གྲངས་མེད་པའི་ཐོག ཁོང་ཚོས་ཁ་པར་རྒྱག་སའི་མི་རྣམས་ལའང་མེད་པས་ཡར་འཚོལ་མར་འདྲི་མང་པོ་བྱེད་དགོས་བྱུང་། ད་ནི་དམར་གོར་གོར་གྱི་ཉི་མ་ཡོངས་སུ་བཞུད་དེ་རྡ་སའི་རི་གྲོང་ཧྲིལ་བོ་མུན་ནག་གི་ཡོལ་བས་བཏུམས་ཤིང་། སྨན་ཁང་གི་ཤེལ་ཁྲ་རྣམས་དཀར་ཤིག་གེར་གྱུར་བ་མ་ཟད། སྨན་ཁང་གི་རྒྱ་རའི་ནང་དང་རྒྱ་སྒོའི་གཡས་གཡོན་གྱི་གློག་སྒྲོན་དག་ཀྱང་བཀར་བྱུང་། སྐབས་དེར་གློག་འོད་སྤར་བའི་རླངས་འཁོར་ཞིག་སྨན་ཁང་གི་རྒྱ་སྒོའི་འགྲམ་དུ་བཀག་སྟེ་མི་གཉིས་བྲེལ་འཚབ་ངང་མྱུར་སྐྱོབས་ཁང་གི་ཕྱོགས་སུ་འོངས། ཁོ་གཉིས་ཀ་བོད་པ་རེད་ལ། གཅིག་ལོ་བཞི་བཅུའི་སྨད་ཙམ་ཡིན་པའི་རྒས་པོ་ཞིག་ཡིན་པ་དང་གཞན་དེ་ན་གཞོན་པ་རྒས་ཉམས་ཅན་ཞིག་རེད།
“སྤོ་བོ་ཅི་འདྲ་འདུག” ཁོ་གཉིས་འཁྲིས་སུ་མ་བསླེབས་གོང་དུ་རྒན་པ་དེས་སེམས་ཁྲལ་ངང་ཁོ་ཚོའི་ཕྱོགས་སུ་བལྟས་ནས་དྲིས། ཁོ་གཉིས་ཀྱིས་གནས་ཚུལ་མཐའ་དག་ཤེས་ཡོད་པ་འདྲ།
“ཤེས་མ་སོང་། ད་ལྟ་མྱུར་སྐྱོབས་ཁང་ན་ཡོད།” ཕོ་གསར་གཉིས་ལ་ཁ་གྲག་དབང་མ་བྱུང་གོང་བུ་མོས་ལན་བཏབས་པ་མ་ཟད། “ཁྱོད་གཉིས་ནད་པའི་ནང་མི་ཡིན་ནམ”ཞེས་ལྡོག་འདྲི་བྱས།
“མིན་མིན།” ཁོ་གཉིས་ཀས་དུས་གཅིག་ཏུ་ལག་ཟུང་ཕྲེད་དུ་གཡུག་བཞིན་དེ་ལྟར་ཟེར་ཚུལ་ལ་བལྟས་ན། ནད་པའི་ནང་མི་ཡིན་ན་“མ་འགྲིག་པ”དང་ཁོ་གཉིས་ནད་པའི་ནང་མི་མིན་ཟེར་བ་ལྟ་བུའི་རྣམ་འགྱུར་དང་སྐད་གདངས་ཤིག་མཆིས་ལ། ཡང་བུ་མོ་དང་ཕོ་གསར་ཚོའི་ཐེ་ཚོམ་གྱི་མིག་ཟུང་ཁོ་གཉིས་ལ་ཅེར་ཡོད་པ་མཐོང་དུས། རྒན་པ་དེས“ངེད་གཉིས་བྱམས་པ་གླིང་རྒས་གསོ་ཁང་གི་ལས་བྱེད་ཡིན”ཞེས་འགྲེལ་བཤད་བགྱིས་པས། ད་གཟོད་ཁོ་ཚོས་སྤོ་བོ་དེ་རྒས་གསོ་ཁང་ནས་ཡིན་པ་རྟོགས།
གསུམ་པ།
མྱུར་སྐྱོབས་ཁང་གི་ནད་ཁྲིའི་སྟེང་དུ་ལྷུང་བའི་ནད་པ་དེའི་མིང་ལ“སྤོ་བོ་ཉི་མ་”ཟེར་ཞིང་། བྱམས་པ་གླིང་རྒས་གསོ་ཁང་ནང་ཚེ་སྨད་འཁྱོལ་ཐབས་བྱེད་བཞིན་པའི་སྤོ་བོ་ཁེར་རྐྱང་ཞིག་རེད། དོ་ནུབ་ཁོ་གློ་བུར་དུ་འཆི་གསོན་མི་ཤེས་པའི་གནས་སུ་གྱར་དུས་ཀྱང་། ལས་ཀའི་ངོ་བོའི་ཐོག་ནས་ཡོང་བའི་རྒན་གསོ་ཁང་གི་ལས་བྱེད་རྒན་གཞོན་དེ་གཉིས་ལས། སྨན་ཁང་གི་སྒོ་འགྲམ་ན་ཁོའི་ཆེད་དུ་ངུ་འབོད་དང་སེམས་ཁྲལ། གསོལ་འདེབས་སྨོན་ལམ་བྱེད་མཁན་གྱི་མི་གཅིག་ཀྱང་མ་མཆིས། དེ་ནི་ཅི་འདྲའི་སེམས་སྐྱོ་བ་ཞིག་དང་ཡིད་ཆེས་དཀའ་བ་ཞིག་རེད་དེ། སྤོ་བོ་ཉི་མ་བྱིས་པ་ཡིན་དུས། ཁོ་ལ་བརྩེ་བའི་ཕ་དང་བྱམས་པའི་མ། བློ་སེམས་དཀར་བའི་སྤུན་མཆེད་རྣམས་ཡོད་པའི་ཐོག ད་དུང་གྱོན་ཆས་རྗེ་མཁན་གྱི་གཡོག་མོ་དང་རྔན་པ་སྟེར་མཁན་གྱི་ཉེ་འབྲེལ་སོགས་གང་དུ་སོང་ཡང་བྱམས་བྱམས་དང་གཅེས་གཅེས་བྱེད་མཁན་གྱིས་བསྐོར་ཡོད་པས། དུས་རབས་ཕྱེད་ཙམ་གྱི་རྗེས་སུ་ཁོ་རང་ཕ་ཡུལ་དང་ཁ་ཐག་ཤིན་ཏུ་རིང་བའི་ས་མཐའི་རི་ལྡེབས་ཤིག་ན་ལྟ་མཁན་སྲུང་མཁན་མེད་པར་ཁེར་རྐྱང་དུ་ལྷུང་འགྲོ་བ་སུ་ཞིག་གི་ཡིད་ལ་འཁོར་སྲིད་དམ།
སྤོ་བོ་ཉི་མ་ནི་སྤྱི་ལོ་༡༩༥༠་ལོར་འབྲི་རུའི་ནུབ་ཕྱོགས་སུ་ཆགས་པའི་ཟླ་ཐང་ཞེས་པའི་ས་ཆ་སྐྱིད་པོ་དེར་སྐྱེས་ཤིང་ད་ལོ་ལོ་དྲུག་བཅུ་རེ་དྲུག་ལ་ཐོན་ཡོད། ཁོ་རང་དཔའ་དཔུང་ཤེད་དང་། རིགས་རྒྱུད་པ། རྒྱུ་འབྱོར་བ་སོགས་གང་ཅིའི་ཐད་ནགས་ཤོད་འབྲི་རུ་ཡོངས་ལ་མིང་གྲགས་ཆེ་བའི་ཀྲོ་ནགས་སྦ་(སྦྲ)ཚང་ གི་བུ་དགུ་པའམ་ཐ་ཆུང་ཡིན་པར་བརྟེན། རང་བཞིན་གྱིས་ཕ་མ་གཉིས་ཀྱི་སྙིང་དང་སྤུན་མཆེད་རྣམས་ཀྱི་སྲོག་ཏུ་གྱུར་བ་མ་ཟད། གཡོག་ཕོ་མོ་དང་ཉེ་འབྲེལ་དགའ་འབྲེལ་ཐམས་ཅད་ཀྱིས་རྒྱལ་པོ་ཟས་གཙང་གིས་རྒྱལ་སྲས་དོན་འགྲུབ་ལ་གཅེས་པ་ལྟར་ཟས་གང་ཞིམ་དང་། གོས་གང་བཟང་། ཚིག་གང་སྙན་གིས་སྙོར་སྐྱོང་བགྱིས་ཏེ་འཚར་ལོང་བྱུང་བས། སྤོ་བོ་ཉི་མའམ་ཕྲུ་གུ་ཉི་མས་བཀྲེས་སྐུམ་དང་། འཁྱག་ལྟོགས། གདུག་རྩུབ་དང་མཐོང་ཆུང་སོགས་འཛམ་གླིང་གི་ཡོངས་ཁྱབ་དུ་གྱུར་པའི་སྡུག་བསྔལ་འདི་དག་གི་མིང་ཙམ་ཡང་མི་ཤེས་མོད། འོན་ཀྱང་ཁོ་རང་ཕོ་ལོ་ཉི་ཤུ་ལ་སོན་པའི་ལོ་དེར་(སྤྱི་བརྩིས་བྱས་ན་བཅུ་དགུ་ཡིན།)ནགས་ཤོད་འབྲི་རུའི་ས་གནས་ཡོངས་ལ་“རེ་དགུའི་ཟིང་འཁྲུག ”ཅེས་པའི་བོད་ཀྱི་ཉེ་རབས་ལོ་རྒྱུས་ནང་ཟུར་ཙམ་ཡང་མ་འཁོད་པའི་གྱེན་ལངས་ཆེན་མོ་དེ་ཛ་དྲག་ཆེན་པོས་ལང་འགོ་བརྩམས་ཤིང་། སྔར་བྱུང་མ་མྱོང་བའི་རེ་བ་དང་འཇིགས་སྐྲག་གི་རླུང་འཚུབ་ཅིག་ནགས་ཤོད་འབྲི་རུའི་རི་ལུང་ཐང་གསུམ་ཀུན་ཏུ་ལྡང་བ་མ་ཟད། བཅོ་བརྒྱད་དྲུག་ཅུ་དང་སུམ་སྟོང་བརྒྱད་བརྒྱའི་ལྷ་དམག་ གི་དམག་བརྡ་ཡང་བཏང་བས། ཀྲོ་ནོར་སྦ་ཚང་གི་བུ་སྤུན་དགུ་པོ་ཚང་མ་འདོད་པ་ཡོད་མེད་ལ་མ་ལྟོས་པར་དམག་ཏུ་ཞུགས་དགོས་བྱུང་བ་དང་། དམངས་དམག་གཞན་དག་དང་ལྷན་དུ་འབྲི་རུར་དམག་རྒྱག་ཏུ་ཆས། འོན་ཀྱང་སྟབས་མ་ལེགས་པ་ཞིག་ལ། རྒྱལ་ཁ་མེད་པའི་དམག་འཁྲུག་དེས་སྤོ་བོ་ཉི་མའི་ཡོད་ཚད་ཕྲོག་སོང་སྟེ། སུམ་སྟོང་བརྒྱད་བརྒྱའི་ལྷ་དམག་གི་བཅུ་ཆ་བརྒྱད་དགུ་ཙམ་དགྲ་བོའི་མེ་མདའ་སྦག་སྦག་གི་འབེན་དུ་གྱུར་བའི་ཉིན་དེར། ཁོའི་གཅེན་པོ་བརྒྱད་ཀ་བསད་སོང་བ་མ་ཟད། ཁོ་ལ་རྨས་སྐྱོན་ཚབས་ཆེན་ཕོག་ནས་ཉིན་དུ་མ་ཞིག་ལ་རྩམ་ཆུ་ཙམ་ལས་ཟས་ཁམ་གང་ཡང་ཟ་མི་ཐུབ་པར་གྱུར།
གཅེན་པོ་ཚོ་དགྲ་ལག་ཏུ་ཤོར་རྟིང། ཕ་མ་གཉིས་ལ་གདོང་བསྟན་མ་ནུས་པའམ་གཅེན་པོ་ཚོའི་དགྲ་ཤ་ལེན་ཆེད། རྨས་སྐྱོན་ཚབས་ཆེ་མིན་ལ་མ་ལྟོས་པར་ཁོ་རི་མགོར་བྲོས་མཁན་གྱི་ཕམ་དམག་འགའ་ཤས་ཡོད་པའི་ཚོགས་པར་ཞུགས་པ་དང་། དེ་ནས་ཕ་ཡུལ་དུ་གནས་མ་ཚུགས་པར་རིམ་གྱིས་རྒྱ་གར་དུ་བྲོས་འོངས་སྟབས། ཁོས་བརྩེ་བའི་ཕ་མ་དང་། དྲོ་བའི་ཕ་ཁྱིམ། མཛེས་པའི་ཕ་ཡུལ། གཅེས་པའི་་སྤུན་མཆེད་ཚོ་སླར་ཡང་མཐོང་མ་བཏུབ། རྒྱ་གར་དུ་འབྱོར་རྗེས་ཀྱང་ཉིན་དེར་གཅེན་པོ་བརྒྱད་དང་སྤུན་ཟླ་ཚོ་དགྲ་ལག་ཏུ་ཤོར་བའི་དགྲ་ཤ་ཞིག་ལེན་ཆེད། ཁོས་ཐེ་ཚོམ་ཅི་ཡང་མེད་པར་དམག་ཏུ་ཞུགས་པའི་ཁར། ཡ་ང་བའི་ཉིན་དེའི་ཆག་སྒོ་ལ་ཕྱིར་དྲན་བྱེད་ཀྱིན་དེ་སྔོན་མ་ཤེས་པའི་མེ་དམའ་རྒྱག་སྟངས་དང་ལག་རྒྱོགས་འཕེན་ལུགས། ད་དུང་ས་ཁྲ་ཀློག་ཚུལ་དང་དམག་ཇུས་འདིངས་ལུགས་སོགས་ལ་གཞན་ལས་ལྡབ་འགྱུར་གྱིས་ལྷག་པའི་ཧུར་ཐག་བྱས་ཏེ་དམག་རྒྱག་ཏུ་འགྲོ་བའི་ཉིན་ཞིག་ལ་བསྒུགས་མོད། འོན་ཀྱང་དུས་རབས་ཀྱི་འགྱུར་འགྲོས་ལ་བརྟེན་ནས་ཉིན་དེ་ནམ་ཡང་མ་འོངས་པ་དང་། དེ་ལས་ལྡོག་སྟེ་ཁོའི་གཞོན་ནུའི་ལང་ཚོ་དང་དར་མའི་ནུས་ཤུགས་ཡོངས་རྫོགས་དམག་སྒར་གྱི་རྒྱ་རའི་ནང་གང་ཡིན་ཅི་ཡིན་མེད་པར་རྫོགས་སོང་བ་དེ་རེད།
ཁོ་ལོ་ན་བཞི་བཅུར་ལོན་ཏེ་དམག་སྒར་ནས་དོན་དུས། ཁོ་ལ་ཚད་ལྡན་གྱི་དམག་མི་གཞན་དག་ཚོ་ལྟར་རྒྱ་གར་གཞུང་ནས་དམག་ཕོགས་ཅི་ཡང་མ་ཐོབ། རྒྱུ་མཚན་ནི་ཐོག་མར་ཁོ་རང་དམག་ཏུ་ཞུགས་སྐབས། ཁོ་དང་ལྷན་དུ་འཛུལ་མཁན་མང་ཤོས་བཞིན་ལོ་ཤས་ལ་དམག་སྦྱོང་བྱས་ནས་ཕྱིར་ཕ་ཡུལ་དུ་ལོག་སྟེ་དགྲ་ཤ་ལེན་རྒྱུ་ཁོ་ནར་རྔམས་པ་ལས་ཚད་ལྡན་གྱི་དམག་མི་ཞིག་ཆགས་མིན་ལ་སེམས་ཁུར་བྱས་མེད། མི་ལོ་ཉི་ཤུའི་རྗེས་སུ་ཁོས་དེ་ནི་ནོར་འཁྲུལ་ཚབས་ཆེན་ཞིག་ཡིན་པ་རྟོགས་ནས་དེ་དུས་འགྲོ་སྟངས་ལྟར་མ་བྱས་པ་དེར་གནོང་འགྱོད་སྐྱེས་རུང་། སྐབས་དེར་ཡོད་ཚད་འཕྱིས་ཟིན། དེ་བས་ཁོས་སྨན་རྩིས་ཁང་ནང་ཇ་མའི་ལས་ཀ་བགྱིས་ཏེ་རང་ཁ་གསོ་རང་གསོ་དང་རང་གོས་རང་སྒྲུབ་བྱེད་དགོས་བྱུང་ལ། དེ་ནི་ཁོའི་རང་མིང་“ཉི་མའི”གོང་དུ་“སྤོ་བོ”ཞེས་པའི་ཚིག་སྙན་ལ་མི་སྙན་པ་འདི་ཐོག་མར་ཐོགས་ས་རེད་དེ། སྨན་རྩིས་ཁང་ནང་ལས་འགོ་བརྩམས་ནས་དུས་ཡུན་རིང་པོ་མ་ཕྱིན་པའི་ཉིན་ཞིག་ལ། ཁོས་ནམ་རྒྱུན་ལྟར་ཅིན་བུ(ཇ་དེམ)ལག་ཏུ་བཟུང་ནས་ལས་ཁུངས་རེ་རེའི་ནང་གི་ལས་བྱེད་པ་ཚོར་ཇ་ལྡུད་དུ་འགྲོ་དུས། ལས་བྱེད་པ་ཞིག་གིས་གང་ལ་ཉེ་བའི་ཇ་ཕོར་ཕྱོགས་སུ་ལག་པ་རྐྱོང་བཞིན“སྤོ་བོ་ལགས་་་་འགྲིག་སོང་འགྲིག་སོང་།”ཞེས་སྨྲས། ཁོས་རང་ཉིད་ལ་“སྤོ་བོ”ཞེས་བོས་པ་ཐེངས་དང་པོར་ཐོས་དུས་དོགས་མི་བདེ་བ་དང་བརྗོད་མི་ཤེས་པའི་དངངས་འཚབ་ཅིག་ལངས་རུང་། རྗེས་སུ་ལས་མི་ཚང་མས་ཁོ་ལ་“སྤོ་བོ་ཉི་མ”ཞེས་བོས་སྟབས། ཁོའི་བརྗོད་མི་ཤེས་པའི་དངངས་འཚབ་དེ་རིམ་གྱིས་ཡལ་བ་མ་ཟད། སླར་མི་ལོ་ཉི་ཤུ་ཕྱིན་པའི་རྗེས་ཏེ་ཁོ་རང་ལོ་དྲུག་ཅུར་ལོང་ནས་རང་ཚོ་མི་ཟིན་པར་བྱམས་པ་གླིང་རྒས་གསོ་ཁང་དུ་འགྲོ་སྐབས། ཁོ་ལ་“སྤོ་བོ་ཉི་མ”ཞེས་མ་བོས་པར་“ཉི་མ”ཁོ་ན་བོས་ན་མི་འགྲིག་པའི་ཚོར་སྣང་སྐྱེས།
བྱམས་པ་གླིང་རྒས་གསོ་ཁང་དུ་འཛུལ་རྗེས་ཀྱི་སྤོ་བོ་ཉི་མའི་ཉིན་རེའི་འཚོ་བ་ནི། ཧ་ཅང་སྟབས་བདེ་ཞིང་འགྱུར་བ་མེད་པ་ཞིག་རེད། དམག་སྒར་ནས་ཆགས་པའི་གོམས་གཤིས་སམ་གཉིད་མི་ཁུག་པའི་དབང་གིས་དམིགས་བསལ་གྱི་ལས་རྒྱུ་ཞིག་མེད་ཀྱང་ཁོ་རང་སྐྱ་རིངས་དང་ལྷན་དུ་ལང་རྒྱུར་དགའ་ཞིང་། དེ་ནས་རྒས་གསོ་ཁང་གི་སྒོ་ར་ཆུང་ཆུང་ནང་“བར་ཆེད་ལམ་སེལ”་བགྲང་བཞིན་ཕར་འགྲོ་ཚུར་འགྲོ་བྱས་ཏེ་ཞོགས་ཇར་སྒུག་པ་དང་། ཞོགས་ཇ་དང་ཞལ་འདོན་ཚར་མ་ཐག་སྐོར་བར་ཕྱིན་ནས་གུང་ཟས་བར་མི་ལོག གུང་ཟས་བཟས་རྗེས་སླར་ཡང་སྐོར་བར་འགྲོ་བ་དང་དགོང་ཟས་དང་དགོང་ཁའི་ཞལ་འདོན་ཐུག་དུས་གཞི་ནས་རྒས་གསོ་ཁང་དུ་ལོག་ཡོང་། རྒྱུན་པར་དགོང་ཁའི་ཉི་མ་བཞུད་པ་དང་མཉམ་དུ་མལ་ནང་འཛུལ་གྱི་ཡོད། ཁོ་རང་དང་པོར་རྒས་གསོ་ཁང་དུ་འཛུལ་དུས། འཁར་བ་ཐོགས་མི་དགོས་ལ། ཉིན་རེར་སྐོར་བ་བཅུ་ཙམ་སྐོར་བའི་ནུས་ཤུགས་ཡོད་མོད། འོན་ཀྱང་ལོ་ཟླས་འཁོར་ཕྱོགས་དང་བསྟུན་ནས་ཁོའི་ལུས་པོའི་སྟོབས་ཤུགས་རིམ་གྱིས་ཉམས་ཤིང་ལུས་པོ་ཇེ་སྒུར་དུ་ཕྱིན་པ་དང་། གོམ་པ་ལྔ་ཙམ་སྤོས་ནའང་དཀའ་ལས་ཁག་པ། དབུངས་འཚང་བ། ལུས་ཚོ་མི་ཕེར་བ་གྱུར་བས་འཁར་བ་འཛིན་དགོས་བྱུང་། ཡིན་ན་ཡང་ཁོས་རང་གི་ལུས་སྟེང་དུ་ནུས་ཤུགས་ཕྲན་བུ་ལྷག་པ་ཡོད་ཚད་སྐོར་བ་འགྲོ་བའི་ཐོག་ཏུ་བཀོལ་ནས་ཞོགས་པ་ཐེངས་གཅིག་དང་། ཉིན་གུང་རྗེས་ཐེངས་གཉིས་བཅས་ཁྱོན་ཉིན་རེར་སྐོར་བ་ཐེངས་གསུམ་རེ་མ་ཆད་པ་བྱེད་ཀྱི་ཡོད་ལ། ཆག་སྒོ་བྱུང་བའི་དགོང་མོ་དེར་ཁོས་ཉིན་དེའི་སྐོར་བ་མཐའ་མ་དེ་རྒྱག་བཞིན་ཡོད།
བཞི་པ།
ཉིན་དེའི་ཞོགས་པར་སྤོ་བོ་ཉི་མ་དུས་རྒྱུན་ལས་ཅུང་སྔ་བར་གཉིད་ལས་སད་བྱུང་། ནམ་རྒྱུན་ཁོའི་སད་ཁའི་རྨི་ལམ་ནང་། རེ་དགུ་ལོའི་སྟོན་ཁའི་ཉིན་མ་སྟེ་གཅེན་པོ་བརྒྱད་ཀ་དུས་གཅིག་ཏུ་དགྲ་དམག་གི་མདེའིུ་ཁ་ཟས་སུ་གྱུར་བའི་ཉིན་དེ་ཡང་ཡང་རྨིས་མྱོང་རུང་། ཉིན་དེའི་ནངས་མོར་ཁོས་ཨ་མ་རྨིས་བྱུང་། ཁོའི་རྨི་ལམ་ནང་ཙོག་པ་ཧྲུལ་པོ་གྱོན་ཞིང་སྐྲ་ལོ་བྱ་ཚང་ལྟར་འཕྱིངས་བའི་བུད་མེད་ཅིག་ཁ་ཕར་བཟློག་ནས་བསྡད་འདུག བུད་མེད་དེའི་གདོང་གི་རྣམ་འགྱུར་མཐོང་མི་བཏུབ་ཀྱང། མོའི་འདུག་སྟངས་དེ་ཤིན་ཏུ་ཉམ་ཐག་པ་དང་སྐྱོ་སྣང་གིས་ཁེངས་ཡོད་པའི་ཐོག མོའི་ཕྲག་པ་འཕག་ཐུང་འཕག་ཐུང་བྱེད་ཚུལ་ལ་བརྟགས་ན་མོ་ངུས་ནས་རྒྱུན་རིང་ཕྱིན་པ་རྟོགས་ཐུབ། ཁོའི་སེམས་ལ་བཟོད་ཐབས་བྲལ་བའི་སྙིང་རྗེ་ཞིག་སྐྱེས་ནས་བུད་མེད་དེའི་འཁྲིས་སུ་སོང་བ་དང་། ཕྲག་པར་ལག་པས་ཐུག་ཙམ་བྱས་ཏེ་ཅི་བྱུང་གི་སྐད་ཆ་འདྲི་བར་རྩོམ་དུས། བུད་མེད་དེ་ཁ་ཚུར་འཁོར་བ་དང་དེ་ནི་གཞན་མ་ཡིན་པར་རང་ཉིད་ཀྱི་ཨ་མ་ཡིན་པ་རྟོགས། མོ་ངུ་དྲགས་པའི་སྟོབས་ཀྱིས་མིག་སྤྲིན་ཡང་དམར་པོ་ཁྲག་མདོག་ཏུ་གྱུར་འདུག
“ཁྱོད་གཞི་ནས་ཡོང་བ་ཡིན་ནམ། ངས་ཁྱོད་བསྒུགས་ནས་ཡུན་རིང་ཕྱིན་སོང་།” ཁོ་ཨ་མའི་ཉམ་ཐག་པའི་ཚུགས་ག་དེར་ཧད་དེ་འདུག་དུས། ཨ་མས་དེ་ལྟར་སྨྲས་པ་དང་སྦྲགས་ཁོའི་སྐེ་ལ་འཁྱུད་དེ་སྐད་ཤུགས་ཆེན་པོས་ངུས་བྱུང་བས་ཁོ་ཡང་རང་དབང་མེད་པར་ངུ་ཤོར། ཁོས་ལོ་དུ་མར་ཞལ་མ་མཇལ་བའི་ཨ་མ་ལ་དམ་པོར་འཐམས་ནས་ཁོའི་ཁེར་རྐྱང་གི་མི་ཚེའི་སྡུག་བསྔལ་ཡོད་ཚད་མིག་ཆུ་དང་ལྷན་དུ་ཨ་མའི་ཕྲག་སྟེང་དུ་འབོ་ན་འདོད་མོད། འོན་ཀྱང་ཡ་མཚན་པ་ཞིག་ལ་ཁོའི་ལག་པའི་མཛུབ་མོས་ཨ་མའི་རྒྱབ་ནས་རློན་ཆག་ཆག་དང་ཚ་ཤུད་ཤུད་ཀྱི་དངོས་པོ་ཞིག་ཚོར་བ་དང་། མཛུབ་མོ་མིག་མདུན་དུ་ཁྱེར་ནས་ཞིབ་པར་ལྟ་དུས་དེ་ནི་ཚ་དྲོད་མ་ཡལ་བའི་ཁྲག་དམར་རེད་འདུག སྐབས་དེར་ཁོས་མ་བུ་གཉིས་ཛ་དྲག་གི་གཡུལ་ས་ཞིག་ཏུ་ཡོད་པ་དང་ཨ་མའི་རྒྱབ་ཏུ་མདེའུ་ཕོག་ཚར་བ་རྟོགས་པས། གློ་བུར་གྱི་བྲེད་ཤ་དང་སྡུག་བསྔལ་ཞིག་གིས་ཁོའི་བྲང་ཁ་དམ་ཤིག་གེར་བསྡམས་པ་དང་། ཨ་མ་མདུན་དུ་པང་སྟེ་འཇིགས་སྐྲག་གི་གཡུལ་ས་ནས་བྲོས། འོན་ཏེ་ཡ་མཚན་པ་ཞིག་ལ། ཁོའི་རྐང་པ་གཉིས་ཐང་ལ་འབྱར་བ་བཞིན་གོམ་པ་གཅིག་ཀྱང་སྤོ་མི་ཐུབ། དགྲ་བོས་འཕངས་པའི་མདེའུ་རྣམས་ཁོའི་གཡས་གཡོན་ན་“སིན་སྒྲ”དང་བཅས་བབས་ནས་ས་ནག་དང་རྩྭ་ལྡུམ་་གང་སར་གཏོར་བས། ཁོའི་རྒྱབ་ཏུ་ཚ་གཟེར་བརྒྱུགས་ནས་འཕྲལ་མར་འཇིགས་ཉེན་ཆེ་བའི་གནས་དེ་ནས་གྲོལ་ན་འདོད་རུང་། གོམ་པ་སྤོ་བ་ནི་རི་བོ་སྒུལ་རྒྱུ་དང་གཉིས་སུ་མ་མཆིས། མཚམས་དེར་དམག་ལཱ་སེར་པོ་གྱོན་ཞིང་མེ་མདའ་བྲང་ཁར་བཟར་བའི་རྒྱ་དམག་འགའ་ཁོའི་ཐད་དུ་ཡོང་ནས་ཁོ་བཟུང་བ་མ་ཟད། གདུག་རྩུབ་ཆེན་པོས་ལག་ཟུང་རྒྱབ་ཏུ་དཀྱུས་པས་ཁོའི་ཕྲག་རྒྱབ་ཏུ་ན་ཟུག་དྲག་པོ་ལངས་པ་དང་། ལྷག་པར་དུ་ཁོའི་ཕྲག་པ་གཡོན་པའི་ན་ཟུག་དེ་ཧ་ལམ་བཟོད་གླགས་བྲལ་བར་གྱུར་བས། ཁོའི་སེམས་ནང་ད་ཐེངས་དགྲ་ལག་ཏུ་ཤོར་བ་མ་ཟད་ལག་པའང་བཅག་སོང་སྙམ་པའི་འཇིགས་སྣང་ཞིག་དང་ལྷན་དུ་གཉིད་ལས་སད་བྱུང་།
གཉིད་ལས་སད་ནས་དེ་དག་ཡོངས་རྫོགས་རྨི་ལམ་ཡིན་པ་དང་རང་ཉིད་(རྒས་གསོ་ཁང་གི)ཉལ་ཁྲིའི་སྟེང་བདེ་བར་ཉལ་ཡོད་པ་ཤེས་དུས། ཁོའི་སེམས་ཀྱི་འཇིགས་སྐྲག་དེ་སྐད་ཅིག་ཉིད་ལ་འཇའ་ལྟར་ཡལ་སོང་མོད། འོན་ཀྱང་ཁོའི་ཕྲག་པ་ད་དུང་ན་བཞིན་མཆིས། གཉིད་ཡུར་བའི་སྐབས་སུ་གཞོགས་རྗེ་ཕྱོགས་ཞིག་གིས་ལག་པ་གཡོན་པ་འོག་ཏུ་མནན་ནས་གང་འཚམ་ཕྱིན་པས་ཕྲག་པ་གཡོན་པར་ན་ཟུག་ལངས་པ་ཡིན་འདུག
སྤོ་བོ་ཉི་མས་ཉལ་ཁྲིའི་ཐོག་འཁོར་ཙམ་བགྱིས་ན་གན་རྐྱལ་དུ་ལོག་པས། ཅུང་བདེ་བའི་སྣང་བ་ཞིག་སྐྱེས་པ་དང་ལག་པ་གཡས་པས་ན་ཟུག་ལང་སའི་ཕྲག་པ་གཡོན་པར་ཕུར་ཕུར་བྱེད་ཞོར་རྨི་ལམ་ནང་རྨིས་པའི་ཨ་མའི་སྐོར་བསམ་བློ་བཏང་། ཁོས་ཨ་མ་མ་མཐོང་ནས་ཧ་ལམ་དུས་རབས་ཕྱེད་ཅིག་འགྲོ་བར་ཉེ་རུང་། ཁོ་རང་ཆུང་ཆུང་སྐབས་ཀྱི་ཨ་མའི་སྣང་བརྙན་དེ་ད་རུང་ཁོའི་སེམས་ནང་གསལ་པོར་འཆར་ཡོང་། གལ་ཏེ་མི་ཞིག་གིས་ཁོ་ལ་“ཁྱོད་ཀྱི་ཨ་མ་ཅི་འདྲ་ཞིག་རེད”ཅེས་དྲིས་ན། ཁོས“འདི་འདྲ་དང་འདི་འདྲ་ཞིག་ཡིན”ཞེས་གསལ་པོར་སེམས་ལ་འཆར་རྒྱུ་ཡོད་པ་ཞིག་འགྲེལ་མི་ཐུབ་ཀྱང་། ཁོའི་སེམས་ནང་ཨ་མའི་བཞིན་རས་ཀྱི་གཉེར་རིས་རེ་རེ་དང་། སྤྱན་ཟུང་ནང་འཁྱིལ་བའི་བྱམས་བརྩེའི་འོད་མདངས། སྐྲ་དཀར་ཁ་ཤས་ཀྱིས་བསླད་པའི་དབུ་སྐྲ ད་རུང་མོའི་ལུས་དང་གཏན་ནས་མི་འབྲལ་བའི་མདུན་དུང དང་ཤེལ་དཀར་གྱི་ཕྲེང་བ་སོགས་གསལ་པོར་འདྲ་པར་ལ་བལྟས་པ་བཞིན་མཐོང་བཏུབ་ལ། དེ་ནི་ཁོའི་སེམས་ཀྱིས་བླངས་པའི་འདྲ་པར་ཞིག་ལྟར་ལོ་ཟླ་ཇི་ཙམ་སོང་ཡང་ཟུབ་པ་དང་འགྱུར་བ་མ་མཆིས།
ཕྱི་ལ་ད་དུང་ནམས་ལང་མེད་པས་སྤོ་བོ་ཉི་མས་ཉལ་ཁྲིའི་སྟེང་ལོག་སྟེ་མུ་མཐུད་ཕྱིར་དྲན་བྱས། གསལ་ལ་མི་གསལ་བའི་འདས་དོན་མང་པོ་ཞིག་བརྙན་འཕྲིན་གྱི་རྒྱུད་ལམ(TV channel)་བརྗེས་པ་ལྟར་གོ་རིམ་མེད་པར་སྤོ་བོ་ཉི་མའི་སེམས་སུ་ཤར་རྗེས ཁོ་རང་བུ་སྤུན་དགུ་དམག་ཏུ་འགྲོ་བའི་ཞོགས་པ་དེ་ཡིད་ལ་འཁོར་བྱུང་། སྟོན་ཁའི་ཞོགས་པ་དེར་ཁོ་བུ་སྤུན་ཚོས་ཞོགས་ཇ་བཟས་ཏེ་སྔ་ཉིན་ནས་འཆར་གཞི་བཏིངས་པ་བཞིན་འགྲོ་ཆས་བྱེད་པའི་ཚེ། ཨ་མས་གཡོལ་ཐབས་བྱས་བྱུང་། མོས་“མདང་དགོང་ང་ལ་རྨིས་ལྟས་ངན་པ་ཞིག་བྱུང་བས་ཁྱོད་ཚོ་དམག་ལ་འགྲོ་མི་ཉན། སྤྱང་ཀི་ཁྱུ་གཅིག་གིས་ཁྱོད་ཚོའི་ཞོན་རྟ་བསད་པ་མ་ཟད། རླུང་དམར་དྲག་པོ་ཞིག་ལྡང་བ་དེས་ངེད་ཚང་གི་མགོ་སྦྲ་དང་ཐབ་ཁ་སོགས་ཁྱིམ་ཤུལ་ཙམ་ཡང་མེད་པ་ཁུར་སོང། མ་མཐའ་ཡང་དེ་རིང་གཏན་ནས་འགྲོ་མི་ཉན།”ཞེས་སེམས་སྡུག་ཆེན་པོས་ཞུ་བ་བྱས་མོད། འོན་ཀྱང་ཨ་ཕ་ཀྲོ་ནོར་སྦས་“རྣམ་རྟོག་མ་སློངས། ཆོས་རྗེས་རིན་པོ་ཆེ ་དང་ངག་དབང་སྤྱིན་པོ་ སོགས་ཀྱང་དེ་རིང་གི་དམག་ཏུ་ཞུགས་ཡོད་པ་མ་ཟད། ཁོང་རྣམ་པས་ད་ལོའི་དམག་འདིའི་རྒྱལ་ཁ་ང་ཚོ་ལ་ཐོབ་རྒྱུ་ཡིན་སྐོར་ཞལ་ཚ་མོས་གསུངས་པ་ངས་དངོས་སུ་གོ་བྱུང་། དེ་རིང་ཡུལ་སྡེ་བ་ཡོངས་ཀྱི་དམག་མི་ལམ་དུ་ཆས་དུས་འདིར། ཀྲོ་ཚང་གི་བུ་སྤུན་རྣམས་ཁྱིམ་དུ་བསྡད་ན་སྡེ་ཁྲ་མོས་ཅི་ཞིག་ཟེར་རྒྱུ་རེད། དགྲ་ཕར་འགྲོའི་སྔོན་མ་དང་ཕྱིར་ཡོང་གི་རྟིང་མ་བྱེད་མ་ཐུབ་ཀྱང་རྗེས་སུ་སྡོད་སྲོལ་་ཞིག་ག་ལ་ཡོད། ཀྲོ་ཚང་ཟེར་ན་དེ་འདྲ་ཞིག་མིན། ད་རུང་དེ་རིང་བླ་མ་ཉི་མ་འདྲ་བ་ཁོང་རྣམ་པ་དང་ལྷན་དུ་དམག་ལ་ཞུགས་རྒྱུའི་གོ་སྐབས་ཐོབ་པ་འདི་སྔོན་བསགས་ཀྱི་བསོད་ནམས་རེད། གཙོ་བོ་དཀོན་མཆོག་གསུམ་དང་བླ་མ་ཁོང་རྣམ་པར་གསོལ་འདེབས་བྱོས་དང་ཅི་སྐྱོན་ལེ་མག”ཅེས་བཤད་དེ་ཨ་མའི་གཡོལ་ཚིག་སྣང་མེད་དུ་བཏང་བ་མ་ཟད། ཁོ་བུ་སྤུན་ཚོ་ལ་གྲོ་ཁ་སྡུད་གསོག་རྒྱག་རོགས་དང་རྟ་སྒའི་གློ་ཐག་འཐེན་རོགས་བྱས།
“དེ་དུས་ཨ་མས་ཡོད་ཚད་ཤེས་ཡོད་པ་འདྲ།” སྤོ་བོ་ཉི་མས་གློ་བུར་དུ་དེ་ལྟར་བསམས་པ་དང་སྟོང་ལྷང་ལྷང་དང་ལྗིད་ཏིག་ཏིག་གི་ཚོར་སྣང་ཡ་མཚན་ཅན་ཞིག་བྲང་ཁར་འཚངས་པས། ཉལ་ཁྲིའི་སྟེང་འགུལ་ཙམ་བྱས་ནས་ལུས་པོ་བདེ་རུ་ཕབ་རྗེས། ཁོའི་སེམས་པ་སླར་ཡང་འདས་ཟིན་པའི་ཞོགས་པ་དེར་ལོག་སོང་། ཨ་ཕས་སྐད་ཆ་དེ་བཤད་རྟིང། ཨ་མས་ཡང་བསྐྱར་གཡོལ་འདེབས་པའི་ཚིག་གཅིག་ཀྱང་སྨྲས་མ་བྱུང་། མོས་ཨ་ཕའི་ཨུ་ཚུགས་སམ་དབང་ཤུགས་ལ་ཁ་གཏད་དང་གྱེན་ལོག་མེད་པ་གསལ་པོར་ཤེས་ཡོད་པ་ལོས་ཡིན། འོན་ཀྱང་མོའི་ངོ་གདོང་ལ་བཟོད་མི་ཐུབ་པའི་སྡུག་བསྔལ་ཞིག་གིས་ཁེངས་འདུག་ལ། མིག་མཐར་མཆི་ཞག་འོད་འཚེར་རེར་འཁོར་ནས་ཐོན་ཆས་བྱེད་བཞིན་པའི་བུ་རེ་རེའི་ངོ་གདོང་ལ་ཞིབ་ནན་གྱིས་ལྟ་ཚུལ་ལ་བལྟས་ན། མོས་སྙིང་དང་འདྲ་བའི་བུ་སྤུན་ཚོའི་ངོ་གདོང་དང་གཟུགས་དབྱིབས། བྱེད་སྟངས་རྣམས་རེ་རེ་བཞིན་མིག་གིས་པར་དུ་བླངས་ནས་གཏན་དུ་སེམས་ཁོངས་སུ་འཛིན་འདོད་པ་དང་ཡོངས་སུ་མཚུངས། ཐོན་ཁར་བུ་རེ་རེའི་སྐེ་དང་ལྷག་པར་དུ་སྤོ་བོ་ཉི་མའམ་སྐབས་དེའི་གཞོན་ནུ་ཉི་མའི་སྐེ་ལ་ཡུན་རིང་འཐམས་ནས་ཧ་ལམ་གཏོང་མི་ཕོད་ལྟར་བྱས་བྱུང། ཁོ་ཚོ་བུ་སྤུན་རྣམས་གཡས་གཡོན་གྱི་རུ་སྡེ་ནས་ཡོང་བའི་ཡུལ་དམག་གཞན་ཚོ་དང་འདྲེས་ཤིང་། ཁོ་ཚང་གི་སྦྲ་ཁྱིམ་ནས་ཐག་རིང་བའི་རི་འཕྲང་དེའི་རྒྱབ་ཏུ་ཡོལ་དུས། ཨ་མ་ད་དུང་ཐོ་ཡོར་ཞིག་ལྟར་སྔར་གནས་སུ་ནག་ཧྲེང་ངེར་འགྲེངས་ནས་ཁོ་ཚོའི་ཕྱོགས་སུ་བལྟས་འདུག་པ་དང་། ཨ་ཕ་དང་གཡོག་པོ་ཞིག་གིས(རྒན་པོ་ཞིག་རེད།)ཞོན་རྟ་གཉིས་ཁྲིད་དེ་ནགས་ལྷ་འཛམ་བྷའི་ཕྱོགས་སུ་འགྲོ་བཞིན་མཆིས། དམག་ཏུ་ཆས་བཞིན་པའི་བུ་སྤུན་ཚོའི་སླད་དུ། ཁོང་དཔོན་གཡོག་གཉིས་ཆེད་མངགས་ནགས་ཤོད་ཀྱི་བླ་རི་ནགས་ལྷ་འཛམ་བྷའི་རྩེ་རུ་ལྷ་བསང་དང་རླུང་རྟ་བྱེད་དུ་འགྲོ་བཞིན་ཡོད། དེ་ནི་སྤོ་བོ་ཉི་མས་མི་ཚེའི་ནང་ཕ་མ་གཉིས་མཐོང་བ་ཆེས་མཐའ་མ་ཡིན་ལ། ཁོའི་ཁེར་རྐྱང་གི་ཚེ་སྨད་རྡ་སའི་རི་ལྡེབས་སུ་སྐྱེལ་སྐབས། ཨ་མ་སྦྲ་མདུན་དུ་གཡོ་འགུལ་མེད་པར་ལངས་ནས་ཁོ་ཚོའི་ཕྱོགས་སུ་བལྟས་ཡོད་པ་དང་། ཨ་ཕ་དང་གཡོག་པོ་གཉིས་རྟ་རེ་ཁྲིད་དེ་ཕྲན་བུ་སྔ་རྗེས་ཤོར་བའི་ངང་ནགས་ལྷ་འཛམ་བྷའི་ཕྱོགས་སུ་འགྲོ་བཞིན་པའི་སྣང་བརྙན་དེ་གློག་བརྙན་གྱི་དུམ་བུ་ཞིག་ལྟར་ཡང་ཡང་ཁོའི་སེམས་སུ་འཆར་མྱོང་བ་དང་། བུ་སྤུན་རྣམས་ཕྱིར་ལོག་རྒྱུ་མེད་པར་གྱུར་རྗེས། ཕ་མ་གཉིས་དང་ཁོ་ཚང་གི་རྒྱུ་ནོར་སྒོ་ཕྱུགས་ཡོངས་རྫོགས་ལ་ཅི་ཞིག་བྱུང་ཡོད་ཨང་སྙམ་པའི་ན་ཟུག་ཆེ་བའི་དྲི་བ་ཞིག་གིས་ཁོའི་སེམས་ཀྱི་ཞི་བདེ་ཐེངས་མང་འཕྲོག་མྱོང།
སྤོ་བོ་ཉི་མས་དེ་ལྟར་ཕྱིར་དྲན་བྱེད་ཀྱིན་པའི་ཚེ། ཁང་པའི་སྒེའུ་ཁུང་རིམ་གྱིས་ཇེ་གསལ་དུ་གྱུར་བ་དང་། གཡས་གཡོན་གྱི་ཁང་པ་དག་གི་སྒོ་ཕྱེ་བའི་སྒྲ་དང་། རྒན་འཁོགས་འགས་གསལ་ལ་མི་གསལ་བའི་ཁ་ཏོན་འདོན་བཞིན་ལྗིད་གོག་ཆེན་པོས་ཕར་འགྲོ་ཚུར་འགྲོ་བྱེད་པའི་སྒྲ་ཐོས་པས། ཁོས་ནམ་ཡོངས་སུ་གསལ་བ་ཚོར་ཞིང་ཡར་ལངས་པ་དང་། སྔས་འགྲམ་དུ་བསྙེས་ནས་བཞག་པའི་འཁར་བ་ཁྱེར་ཏེ་གསང་སྤྱོད་དུ་འགྲོ་སྐབས། ཁ་ཏོན་འདོན་བཞིན་སྒུར་སྒུར་གྱིས་དལ་བུར་ཕར་འགྲོ་ཚུར་འགྲོ་བྱེད་བཞིན་པའི་རྒན་འཁོགས་ཚོས་ཁོ་ལ་“ཞོགས་པ་བདེ་ལེགས”ཞེས་འཚམ་འདྲི་སྟབས་བདེ་རེ་བྱས་བྱུང་བར་ཁོས་ལན་སྟབས་བདེ་རེ་བཏབ། ཡ་མཚན་པ་ཞིག་ལ། ཁོ་ཚོས་ཕན་ཚུན་འཚམ་འདྲི་བྱེད་སྐབས་ངོ་གདོང་ཡར་འགྱོག་རྒྱུར་དཀའ་ལས་ཁག་གི་ཡོད་པ་ལྟར་ཕན་ཚུན་གྱི་ངོ་གདོང་ལ་ལྟ་རེས་མ་བྱས།
ལྔ་པ།
ལོ་ཟླའི་འཁོར་ལོ་རིམ་གྱིས་འཁོར་ནས་སྤོ་བོ་ཉི་མའི་ལུས་ཀྱི་སྟོབས་ཤུགས་ཉམས་པ་དང་ལྷན་དུ། ཁོའི་སེམས་ཀྱི་གསལ་ཆའང་གྲིབ་ནས་རྒྱུན་པར་གཉིད་སད་མ་ཐག་རྨི་ལམ་རྣམས་རྗེད་འགྲོ་ལ། སྐབས་སྐབས་སུ་སེམས་ནང་འཁོར་བའི་དོན་རྐྱེན་ཞིག(རྒྱུན་པར་ཁོས་མི་ཚེའི་ནང་དངོས་སུ་བྱུང་མྱོང་བ་ཞིག)རྨི་ལམ་ནང་རྨིས་པ་ཡིན་ནམ་ཡང་ན་འདས་པའི་དྲན་འཆར་ཞིག་ཡིན་ཐག་མི་ཆོད་པ་ཡོང་གི་ཡོད་མོད། འོན་ཀྱང་ཉིན་དེའི་ཞོགས་པའི་ཞལ་འདོན་སྐབས་དང་ལྷག་པར་དུ་ཞོགས་ཇ་འཐུང་དུས། ཁོས་རྨི་ལམ་དུ་རྨིས་པའི་ཨ་མའི་ཉམ་ཐག་པའི་ཚུགས་ག་དང་། དམར་པོར་གྱུར་བའི་མིག་ཟུང་། ད་དུང་“ཁྱོད་གཞི་ནས་ཡོང་བ་ཡིན་ནམ། ངས་ཁྱོད་བསྒུགས་ནས་ཡུན་རིང་ཕྱིན།”ཞེས་པའི་སྐད་ཆ་རྣམས་ཇི་བཞིན་དྲན་བྱུང་བས། ཁོས“གཅིག་བྱས་ན་རྨི་ལམ་དུ་རྨིས་པ་ཇི་བཞིན་སྐྱེ་བ་ཕྱི་མ་ནས་ཨ་མས་ང་རང་བསྒུགས་ནས་ཡོད་ཅི་ཤེས།”སྙམ་པའི་ཚོར་སྣང་ཁྱར་མཚར་ཞིག་སྐྱེས་པ་དང་། ཡང་རང་ཉིད་བྱིས་པའི་སྐབས་ཕ་ཡུལ་ན་ཕ་མ་ལྷན་འཛོགས་ངང་འཚོ་བའི་སྤྲོ་སྣང་དང་དགའ་སྐྱིད་དང། ད་ལྟ་རྒས་གསོ་ཁང་གི་རྒན་འཁོགས་གཞན་ཚོ་དང་ལྷན་དུ་འཆི་རྒྱུར་སྒུག་པའི་སྡུག་བསྔལ་དག་ཞེ་ལ་འཁོར་ཚེ། རང་ཉིད་ཀྱི་མི་ཚེ་ཧྲིལ་བོ་རབ་རིབ་ཀྱི་རྨི་ལམ་ཞིག་ལས་མ་འདས་པ་རྟོགས་པས། ཁོའི་སེམས་པ་སྟོང་ལྷང་ལྷང་གྱུར་ནས་ཞོགས་ཇ་འཐུང་བའི་དང་བ་ཡང་བརླགས་སོང་། ཁོས་ཟ་འཕྲོ་རྣམས་སྒོ་འགྲམ་དུ་བཞག་པའི་ལྕགས་ཀྱི་ཁྱི་ཕོར་རྙིང་ཧྲུལ་དེའི་ནང་བླུག་དུས། སྔ་མོ་ནས་དེར་བསྒུགས་པའི་ཁྱི་དེ་ཚོས་རྔ་མ་གཡུག་བཞིན་ཁོའི་མདུན་དུ་འཚངས་བ་དང་། ཁྱི་སྤུར་(སྣ)ཁོའི་ཕོར་པ་ལ་གཏུག་གྲབས་བྱས་པས། ཁོས་“སོ་་་”ཞེས་སྡིགས་མོ་བྱས་པ་དང་སྦྲགས། རྐང་པ་བརྟན་པོར་བཙུགས་ནས་འཁར་བ་ཕྲན་ཙམ་ཕྱར་བས། དེ་དག་ཕར་ཙམ་བྲོས་ནས་སླར་ཁྱི་ཕོར་ལ་རུབ། ཁོས་དེ་དག་ལ་ཡང་བསྐྱར་ཁ་ཡ་མ་བྱས་པར་འཁར་བར་བརྟེན་ནས་ཤག་ཏུ་ལོག
ཞོགས་པའི་རྨི་ལམ་དེས་ཡིན་ནམ་ཡང་ན་རྒྱུ་རྐྱེན་གཞན་ཞིག་གིས་ཡིན་མི་ཤེས་ཀྱང་། ཉིན་དེའི་ཞོགས་པ་ནས་བཟུང་སྤོ་བོ་ཉི་མ་ལ་བློ་མི་བདེ་བའི་ཚོར་སྣང་ཡ་མཚན་ཅན་ཞིག་ངང་ངམ་ཤུགས་ཀྱིས་སྐྱེས་ནས་ཧ་ལམ་འདུག་མི་བཟོད་པར་གྱུར་། དུས་རྒྱུན་སེམས་པ་འཁྲུག་དུས། ཁོས་རང་ཉིད་ཆུང་ཆུང་སྐབས་སུ་ཨ་ཕས་བསླབས་པའི་“བར་ཆད་ལམ་སེལ”དང་དེ་མིན་གྱི་ཁ་ཏོན་བཏོན་ནས་གསོལ་འདེབས་བྱས་ན་ཅི་ཞིག་སེལ་སོང་བ་དང་གང་ཞིག་དག་སོང་བའི་སྣང་བ་ཞིག་བཅོས་མིན་དུ་སྐྱེས་ནས་སེམས་པ་ལྷོད་ཤིག་གེར་དང་བློ་བདེ་སྨིན་སེར་འགྲོ་མོད། འོན་ཀྱང་དེ་ཉིན་ཁོའི་འདོན་པ་དང་གསོལ་འདེབས་ལ་དུས་རྒྱུན་གྱི་བྱིན་རླབས་དེ་མེད་པ་ལྟར། སེམས་པའི་གཏིང་རུམ་གང་ཞིག་ནས་ཤུགས་ཀྱིས་ལངས་ཡོང་བའི་འཚབ་སྣང་ཁྱད་མཚར་ཅན་དེ་གཏན་ནས་འཇགས་རོགས་མ་བྱས།
དེ་བས་ཕྱི་དྲོའི་ཆུ་ཚོད་བཞི་པ་ཙམ་ལ་སྤོ་བོ་ཉི་མས་སླར་ཡང་འཁར་བ་ལག་ཏུ་བླངས་ནས་ཉིན་དེའི་སྐོར་བ་གསུམ་པའམ་མཐའ་མ་དེ་རྒྱག་ཏུ་ཆས་དུས། ཁྱད་མཚར་བའི་འཚབ་སྣང་དེ་ཁོའི་སེམས་པའི་ནང་ན་བུན་བཞིན་འཐིབས་ཡོད་ལ། ཐ་ན་སྐོར་ལམ་ནས་རྐྱེན་ངན་གང་ཞིག་གིས་ཁོའི་འཁར་བའི་རྩེད་མོ་ས་ལ་བཙུགས་པའི་“ཐྲག་སྒྲར”ཉན་བཞིན་སྒུག་ཡོད་པའི་སྐྲག་སྣང་ཞིག་སྐྱེས་ནས་ཕྱིར་རྒས་གསོ་ཁང་དུ་ལོག་རྒྱུའི་བསམ་བློ་འཁོར།
འོན་ཀྱང་ཁོས“འདི་མི་ཉན་པ་ཅི་ཞིག་ཡིན་ནམ། བདུད་ཀྱི་བར་ཆད་ཡིན་སྲིད། སྐོར་བ་མཐའ་མ་འདི་ཅིས་ཀྱང་རྒྱག་དགོས”བསམས་པ་དང་། ལག་ནང་གི་འཁར་བ་དམ་པོར་བཟུང་ཞིང་ངག་ནས >འདོན་བཞིན་ཆོད་སེམས་བརྟན་པོས་གོམ་པ་མདུན་དུ་སྤོས། རྒྱུན་པར་ཁོ་ལ་བློ་མི་བདེ་བ་དང་འཇིགས་སྐྲག་གི་ཚོར་སྣང་དེ་ལྟ་བུ་སྐྱེ་བའི་སྐབས་སུ།  >བསྐྱོར་ནས་གསོལ་འདེབས་བྱེད་པ་ནི་ཆུང་དུས་ལས་ལོབས་པའི་གོམས་གཤིས་ཤིག་རེད། དེ་ཡང་ཁོས་སྐད་ཆ་བཤད་ཤེས་ལ་མ་ཤེས་ཙམ་ནས་ཨ་ཕས “དུས་གསུམ་སངས་རྒྱས་གུ་རུ་རིན་པོ་ཆེ”ཞེས་སྔ་དགོང་ལ་འདོན་པ་གོ་མྱོང་ལ། རྗེས་སུ་ཨ་ཕས་འདོན་པ་གཞན་འགའ་དང་ལྷན་དུ་ཁོ་ལ་བར་ཆད་ལམ་སེལ་བསླབས་པའི་ཐོག ཁོང་གིས་ད་རུང་ཕྱོགས་སུ་ཐོན་ཁ་དང་ཉེན་ཁ་ཆེ་བའི་ལས་རྩོམ་སྐབས། འདོན་པ་དེ་བཏོན་ནས་སྣ་དང་བྲང་ཁར་ཕུ་བཏབས་ན། བར་ཆད་ཐམས་ཅད་ཞི་ནས་བསམ་དོན་འགྲུབ་ངེས་གསུངས། དེ་བས་བགྲང་བྱ་བཞི་བཅུ་ལྷག་གི་ཡར་སྔོན་གྱི་ཞོགས་པ་སྟེ། ཁོ་བུ་སྤུན་ཚོ་ཕ་མ་དང་ཁ་བྲལ་ཏེ་དམག་ཏུ་ཆས་པའི་ཞོགས་པ་དེར་ཁོས་བར་ཆད་ལམ་སེལ་འདོན་མྱོང་ལ། དེ་རྗེས་ཁོ་རྒྱ་གར་གྱི་དམག་ཏུ་ཞུགས་ནས་ཐེངས་དང་པོར་གནམ་གྲུའི་ནང་ནས་མཆོང་དུ་འགྲོ་བའི་ཉིན་དེར། ཁོས་རོགས་པ་ཚོས་མ་ཚོར་བ་བྱས་ཏེ་གནམ་གྲུའི་ནང་བར་ཆད་ལམ་སེལ་བཏོན་ནས་སྣ་དང་བྲང་ཁར་ཕུ་འདེབས་མྱོང་། དེ་རིང་ཡང་ཕྱོགས་སུ་ཐོན་པའམ་དམིགས་བསལ་གྱི་ལས་ཀ་གང་ཡང་རྩོམ་གྱི་མེད་རུང་། སེམས་པའི་གཏིང་རིམ་གང་ཞིག་ནས་ལངས་པའི་ཁྱད་མཚར་གྱི་ཞེད་སྣང་དེ་ལྷོད་དུ་འབབ་ཆེད། ཁོས་བར་ཆད་ལམ་སེལ་འདོན་བཞིན་ཡོད།
སྤོ་བོ་ཉི་མ་ག་ལེར་རྒས་གསོ་ཁང་ནས་ཡར་སྐོར་ལམ་ལ་ཐེན་པའི་ཨར་འདམ་གྱི་རྡོ་སྐས་དེ་འགོས་རྗེས། སྐོར་ལམ་ཐོག་ནས་གོམ་པ་འགའ་ཤས་ལས་མ་བརྒྱབས་པར་ལྷ་རྒྱལ་རི་ལ་འབྱོར་(རྒས་གསོ་ཁང་ཧ་ལམ་ལྷ་རྒྱལ་རིའི་འོག་ཏུ་ཡོད།)་བྱུང་བ་དང་། སྐོར་ར་བ་གཅིག་ཀྱང་མ་མཆིས།
ཕྱི་དྲོའི་ཉི་འོད་འཇམ་པོའི་འོག་ཏུ། ལྷ་རྒྱལ་རིའི་ཁོར་ཡུག་ཁུ་སིམ་མེར་དང་ལྷིང་འཇགས་སེར་སྣང་། རི་ངོས་སུ་བཞེངས་པའི་མཆོད་རྟེན་དཀར་པོ་རྣམས་རྩེ་མོ་དགུང་ལ་ཟུག་སྟེ་གཟི་བརྗིད་ཀྱིས་འགྱིང་འདུག་ལ། མཆོད་རྟེན་དེ་དག་དང་ཉེ་འཁོར་གྱི་ལྗོན་ཤིང་མཐོན་པོ་རྣམས་ཀྱི་རྩེ་མོ་ནས་ཕར་ཚུར་ཐེན་པའི་དམར་སེར་དཀར་སྔོན་གྱི་དར་ལྕོག་རྣམས། ཕྱི་དྲོའི་རླུང་བུའི་ལྡང་ཕྱོགས་དང་བསྟུན་ནས་མཚམས་རེར་ལྷེབ་ལྷེབ་དུ་གཡོ་བ་དང་ཡང་ཡུད་ཙམ་ལ་འགུམ་མེད་དུ་སྡོད།
སྤོ་བོ་ཉི་མ་ལྷ་རྒྱལ་རི་ན་བཙུགས་པའི་ཚར་དུ་དངར་བའི་ལག་སྒྲིལ་གྱི་སྟར་ཕྲེང་རིང་བོ་དེའི་སྣེ་མོར་ཐོན་པ་དང་། འདུག་ཙམ་བྱས་ཏེ་ལག་གཡས་པར་བཟུང་བའི་འཁར་བ་གཡོན་པར་བརྗེས་རྟིང་། སླར་གོམ་པ་སྤོ་འགོ་བརྩམས་པ་དང་སྦྲགས། སྟོང་པར་གྱུར་བའི་ལག་གཡས་པས་ལག་པ་གྲངས་མེད་ཀྱིས་རེག་ནས་འཇམ་ཟད་དུ་གྱུར་བའི་ལག་སྒྲེལ་རྣམས་ཀྱི་འཇུ་ས་ནས་བཟུང་སྟེ་བསྐོར་བས། ཁ་ཁུ་སིམ་པའི་ཁོར་ཡུག་ནང་ཙིར་སྒྲ་དང་འུར་སྒྲ་འདྲེས་མའི་སྒྲ་ཡ་མཚན་ཅན་ཞིག་གྲགས་བྱུང་།
ཁོས་ལག་སྒྲིལ་སྐོར་བཞིན་སྟར་ཕྲེང་གི་ཕྱེད་ཀ་ཙམ་ཐོན་པ་ན། རྒྱབ་ཕྱོགས་ནས་བྱིས་པ་འགའ་ཡོང་བའི་སྐད་ཅོར་ཐོས་པ་མ་ཟད། ལག་སྒྲིལ་དྲག་ཏུ་བསྒྲིལ་བའི་འུར་སྒྲ་དང་ཙིར་སྒྲ་གོ ཁོས་ཁ་ཕྱིར་འཁོར་ཏེ་ལྟ་ལོང་མི་བྱུང་གོང་། ལོ་ན་བརྒྱད་དགུ་ལ་སོན་པའི་བྱིས་པ་གསུམ་ཁོའི་གཞོགས་ནས་མདུན་དུ་ཤོར་བའི་ཐོག སྟེར་ཕྲེང་གི་ཕར་སྣེར་མ་བསླེབས་བར་སྔོན་ལེན་རེས་ཀྱིས་ལག་སྒྲིལ་སྐོར་བཞིན་རྒྱུགས་ལ། ལག་སྒྲིལ་རྫོགས་རྗེས་ད་དུང་མ་ཚིམས་པ་ལྟར་དགོད་བཞིན་ཕན་ཚུན་འཇུ་རེས་དང་འདེད་རེས་བྱས། ཁོ་ཚོའི་སྤྲ་ཚག་གི་བྱ་སྤྱོད་དེས་ཐོག་མར་སྤོ་བོ་ཉི་མ་ལ་ཁོང་ཁྲོ་ཏོག་ཙམ་བསླངས་མོད། འོན་ཀྱང་ཁོའི་སེམས་སུ“བྱིས་པ་འདི་ཚོས་ཅི་ཤེས། ཨ་ཙི་ཁོ་ཚོ་ནི་ཅིའི་འདྲ་སྐྱིད་ཨང་། ཁོ་ཚོར་མཚོན་ན་འཇིག་རྟེན་འདི་དགོད་སྒྲ་དང་རྩེད་འཇོ་ཁོ་ནས་གྲུབ་པ་ཞིག་ཡིན”སྙམ་ནས་བྱིས་པ་ཚོ་ལ་གློ་བུར་གྱི་ཡིད་སྨོན་ཞིག་ཤོར་བ་དང་། ཡང་ཡུད་ཙམ་གྱི་སྔོན་དུ་རང་ཉིད་ཀྱང་བྱིས་པ་དེ་ཚོ་དང་འདྲ་བར་སྤྲོ་སེམས་ཀྱིས་ཁེངས་པའི་བྱིས་པ་ཞིག་ཡིན་ཞིང་། ཅུང་ཙམ་གྱི་མཇུག་ཏུ་ཁོ་ཚོ་ཡང་རང་ཉིད་དང་མཚུངས་པར་ལུས་ཀྱི་ཟུངས་བཅུད་ཤོར་ཞིང་སེམས་ཀྱི་སྤྲོ་སྣང་བརླགས་པའི་རྒས་འཁོགས་ལ་འགྱུར་བའི་དོན་དངོས་དེ་དྲན་པས། ཁོ་ལ་ཡོད་ཚད་རྨི་ལམ་དང་འཁྲུལ་སྣང་ཡིན་པའི་སྣང་བ་འགྲེལ་མི་ཤེས་པ་ཞིག་སྐྱེས་ཤིང་། སྟོང་ལྷང་ལྷང་གྱི་ཚོར་སྣང་དེ་སྔར་བས་ཀྱང་ཤུགས་ཇེ་ཆེར་ཕྱིན་པས། རེ་ཞིག་འདོན་མཚམས་དང་གོམ་མཚམས་ཆད་སོང་བ་མ་ཚོར།
སྐབས་དེར་བུད་མེད་ལོ་སུམ་ཙམ་ལོན་པ་གཉིས་གླེང་མོལ་བྱེད་ཀྱིན་ཐོན་བྱུང་བ་དང་། ཁོ་གཉིས་སྤོ་བོ་ཉི་མའི་འཁྲིས་ནས་འགྲོ་དུས། གཅིག་གིས“རྩེད་མོ་མ་རྩེ། ཡང་དུག་ལོག་འདྲལ་བསམ་འདུག”ཅེས་སྐད་ཤུགས་ཆེན་པོས་འཐེན་རེས་འབྱར་རེས་བྱེད་བཞིན་པའི་བྱིས་པ་ཚོ་ལ་སྡིགས་རུང་། ཁོ་ཚོས་མོ་ལ་ལྟ་ཙམ་ཡང་མི་བྱེད་པར་སྔར་ལྟར་དགོད་བཞིན་རྩེ་བཞིན་ལྷ་རྒྱལ་རིའི་རི་གདོང་ནས་ནས་ཡོལ་སོང་ལ། ཕྲན་ཙམ་གྱི་རྗེས་སུ་བུད་མེད་དེ་གཉིས་ཀྱང་རྒྱབ་སྤོ་བོ་ཉི་མ་ལ་བསྟན་ནས་རི་གདོང་དེ་ནས་ཡལ་སོང་།
ཁོང་ཚོ་ཡལ་རྗེས། བྱིས་པ་ཚོས་བསྐོར་བའི་ལག་སྒྲིལ་མང་ཤོས་ཀྱི་འཁོར་མཚམས་ཆད་ཟིན་ཞིང་། ད་དུང་འགུལ་བཞིན་པ་རེ་གཉིས་ལ་ཧ་ལམ་སྒྲ་མེད་པས། ཁོར་ཡུག་ཧྲིལ་བོ་སྔར་ལྟར་འཇམ་ཐིང་ངེར་དང་ལྷིང་འཇགས་སེར་གྱུར། སྤོ་བོ་ཉི་མས་གློ་བུར་དུ་ཅི་ཞིག་དྲན་པ་བཞིན་“ཨོམ་་”ཞེས་འདོན་པ་བཏོན་པ་དང་འཁར་བ་མདུན་དུ་བཙུགས་ཏེ་འགྲོ་འགོ་བརྩམས། ཁོར་ཡུག་ནང་སླར་ཡང་ལག་སྒྲིལ་འཁོར་བའི་ཙིར་སྒྲ་དང་འུར་སྒྲ་འདྲེས་པའི་སྒྲ་ཡ་མཚན་ཅན་དེ་གྲགས་བྱུང་།
དྲུག་པ།
སྤོ་བོ་ཉི་མ་ལྷ་རྒྱལ་རིའི་རྒྱབ་བམ་རི་གདོང་གི་ནུབ་ངོས་སུ་འབྱོར་དུས། ཕྱི་དྲོའི་ཉི་མ་ག་ལེར་ནུབ་ཀྱི་མཁའ་མཐའ་ནས་རྒྱང་རིང་གི་རི་བོ་ནག་ཤུར་ཤུར་དེ་དག་གི་ཕྱོགས་སུ་མར་མར་བཞུད་ཀྱིན་མཆིས་ལ། རི་གཤམ་གྱི་རྡ་ཤོད་གྲོང་རྡལ་དང་། དེའི་ལྕགས་ཤོག་དམར་པོ་དང་ལྗང་ཁུ་ཅན་གྱི་ཁང་བརྩེགས་རྣམས། ད་རུང་རྒྱང་རིང་གི་ཀཱང་ར་རྫོང་དང་། དེའི་ཉེ་འཁོར་ན་ཡོད་པའི་རི་བོ་དམའ་བོ་དག་སོགས་མདོར་ན་ཡོད་ཚད་དུ་ཞག་སྲབ་མོ་ཞིག་གིས་གཡོགས་ནས་སྣུམ་ཚོན་རི་མའི་ནང་གི་ཡུལ་ལྗོངས་ཤིག་ལྟར་སྣང་། ལག་པ་གཉིས་ཀ་འཁར་བར་བརྟེན་ནས་ངལ་གསོ་རེ་བྱེད་པའི་ཞོར་དུ་སྤོ་བོ་ཉི་མས་མགོ་བོ་དགྱེ་སྟེ་རྒྱང་ལྟ་རེ་བྱེད་དུས། དགོང་དྲོའི་རྣམ་པ་དེས་ཁོའི་སེམས་ལ་འགྲེལ་མི་ཤེས་པའི་སྐྱོ་སྣང་མཐོལ་པ་ཞིག་བྱིན།
གྲྭ་པ་འགའ་དང་། སྐྱ་བོ་ཁྱུ་གཅིག ད་དུང་དེ་མིན་གྱི་སྐོར་ར་བ་གཅིག་རེའམ་གཉིས་རེ་གཅིག་རྗེས་གཉིས་མཐུད་ཀྱིས་སྤོ་བོ་ཉི་མའི་རྒྱབ་ཕྱོགས་ནས་ཐོན་ཞིང་མདུན་དུ་ཆས་སོང་། རེ་གཉིས་ཀྱིས་ཁོ་ལ“སྤོ་བོ་བཀྲ་ཤིས་བདེ་ལགས”སམ་“དགོང་དྲོ་བདེ་ལེགས”ཞེས་འཚམས་འདྲི་སྟབས་བདེ་རེ་བྱས་པར། ཁོས་ཀྱང་དེ་མཚུངས་ཀྱི་ལན་ཐུང་ངུ་རེ་བྱིན།
དེ་ལྟར་དལ་བུར་ཡར་ཙམ་འགོས་རྗེས། སྤོ་བོ་ཉི་མ་སྐོར་ལམ་གྱི་ཟུར་དུ་བཙུགས་པའི་ལྕགས་ཀྱི་རྐུབ་སྟེགས་ལྗང་ཁུའི་ཐོག་བསྡད་དེ་ངལ་གསོས། ཁོས་ད་དུང་ཡང་འཁར་བ་རྐང་པའི་འཁྲིས་ཀྱི་ས་སྟེང་དུ་བཙུགས་པའི་ཐོག ལག་ཟུང་འཁར་བའི་མགོའམ་ཡུ་བ་གུག་གུག་སྟེང་གཅིག་ཐོག་གཅིག་བཞག་ནས་ཁོག་སྟོད་ཚུར་འཁར་བར་ཁེན་འདུག ལག་པ་གཡོན་པའི་ནང་ཉིས་ཁུག་བྱས་ནས་བཟུང་བའི་ཕྲེང་བ་ནག་པོའི་ལུང་ཁུག་ཅིག་འཁར་བར་ཐུག་ནས་མར་ཕྲན་ཙམ་ལུག་འདུག་པས། ཚིལ་དྲིག་ཆགས་ནས་ནག་པོར་གྱུར་བའི་སྐུད་གྲིམ་ཞིག་ཀྱང་མཐོང་བཏུབ།
སྤོ་བོ་ཉི་མ་རྐུབ་སྟེགས་ཐོག་བསྡད་དེ་ཕྲན་ཙམ་ཕྱིན་པ་ན། མགོ་བོ་དགྱེ་ཕྱོགས་ཤིག་གིས་མདུན་གྱི་བར་སྣང་དུ་ཕོ་རོག་འགའ་ཤས་འཕུར་ལྡིང་རྩེན་གྱིན་པ་མཐོང་བས། གློ་བུར་དུ་ཁོས་ལོ་ངོ་ལྔ་བཅུ་ཙམ་ལ་གཏིང་བརྗེད་དུ་སོང་བའི་བྱིས་པའི་དུས་ཀྱི་འདས་དོན་ཞིག་ཁྲ་ལྷམ་མེར་དྲན་བྱུང་། དེ་དུས་ཁོ་རང་ལོ་བཅུུ་ཡས་མས་ལས་སོན་མེད། ཉི་མ་སེར་གྱིར་ལེར་ཤར་བའི་སྔ་དྲོ་ཞིག་ལ། ཀྲོ་ནགས་སྦ་ཚང་གི་སྦྲ་གཞོགས་སུ་ཕྱར་བ་གྲུ་བཞི་བདུན་བརྒྱད་ཙམ་བཏིངས་པའི་ཐོག་ཏུ་ལག་པས་བཙིར་ནས་ཞིབ་ཞིབ་བཟོས་པའི་ཕྱུར་བ་ཉི་མར་བསྐམས་ཡོད། སྤོ་བོ་ཉི་མའམ་བྱིས་པ་ཉི་མ་ཅི་ཞིག་གི་ཆེད་དུ་སྦྲ་སྒོ་ནས་ཕྱི་ལ་དོན་དུས། ཕོ་རོག་འགའ་ཕྱུར་ཐང་(ཕྱུར་ར་ཉི་མར་སྐེམ་པ་ལ་ཟེར)སྟེང་བབས་ཡོད་པ་མ་ཟད། རྭ་མཆུ་ནག་པོ་ཕྱུར་བའི་གསེང་དུ་བཙུགས་ནས་ཕྱུར་བ་རྐུ་བཞིན་པ་མཐོང་། ཁོས་ལམ་སེང་སྦྲ་སྒོའི་འགྲམ་ནས་རྡོ་ཞིག་བསྒྲུགས་ནས་ཕོ་རོག་ཚོའི་ཐད་དུ་རྒྱུགས་པ་དང་། ལག་ནང་གི་རྡོ་དེ་ཤུགས་ཀྱིས་ཕོ་རོག་ཚོ་ལ་དམིགས་ཏེ་འཕངས། སྟབས་ཡག་པའམ་སྡུག་པ་ཞིག་ལ། ཁོས་འཕངས་པའི་རྡོ་དེ་ཡོ་འཁྱོག་མེད་པར་ཏག་ཏག་རྒྱུག་མ་འཕུར་གྱིས་འབྲོ་བཞིན་པའི་ཕོ་རོག་ཚོའི་གཅིག་གི་མགོ་ལ་ཐེབས་སོང་། ཕོ་རོག་གཞན་རྣམས་བར་སྣང་དུ་ལྡིང་ནས་རྒྱང་རིང་དུ་འཕུར་སོང་མོད། འོན་ཀྱང་རྡོ་ཕོག་པའི་ཕོ་རོག་དེ་མགོ་རྟིང་ལོག་ནས་སླར་ཐང་ཐོག་ཏུ་ལྷུང་བ་དང་། ཐང་ཐོག་ནས་གཤོག་ཟུང་སྨྱོ་བ་ལྟར་དྲག་ཏུ་རྡེབ་བཞིན་ཕར་ཙམ་བྲོས་རྗེས་ལྷེམ་སེ་འགྱེལ་སོང་། བྱིས་པ་ཉི་མ་རྒྱུགས་ཏེ་འཁྲིས་སུ་འབྱོར་དུས། ཕོ་རོག་དེའི་རྭ་མཆུའི་སྣ་ཁུང་གཉིས་ནས་ཁྲག་ཕྲན་ཙམ་བཞུར་བ་དང་སྡེར་མོ་གཉིས་ཕན་ཚུན་འབྱར་ནས་གན་རྐྱལ་དུ་ལོག་འདུག་པ་དང་། སྲན་རྡོག་དང་མཚུངས་པའི་མིག་ནག་ཆུང་གཉིས་ལ་རྡེབ་འཚུམ་མ་མཆིས།
སྤོ་བོ་ཉི་མས་རྡ་སའི་བར་སྣང་དུ་ལྡིང་འཁོར་རྒྱག་བཞིན་པའི་ཕོ་རོག་དེ་དག་ལ་བལྟས་ཏེ་རང་གིས་ཕོ་རོག་བསད་པའི་གནས་ཚུལ་དེ་དྲན་ལ། དེ་ནས་ཕོ་རོག་བསད་པའི་ཉིན་དེར་ཕ་མ་གཉིས་ཀྱིས་སྔར་གཏན་ནས་གཏོང་མ་མྱོང་བའི་གཤེ་གཤེ་དང་སྡིགས་མོ་བྱས་པ་མ་ཟད། ཁྱིམ་མི་ཚོ་ཉིན་གུང་ཟ་མར་རོལ་བའི་སྟ་གོན་བྱེད་པའི་ཚེ་ན། ཁོང་གཉིས་ཀྱིས“སྡིག་རྒན་ཁོས་ཕོ་རོག་བསད་འདུག ཕོ་རོག་གི་ཤ་ཟ་བསམས་ཡིན་རྒྱུ་རེད། ཟ་མ་ཁམ་གང་སྟེར་མི་དགོས”ཞེས་གཅེན་པོ་དང་གཡོག་པོ་ཚོ་ལ་ནན་གྱིས་བཤད་དེ་ཁོ་ཕྱི་ལ་ཕུད་པ་དྲན་ཞིང་། ཡང་དེར་མཐུད་ནས་ད་རུང་ཁོས་ཁྱིམ་མི་ཚོས་གུང་ཟས་ཟོས་ཚར་ནས་གང་འཚམ་ཕྱིན་རྗེས། གཅེན་པོ་འབྲེང་བས་ལྐོག་ནས་ཁོ་ལ་མར་སྤག་ཕོར་པ་ཕྱེད་དང་ཁོ་རང་དགའ་ཤོས་བྱེད་པའི་ལུག་ལྕེ་ཁྱེར་ཡོང་བ་མ་ཟད། ཁོ་གཉིས་ཀྱིས་དེ་ཟོས་རྗེས། ཕྱི་དྲོ་ཧྲིལ་བོ་རྩེད་མོ་སྣ་ཚོགས་རྩེས་ཏེ་མགོ་འཁོར་བས་མུན་རུབ་དུས་སེམས་ཁྲལ་བྱེད་ཀྱིན་ཁྱིམ་དུ་ལོག་པ་སོགས་གཅིག་རྗེས་གཉིས་མཐུད་དུ་དྲན་བྱུང་། (ཁོས་ཕ་མ་གཉིས་ཀྱིས་གཅེན་པོ་འབྲེང་བ་ཆེད་དུ་ཁོ་ལ་ཟ་མ་བྱིན་པར་བཏང་བ་གཏན་ནས་ཤེས་མེད།)
དེ་ལྟར་ཕ་མ་གཉིས་དང་གཅེན་པོ་ཚོ་ལ་འབྲེལ་བའི་དྲན་འཆར་གཅིག་གིས་གཉིས་དང་། གཉིས་ཀྱིས་གསུམ་དྲངས་ནས་མཐར་སྤོ་བོ་ཉི་མས་རང་ཉིད་ཀྱི་གཅེན་པོ་བརྒྱད་ཀ་དགྲ་ལག་ཏུ་ཤོར་བའི་ཉིན་མོ་དེ་དྲན་བྱུང་། ཉིིན་དེའི་སྐོར་བསལ་བློ་གཏོང་དུས། སེམས་ནང་ཐོག་མར་ཉིན་དེའི་གནམ་ཤིས་དང་ཁོར་ཡུག་གི་རྒྱུན་ལྡན་མ་ཡིན་པའི་ལྷིང་འཇགས་དེ་འཁོར་བྱུང་། ༦༩སྟོན་ཁའི་སྔ་དྲོ་དེའི་ནམ་མཁའ་ཤིན་ཏུ་སྔོ་བ་དང་བལ་སྤུངས་པ་ལྟ་བུའི་སྤྲིན་དཀར་མཐུག་པོ་འགའ་འཁྱིལ་འགྲོས་ཀྱི་རྒྱུ་བཞིན་མཆིས། ཉི་འོད་སེར་པོ་འབྲི་རུ་རྫོང་གི་མཐའ་འཁོར་གྱི་འབྲེག་ལ་ཉེ་བའི་ཞིང་ཁའི་སྟེང་འཕྲོས་ནས་གསེར་རྩི་བྱུགས་པ་ལྟར་སྣང་ལ། (དེ་དུས་ད་ལྟ་ནང་བཞིན་ཐོག་བརྩེགས་ཀྱི་ཁང་ཆེན་མེད་པར་མང་ཤོས་ཞིང་ཁ་ཡིན།) གོ་རིམ་མེད་པའི་སྤྲིན་གྱི་གྲིབ་མ་རེ་གཉིས་ཞིང་ཁའི་ཐོག་དང་། ནགས་ཆུ་ཕར་ཁའི་(རྫོང་གི་སྲིབ)རི་ངོས་ནས་དལ་བུར་བཞུད་ཀྱིན་འདུག
སྔ་དྲོ་དེར་འབྲི་རུའི་སུམ་སྟོང་བརྒྱད་བརྒྱའི་ཡུལ་དམག་གིས་ལོ་ཤས་སྔོན་དུ་བཙུགས་པའི་རྫོང་གི་དམག་སྒར་ལ་ཡུད་ཙམ་རྒྱང་ལྟ་བྱས་ཏེ་ཕལ་རྒོལ་བྱེད་པའི་སྟ་གོན་བྱེད་སྐབས། ཁོང་ཚོ་ཚང་མའི་སེམས་ལ་ང་རྒྱལ་དང་གདེང་ཚོད་ཀྱིས་ཁེངས་ཡོད། རྒྱུ་མཚན་ནི་གཅིག་ན་བླ་མ་ཉི་མ་འདྲ་བ་རྣམས་ཀྱིས་ད་ཐེངས་ཀྱི་རྒྱལ་ཁ་ཁོ་ཚོ་ལ་དབང་ཞེས་ཞལ་ཚ་མོས་གསུངས་ཡོད་པ་དང། གཉིས་ན་ཉིན་ཤས་གོང་དུ་ཁོ་ཚོས་མོ་བ་ཐང་གི་དམག་སྒར་གཏོར་ནས་དམག་མི་རྣམས་བསད་དེ་རྒྱལ་ཁ་ཆེན་པོ་ཞིག་བླངས་པས་ཡིན། ཁོང་ཚོ་མང་ཤོས་ཀྱིས་འབྲི་རུའི་དམག་སྒར་གཏོར་ནས་སླར་ཡང་དཔའ་རྟིང་མ་དགུང་ལ་གྲགས་པ་ཞིག་ལེན་རྒྱུར་རྔམས་ཡོད་པ་ལས། སུ་གཅིག་གི་སེམས་སུ་ཉིན་དེར་ནགས་ཤོད་འབྲི་རུའི་བུད་མེད་ཕལ་ཆེ་བ་ཡུགས་སར་ལུས་པ་དང་། བྱིས་པ་མང་ཤོས་དྭ་ཕྲུག་ཏུ་གྱུར་འགྲོ་བ་དྲན་མེད། (དེ་རྗེས་ཀྱི་ལོ་བཅུ་ཙམ་གྱི་རིང་ལ་ནགས་ཤོད་འབྲི་རུའི་ནང་ཞིང་འབྲེག་མཁན་དང་བཤའ་རྒྱག་མཁན་པའི་དཀའ་ངལ་ཕྲད།)
སྤོ་བོ་ཉི་མས་ཕ་ཡུལ་གྱི་སྤུན་ཟླ་བརྒྱ་ཕྲག་དུ་མ་སྡེབ་གཅིག་ཏུ་ཤོར་བའི་ཉིན་དེའི་སྐོར་ལ་ཕྱིར་དྲན་ནམ་བགྱིད་ལ། རྒྱུན་པར་ཁོའི་སེམས་སུ་འཁོར་ཡོང་བ་ནི་ཉིན་དེའི་ཐོག་མའི་རྒྱུན་ལྡན་མ་ཡིན་པའི་ལྷིང་འཇགས་ཡིན་པ་ལྟར། དེ་རིང་དགོང་མོ་ཁོས་སྐོར་ལམ་ཟུར་གྱི་རྐུབ་སྟེགས་ལྗང་ཁུའི་ཐོག་བསྡད་དེ་ལོ་དུ་མའི་སྔོན་དུ་བྱུང་བའི་ཕམ་ཁ་ཆེན་པོ་དེ་ལ་ཆེས་མཐའ་མའི་ཕྱིར་དྲན་བྱེད་སྐབས་ཀྱང། ཁོས་ཉིན་དེའི་ཐོག་མའི་རྒྱུན་ལྡན་མ་ཡིན་པའི་ལྷིང་འཇགས་དེ་དྲན་བྱུང་།
སྤོ་བོ་ཉི་མས་གཅེན་པོ་རྒན་ཤོས་ཐོག་རྒྱལ་དང་བསམ་འཕེལ་གཉིས་ཀྱིས་ཁོ་ཚོ་ཆུང་བ་རྣམས་ལ་གཞན་གྱི་རྒྱབ་ཏུ་འདུག་དགོས་པ་ལས་སྔོན་དུ་ཤོར་མི་ཆོག་པའི་བཀའ་ཕབ་པ་མ་ཟད། ལྷག་ཏུ་བུ་འབྲིང་བ་ཚེ་རྒྱལ་ལ་ཁོ་རང(ཆུང་ཤོས)སྲུང་སྐྱོབ་ཡག་པོ་བྱེད་དགོས་པའི་མངགས་ཆ་ནན་ཏན་བགྱིས་པ་དྲན་ལ། དེ་ནས་ཁོ་གཉིས་བོད་བོའུ་དང་ཁུ་ཚུར་ཁྱེར་བའི་འབྲི་རུའི་ཡུལ་གཞན་དག་འགའ་དང་ལྷན་དུ་སྔོན་ལ་རྒྱུགས་དུས། ཐོག་མར་དམག་སྒར་ནང་ཧ་ལམ་མི་གཅིག་ཀྱང་མེད་པ་ལྟར་ལྷིང་འཇགས་སེ་དང་ཁུ་སིམ་མེར་ཡིན་པ་དྲན། འོན་ཀྱང་ཁོ་ཚོ་དམག་སྒར་གྱི་གཞོགས་ན་ཡོད་པའི་ཞིང་ཁ་ཕལ་ཆེར་བརྒལ་ཚར་ནས་ཁང་པའི་འགྲམ་དུ་སླེབ་པར་གོམ་པ་བཅུ་ཙམ་ལས་མེད་པའི་དུས་སུ། གང་ན་བཙུགས་ཡོད་པ་མི་མཐོང་བའི་རྒྱང་བསྒྲགས་ཤིག་གི་ནང་ནས“འབྲི་རུའི་ཟིང་འཁྲུག་སློང་མཁན་ཉེས་ཅན་པ་གཅིག་ཀྱང་མ་ལུས་པ་ཚར་ཆོད་ཅིག”ཅེས་འབྲི་རུ་ལུང་པ་ཧྲིལ་བོའི་ནང་བྲག་ཅ་འཁོར་བ་ཞིག་བསྒྲགས་པ་དང་། དམག་སྒར་གྱི་སོ་ཁུང་རེ་རེ་ནས་སྔ་མོ་ནས་མཆུ་ཏོ་ཁོ་ཚོར་བཏད་པའི་མེ་མདའ་སྦག་སྦག་རྣམས་དུས་གཅིག་ཏུ་སེར་བ་ལྕགས་ཤོག་ཐོག་བབས་པ་བཞིན་“ཁོབ་ཁོབ་ཁོབ”གྲག་འགོ་བརྩམས་སོང་།
མེ་མདའི་སྒྲ་གྲགས་པའི་སྐད་ཅིག་མ་དེའི་ནང་། སྔོན་དུ་ཤོར་བའི་ཡུལ་དམག་བཅུ་ཕྲག་མང་པོ་གློག་ཟོར་གྱིས་ཞིང་བྲེག་པ་བཞིན་ཐང་དུ་འགྱེལ་བ་མ་ཟད། དེ་དག་གི་རྗེས་ནས་རྒྱུག་བཞིན་པ་འགའ་ཤས་ཀྱིས་ལག་ནང་གི་བོད་བོའུ་དང་རལ་གྲི་བར་སྣང་དུ་གཡུགས་ནས་ཁ་སྤུབ་བམ་གན་རྐྱལ་དུ་ལོག་སོང་། གཞུག་ནས་ཡོང་བཞིན་པའི་ཡུལ་དམག་ཚོའི་ཁྲོད་ནས་ཕོ་གསར་ཉི་མས་ཡོས་བརྔོ་བ་ལྟ་བུའི་མེ་མདའི་ཁོབ་སྒྲ་གོ་བ་མ་ཟད། དམག་སྒར་གྱི་གྱང་རྩར་སླེབ་གྲབས་ཡོད་པའི་མི་རྣམས་སྡེབ་གཅིག་ཏུ་འགྱེལ་ཞིང་། མདུན་གྱི་མི་རྣམས་སྦྱང་ཀི་ལུག་ཁྱུའི་ནང་རྒྱུག་པ་བཞིན་ཟིང་ཐར་རེར་གྱུར་བ་མཐོང་། གློ་བུར་གྱི་བསམ་ཡུལ་ལས་འདས་པའི་གནས་ཚུལ་དེས་རེ་ཞིག་ཁོ་རང་ཧོན་ཐོར་ནས་ལུས་པའི་སྐབས་དེར། མི་ཞིག་གིས“ཕྱིར་བྲོས། ཕྱིར་བྲོས”ཟེར་བ་དང་སྦྲགས་ཁོའི་ལག་མགོ་ནས་ཐེན་བྱུང་། ཁོ་ཁ་ཕྱིར་འཁོར་དུས་དེ་ནི་གཅེན་པོ་འབྲིང་བ་ཚེ་རྒྱལ་རེད་ལ་ཁོའི་ངོ་གདོང་ཐལ་མདོག་ཏུ་གྱུར་འདུག
ཁོ་གཉིས་དམག་གི་གཞུག་གྲལ་ན་ཡོད་རུང་ཞིང་ཁའི་དཀྱིལ་ཙམ་བསླེབས་ཟིན་པས། ཕྱིར་བྲོས་ནས་སྲོག་མགོ་ཐོན་ཐབས་བྱེད་པ་ལས་གབ་ས་གཡོལ་ས་ཞིག་མེད། དེ་བས་ཁོ་གཉིས་ཀྱིས་ལྷ་བླ་མ་དང་ནགས་ཤོད་བསྟན་པའི་སྒྲོན་མེ་རྣམ་གསུལ་ལ་གསོལ་བ་འདེབས་བཞིན་གཞུག་ཏུ་ཡོད་པའི་མི་གཞན་དག་དང་ལྷན་དུ་ཕྱིར་བྲོས། འཇིགས་སྐྲག་གིས་ཡོངས་སུ་ཟིན་པའི་ཁོ་གཉིས་ལ་ས་བྲོས་གནམ་བྲོས་བྱེད་པ་ལས་གཡས་གཡོན་དུ་ཅི་ཞིག་འབྱུང་བཞིན་པར་ལྟ་བའི་དུས་ཚོད་མེད་མོད། བྲོས་ཞོར་དུ་ཕོ་སར་ཉི་མས་བར་མཚམས་མི་ཆད་པའི་མེ་མདའི་ཁོག་སྒྲ་དང་། གཡས་གཡོན་ནས་རྒྱུ་བའི་མདེའུ་སིན་སྒྲ ད་དུང་མི་རྣམས་ཀྱིས་གསོལ་འདེབས་བྱེད་པ་དང་སྨྲེ་ངག་འདོན་པའི་འུར་ཟིང་ཐོས་པ་མ་ཟད། གཡས་གཡོན་གྱི་ཞིང་ཁའི་སྙེ་མར་མདེའུ་ཡི་སེར་བ་ཕོག་ནས་སེར་ཚུབ་ཚུབ་འཐོར་བ་དང་། མཉམ་དུ་བྲོས་བཞིན་པའི་མི་འགའ་གློ་བུར་དུ་འགྱེལ་ནས་རྒྱབ་ཏུ་ལུས་སོང་བ་མཐོང་།
ཁོ་བུ་སྤུན་གཉིས་ཞིང་ཁའི་མཐའ་ན་ཡོད་པའི་ཡུར་བ་དེའི་ནང་ཐོན་དུས། དབུགས་ཧལ་ཧལ་དུ་གྱུར་བ་དང་བྲང་ཁ་ཚ་ནས་འཆི་ལ་ཁད་བྱེད། ཁོ་གཉིས་ཀྱིས་རྒྱབ་དང་མགོ་ཡུར་བར་བསྙེས་ནས་དབུགས་འབྱིན་རྔུབ་ཡང་ཡང་བྱེད་སྐབས། རྒྱབ་ཕྱོགས་སུ་ད་དུང་མེ་མདའི་ཁོབ་སྒྲ་མཚམས་མི་ཆད་པར་གྲགས་བཞིན་མཆིས་ལ། མི་ཡང་མཚམས་མི་ཆད་པར་ཡུར་བའི་ནང་མཆོངས་བྱུང་བའི་ཁྲོད་ནས་མང་པོ་ཞིག་གི་ལུས་ཀྱི་ཆ་ཤས་གང་རུང་ལ་མདེའུ་ཕོག་ནས་ཁྲག་དམར་བཞུར་བཞིན་འདུག ཁ་ཤས་ཀྱིས་ན་ཟུག་བསྲན་མི་ཐུབ་པར་འཁུན་སྒྲ་འབྱིན།
ཅུང་ཙམ་གྱི་རྗེས་སུ་གཅེན་པོ་ཚེ་རྒྱལ་གློ་བུར་དུ་ཡར་དགྱེ་བ་དང་། ལུས་པོ་སྒུར་སྒུར་གྱིས་ཡུར་བའི་ནང་ཡར་མར་རྒྱུག་བཞིན་“སྤུན་ཡ་རིག་ཨེ་སོང་། སྤུན་ཡ་ཚོ་རིག་ཨེ་སོང་”ཞེས་མི་ཚང་མར་དྲིས་ལ། ཉི་མས་ཀྱང་རིག་པ་བསྒྲིམས་ནས་ཡུར་བའི་ནང་འབྱོར་བའི་མི་རྣམས་ཀྱི་ཁྲོད་དུ་གཅེན་པོ་ཚོ་ཨེ་འདུག་མིག་ཉུལ་བྱས། འོན་ཏེ་སུ་གཅིག་གིས་ཁོ་གཉིས་ཀྱི་གཅེན་པོ་ཚོ་མཐོང་མི་འདུག་སྟེ། ཁོ་ཚོའང་ས་བྲོས་གནམ་བྲོས་བྱས་ནས་དེར་འབྱོར་བ་ཤ་སྟག་རེད་ལ། མང་ཤོས་ཤིག་ཁོ་གཉིས་ཀྱིས་ངོ་མི་ཤེས། གཅེན་པོ་ཚེ་རྒྱལ་སླར་སྒུར་སྒུར་གྱིས་ཉི་མའི་འཁྲིས་སུ་ལོག་ཅིང་། ཡུར་བའི་མུ་ཟུར་ནས་སྐེ་བསྲེངས་ཏེ་རྒྱབ་ཀྱི་ཞིང་ཁའམ་འཇིགས་རུང་གི་གཡུལ་སའི་ཕྱོགས་སུ་མིག་ཉུལ་བྱས་སོང་། སྤོ་བོ་ཉི་མའང་ཉིན་དེའི་ན་གཞོན་ཉི་མས་ཀྱང་གཅེན་པོ་ཚོ་འཚོལ་དགོས་སྙམ་ནས་མགོ་བོ་ཡར་དགྱེ་གྲབས་བྱེད་པ་ན། ཚེ་རྒྱལ་གྱིས་“མར་གོབ”ཅེས་བཤད་དེ་ལག་པ་གཡོན་པས་ཁོའི་ཕྲག་མགོ་གཡས་པ་ནས་མར་མནན་ཏེ་བསྡད་པས། ཁོས་རྒྱབ་ཕྱོགས་ཀྱི་བར་མཚམས་མི་ཆད་པའི་མེ་མདའི་ཁོབ་སྒྲ་ལ་ཉན་ནས་འདུག་རྒྱུ་ལས་མ་འདས། ཁོས“བར་ཆད་ལམ་སེལ”བཏོན་ཏེ་སེམས་བསམ་པ་གཏིང་ནས་གཅེན་པོ་ཚོ་ལ་སྐྱོན་ཆག་མེད་པའི་གསོལ་བ་བཏབ།
མེ་མདའི་ཁོབ་སྒྲ་ད་དུང་ཡང་མཚམས་མ་ཆད་པར་གྲགས་ཤིང་ཡུར་བའི་ནང་སླེབ་མཁན་ཇེ་ཉུང་ནས་ཇེ་ཉུང་དུ་ཕྱིན་སོང་ལ། རེ་གཉིས་བསླེབས་པ་རྣམས་ཀྱི་ལུས་ལ་ཁྲག་དམར་འགོས་པ་དང་ཡུར་བའི་ནང་མར་མཆོང་མ་འགྱེལ་གྱིས་ལོག་འགྲོ ཚེ་རྒྱལ་གྱིས་མུ་མཐུད་ལག་པ་གཡོན་པ་ཉི་མའི་ཕྲག་པར་བཞག་སྟེ་གཡུལ་སའི་ཕྱོགས་སུ་སོ་ལྟ་བྱས། སྐབས་དེར་ཉི་མས་སྐེ་ལ་རླན་ཆག་ཆག་ཅིག་ཚོར་ཞིང་ལྟ་དུས་དེ་ནི་ཁྲག་རེད་འདུག ཁོས་ཁྲག་དེ་གང་ནས་འགོས་པ་ཡིན་ནམ་སྙམ་བཞིན་ཧང་སང་བའི་ངང་ཞིབ་ཏུ་བལྟས་པ་ན། གཅེན་པོ་ཚེ་རྒྱལ་གྱི་འཕྲུག་ལཱའི་ཕུ་ཐུང་གཡོན་པའི་སྣེ་མོ་ཁྲག་གིས་སྦགས་ནས་སྣུམ་ཤིག་གེར་གྱུར་བ་དང་ཁྲག་ཐིགས་འཛག་པ་མ་ཟད། ལག་གཡོན་པའི་མཛུབ་བར་རྣམས་ཁྲག་གིས་དམར་པོར་བསྒྱུར་འདུག་པ་མཐོང། ད་གཟོད་གཞི་ནས་ཁོས་གཅེན་པོ་ཚེ་རྒྱལ་གྱི་ལུས་སྟེང་དུ་མདེའུ་ཕོག་པ་རྟོགས། ཁོས་ཚེ་རྒྱལ་ལ“ཁྱོད་རྨས་འདུག མདེའུ་གང་དུ་ཕོག་སོང་།”ཞེས་རྟབ་རྟོབ་པོར་དྲིས་ནས་རྨ་ཁ་འཚོལ་བར་རྩོམ་པའི་ཚེ། ཚེ་རྒྱལ་གྱིས་གློ་བུར་དུ“ཁྱོད་འདིར་གབ་ནས་ཅི་ཞིག་བྱུང་ཡང་ཕྱིར་མ་དོན་ཨ།”ཞེས་སྨྲས་རྗེས། རིངས་པོར་ཡར་ལངས་ནས་ཡུར་བའི་ཁ་རུ་དོན་ཞིང་གཡུལ་སའི་ཕྱོགས་སུ་རྒྱུགས་སོང་། ཚེ་རྒྱལ་ཡུར་བའི་ཁ་ནས་མི་སྣང་བར་གྱུར་མ་ཐག་ཉི་མས་ཚེ་རྒྱལ་ལྟ་སའི་ཡུར་ཁ་ནས་སྐེ་བསྲིངས་ཏེ་ལྟ་དུས། ཞིང་ཁའི་ནང་མི་གྲངས་མེད་ནར་རེར་འགྱིལ་ཡོད་པ་དང་། མང་པོ་ཞིག་གོག་ནུད་དང་སྒུར་སྒུར་བྱས་ནས་ཡར་མར་འབྲོ་བཞིན་ཡོད་པ་མཐོང་། ཁོས་ད་དུང་ཐག་མི་རིང་བའི་ས་ན་གཅེན་པོ་ཐོག་རྒྱལ(ཆེ་ཤོས)འཐེང་གིན་ཡར་མར་འགྲོ་བ་མཐོང་། མདེའུ་ཡི་དྲག་ཆར་ཁྲོད་དུ་ཁོས་བོད་བོའུ་ལག་རྟེན་བྱས་ཏེ་འགྱེལ་བའི་རོ་འགའ་ཁ་བསློགས་ནས་ལྟ་བ་དང་། དངངས་སྐྲག་གིས་ཟིན་ཏེ་སྒུར་སྒུར་གྱིས་འབྲོ་བཞིན་པའི་མི་རྣམས་ཀྱི་སྔོན་བླངས་ཏེ་སྐད་ཆ་འདྲི་བའི་ཚུལ་ལ་བརྟགས་ན། ཁོས་ཉི་མའང་གཅེན་པོ་ཆུང་ཤོས་འཚོལ་བཞིན་པ་རྟོགས་བཏུབ།
དེ་ནས་ཡུར་བའི་ཁ་ནས་ལྟ་བཞིན་པའི་ཉི་མས་གཅེན་པོ་འབྲིང་བ་ཚེ་རྒྱལ་ཆེ་བ་ཐོག་རྒྱལ་གྱི་འཁྲིས་སུ་ཐོན་པ་མཐོང་ལ། ཁོ་གཉིས་ཀྱིས་ཚིག་གཅིག་གཉིས་ཤིག་ཤོད་རེས་བྱས་རྗེས་ཚེ་རྒྱལ་གྱིས་ཐོག་རྒྱལ་བསྐྱོར་ནས་ཡུར་བའི་ཕྱོགས་སུ་ཡོང་འགོ་བརྩམས། ཁོ་གཉིས་དེ་ལྟར་གོམ་པ་འགའ་ཤས་སྤོས་རྗེས། ཐོག་རྒྱལ་གྱི་རྐང་པས་ཚོ་མི་ཕེར་བར་ཧ་ལམ་ཐང་སྟེང་དུ་འདྲུད་བཞིན་འདུག ལག་པས་ཀྱང་ཚེ་རྒྱལ་གྱི་སྐེ་ལ་སྡོམ་མི་ནུས་པར་ལུས་པོ་མར་མར་ལྷུང་། དེ་བས་ཚེ་རྒྱལ་གྱིས་ཐོག་རྒྱལ་ལུས་པོ་དེ་སྒྲོ་བ་ཞིག་ལྟར་ཕྲག་གཡོན་པར་གཡུགས་རྗེས། གོམ་པ་རྩིང་པོས་ཉི་མ་གབ་སའི་ཡུར་བའི་ཕྱོགས་སུ་རྒྱུགས། འོན་ཀྱང་ཡུར་བའི་ཁ་རུ་སླེབ་པར་གོམ་པ་བཅའ་བཅུ་ཙམ་ལས་མེད་དུས། ཁོའི་གོམ་ཁ་གློ་བུར་དུ་ཤོར་ནས་འཁྱར་འཁྱོར་དུ་གྱུར་ཞིང་ཕྲག་སྟེང་ལ་ཁུར་བའི་གཅེན་པོ་ཐང་དུ་ལྷུང་བའི་ཐོག ཁོ་རང་ཡང་ཁ་སྦུབ་ཏུ་འགྱེལ་སོང་། ཡུར་ཁ་ནས་ཉི་མས་གཅེན་པོ་གཉིས་ཀར་མེ་མདའ་ཕོག་ནས་འགྱེལ་བ་མཐོང་བས། སྙིང་ཁར་གྲི་བཙུགས་པ་ལྟ་བུའི་ན་ཟུག་ལངས་པ་དང་ལམ་སེང་ཡུར་བ་ནས་ཐོན་ཏེ་གཅེན་པོ་གཉིས་ཀྱི་ཐད་དུ་རྒྱུགས། ཡུར་བ་དང་གཅེན་པོ་གཉིས་འགྱེལ་སའི་བར་ལ་གོམ་པ་བཅའ་བཅུ་ཙམ་ལས་མེད་སྟབས། ཁོས་གཅེན་པོ་གཉིས་ཀའི་ལུས་པོ་ཡོངས་རྫོགས་ཁྲག་གིས་ཚོས་ཤིང་། མཛུབ་བར་ཁྲག་འཁྱིལ་བའི་ལག་པ་གཡུག་བཞིན“ཚུར་མ་ཡོང་། ཚུར་མ་ཡོང་”ཞེས་འཇིགས་སྣང་ཆེན་པོ་འབོད་པ་མཐོང་བ་དེ་ནི། ཁོས་ཚེ་འདིར་གཅེན་པོ་གཉིས་སམ་ཁྱིམ་མི་རྣམས་མཐོང་བ་ཆེས་མཐའ་མ་དེ་རེད། རྒྱུ་མཚན་ནི་ཁོ་གཅེན་པོ་གཉིས་ཀྱི་འགྲམ་དུ་མ་སླེབ་ཙམ་ལ་ཁོ་གཅེན་པོ་གཉིས་ཀྱི་འཁྲིས་སུ་སླེབ་གྲབས་ཡོད་ཙ་ན། འགྲམ་པ་གཡོན་པར་སག་སྒྲ་འདྲ་བ་ཞིག་གྲགས་པ་དང་མཚན་མོར་གློག་བསད་པར་ལྟར་ནག་འཐོམས་མེར་གྱུར་ཞིང་། སླར་དྲན་པ་སོས་དུས་ངོས་མི་ཟིན་པའི་རི་ཁུག་ཅིག་ལ་རྒྱུས་མེད་པའི་ངོ་གདོང་འགས་(གཅིག་ཁོ་ན་ཐོག་རྒྱལ་གྱི་གྲོགས་པོ་ཡིན་པ་ངོ་ཤེས།)ཁོའི་མཐའ་བསྐོར་ནས་ཡོད་པ་མཐོང་བ་ལས་གཅེན་པོ་ཚོ་མཐོང་ཡུལ་དུ་མ་མཆིས། དོན་དངོས་ནི་ཁོའི་འགྲམ་པ་གཡོན་པར་མདེའུ་ཕོག་ནས་དྲན་མེད་དུ་བརྒྱལ་རྗེས་གཅེན་པོ་གཅེན་པོ་གཉིས་ཀྱིས་མདེའུ་བརྡོལ་བའི་ལུས་སྟེང་ལས་ལྷག་པའི་ཆེས་མཐའ་མའི་ནུས་ཤུགས་བཏོན་ཏེ་ཁོ་ཡུར་བའི་ནང་ཁུར་ཞིང་། དབུགས་ཀྱི་རྒྱུ་བ་ཆད་ཁར་དེར་ཡོད་པའི་རྣམས་ལ་ཉི་མ་འཆི་གསོན་ཐག་མ་ཆོད་བར་ལྟ་སྐྱོང་བྱེད་པའི་ཞུ་བ་བྱས་པ་ཞིག་རེད།
“གཅེན་པོ་ཚོའི་དགྲ་ཤ་ནི་ལོན་མ་སོང་བས་ཉིན་དེར་གཅེན་པོ་ཚོ་དང་ལྷན་དུ་ཤི་སོང་ན་མ་འགྲིག་པ་ཅི་ཡོད་ཨང་། ཉིན་དེའི་གནས་ཚུལ་དྲན་པ་ནི་ཉིན་དེའི་གནས་ཚུལ་སླར་མྱོང་བ་ལྟར་རེད་འདུག” སྤོ་བོ་ཉི་མས་ཉིན་དེའི་འཇིགས་སྐྲག་དང་སྡུག་བསྔལ་ལ་ཕྱིར་དྲན་བྱེད་ཀྱིན་གློ་བུར་དུ་འདི་ལྟར་དྲན་བྱུང་། ངོ་མ་ལོ་ཟླ་ཇི་ཙམ་ཕྱིན་རུང་གཅེན་པོ་གཉིས་ཀྱི་སྣང་བརྙན་དེ་སྤོ་བོ་ཉི་མའི་སེམས་ནས་རྩ་བ་ནས་ཡལ་མྱོང་མེད་ལ། ཚེ་སྨད་ཀྱི་ཁེར་རྐྱང་ལོ་ཟླའི་ཁྲོད་དུ། ཐེངས་ཅི་འདྲའི་མང་པོ་ཞིག་ལ་གཅེན་པོ་གཉིས་ཀྱི་མཛུབ་བར་ཁྲག་འཁྱིལ་བའི་ལག་པོ་གཡུག་བཞིན་“ཚུར་མ་ཡོང་། ཚུར་མ་ཡོང་”ཞེས་འབོད་པ་རྨིས་ནས་ཧར་སད་བྱེད་མྱོང་བ་ཁོ་རང་ཁོ་ནས་མ་གཏོགས་སུ་གཅིག་གིས་མི་ཤེས། (གཅེན་པོ་གཞན་དག་ཇི་ལྟར་ཤི་བ་མ་མཐོང་བས་འཆར་རྒྱུ་ཞིག་མེད།) སྤོ་བོ་ཉི་མས་མུ་མཐུད་དེ་བསམ་གཞིགས་བགྱིས་པར། “དེ་ཉིན་གཅེན་པོ་ཚོ་དང་ལྷན་དུ་ཤི་ཡོད་ན་མ་མཐར་ཕྱིར་དྲན་གྱི་ན་ཟུག་དང་སྡུག་བསྔལ་འདི་མྱོང་མི་དགོས། གཅེན་པོ་གཉིས་ལ་རྨས་སྐྱོན་ཚབས་ཆེན་དེ་ལྟ་བུ་ཐེབས་འདུག་པས། ཇི་ལྟར་ང་ཡུར་བའི་ནང་ཁྱེར་བ་ཡིན་ནམ། སྐོར་ར་བ་འདི་འདི་འདྲའི་མགྱོགས་པ་ཞིག་རྒྱུགས་ནས་ཅི་བྱེད་བསམ་ཡིན་ནམ། ཨ་ཙི་ད་མ་སོང་ན་མུན་རུབ་ནས་ནང(རྒས་གསོ་ཁང་།)དུ་སེླབ་མི་ཡོང་།”
སྤོ་བོ་རྐུབ་སྟེགས་ལྗང་ཁུའི་ཐོག་ནས་ཡར་ལངས་ཤིང་ལྷ་རྒྱལ་རིའི་རྒྱབ་བམ་ནུབ་ནས་ཡར་གྱེན་དུ་ཐེན་པའི་སྐོར་བ་དེ་གཅིག་པུར་འཛེགས་འགོ་བརྩམས ཁོའི་ཕྲག་པ་དང་འགྲམ་པ་གཡོན་པ། ད་དུང་འགྲམ་པ་གཡོན་པའི་སྟེང་གི་གསལ་ལ་མི་གསལ་བའི་རྨ་ཤུལ་ལ་དགོང་ཁའི་ཉི་ཟེར་གྱི་དམར་མདངས་འཕྲོས་འདུག་ལ། འཁར་བ་ཁྱེར་བའི་གྲིབ་མ་གུག་གུག་ཅིག་ཀྱང་དལ་གྱིས་ཁོ་དང་ལྷན་དུ་ཡར་འགོས་སོང་།
བདུན་པ།
དགོང་མོ་དེའི་ནམ་ཕྱེད་ཡོལ་ཙམ་ལ། སྤོ་བོ་ཉི་མའི་དབུགས་ཀྱི་རྒྱུ་བ་ཆད་དེ་བྲང་ཁའི་འཕར་ལྡིང་གཏན་དུ་འཇགས་སོང་། མྱུར་སྐྱོབ་སྨན་པ་ཚོས་མ་གཞི་ཁོའི་གཟུགས་པོ་སྐྱོ་བའི་ཐོག ནང་འཁྲུལ་ལ་རྨས་སྐྱོན་ཐེབས་པའི་སྐྱོབ་ཐབས་བྲལ་སོང་ཟེར།
ཕྱི་ཉིན་ཞོགས་པ་ནས་སྔ་ནུབ་འབྱོར་བའི་རྒས་གསོ་ཁང་གི་ལས་བྱེད་གཉིས་ཀྱི་རོགས་པར། ལས་བྱེད་པ་གཞན་གཉིས་ཡོང་ནས་སྤོ་བོ་ཉི་མའི་ཕུང་པོ་རྒས་གསོ་ཁང་དུ་ཁྱེར་བ་དང་། དེར་ཉིན་གཉིས་ཙམ་ཉར་ནས་མཆོད་མེ་སྤར་བ་དང་། རྒན་འཁོགས་རྣམས་ཚོགས་ཁང་ནང་འཛོམས་ནས་མ་ནི་བགྲངས་ནས་བསྔོ་སྨོན་བགྱིས་རྗེས། ཉིན་གསུམ་པར་རྡ་སའི་ཉེ་འཁོར་གྱི་དུར་ས་ཞིག་ན་ཁོའི་ཕུང་པོ་མེ་ལ་བསྲེགས་ཤིང་ཐལ་བར་གྱུར་བ་དང་། ཉིན་དེའི་དགོང་མཚན་མོའི་རླུང་བུས་ཐལ་བ་ཕྱོགས་གང་སར་ཁུར་སོང་།
རྒས་གསོ་ཁང་གི་ལས་བྱེད་པ་ཚོས་སྤོ་བོ་ཉི་མའི་མི་ཡུལ་དུ་ལུས་པའི་ལྕགས་སྒམ་ཆུང་ཆུང་དེའི་ཁ་ཕྱེ་ནས་སྔོག་དུས། ལྟེབ་རྩེག་བརྒྱབས་པའི་གྱོན་ཆས་ཚོའི་འོག་ཏུ་འགྱིག་ཁུག་ཅིག་ཡོད་པ་དང་། འགྱིག་ཁུག་དེའི་ནང་སྤོ་བོ་ཉི་མའི་དམག་མིའི་ལག་འཁྱེར་དང་། ཁོ་རང་དམག་མིིའི་སྐབས་དང་དེ་རྗེས་སུ་བླངས་པའི་འདྲ་པར་འགའ། ་དེ་མིན་གྱི་ཡིག་ཆ་ཁ་ཤས་དང་སྨན་དེབ་བཅས་འདུག་པ་མ་ཟད། དུས་སྒྱང་བྱས་ནས་ཡུན་རིང་མ་ཕྱིན་པའི་སྐྱབས་བཅོལ་ལག་དེབ(R.C)ཀྱང་ལྷན་དུ་གཅུད་་འདུག ངོ་མ་སྐྱབས་བཅོལ་ལག་དེབ་ཀྱི་དུས་ཚོད་མ་ཡོལ་སྔོན་དུ། སྤོ་བོ་ཉི་མའི་ཚེ་ཚད་རྫོགས་འགྲོ་བ་སུ་ཞིག་གི་ཞེ་ལ་འཁོར་སྲིད།
ལྕགས་སྒམ་དེའི་གཤམ་ན། ད་རུང་ཁ་བཏགས་ཀྱིས་བཏམས་པའི་དངུལ་གྱི་འཁོར་རྡོ(གའུ)ཆུང་ཆུང་ཞིག་ཀྱང་འདུག འཇིག་རྟེན་འདིའི་བྱ་དངོས་ཡོད་ཚད་ལ་སོ་སོའི་གཏམ་རྒྱུད་རེ་ཡོད་པ་བཞིན་འཁོར་རྡོ་དེ་ལའང་ལོ་རྒྱུས་ཐུང་ངུ་ཞིག་ཡོད་དེ། སྤོ་བོ་ཉི་མ་དམག་ཏུ་འགྲོ་བའི་ཞོགས་པ་དེར་ཨ་ཕས་རྒྱུན་པར་ཁོ་ཚང་གི་མཆོད་སྒྲོམ་ནང་དུ་བཅུག་པའི་འཁོར་རྡོ་དེ་བླངས་ནས་ཁོའི་སྐེ་རུ་བསྐོན་ཞིང་། དེ་ནི་ཁོའི་ཨ་ཕས(སྤོ་བོ་ཉི་མའི་ཨ་མྱེ)གཡག་མར་རྒྱབ་དང་བཅས་པ་ཞིག་བྱིན་ནས་སྟོད་ཉི་མ་ལྷ་ས་ནས་བླུས་ཡོང་བའི་ཐོག ནང་དུ་ནགས་ཤོད་བསྟན་པའི་སྒྲོན་མེ་རྣམ་གསུམ་གྱིས་གཙོས་པའི་བླ་མ་རྩ་ཆེན་གང་མང་ཞིག་གི་བྱིན་རྟེན་ཡོད་པས། དམག་ཏུ་འགྲོ་སྐབས་ལུས་དང་འབྲལ་མེད་བྱེད་དགོས་པའི་བཀའ་མངགས་གནང་། སྤོ་བོ་ཉི་མས་ཀྱང་ཨ་ཕའི་བཀའ་མངགས་བཞིན་དུས་རབས་ཕྱེད་ཙམ་གྱི་རིང་ལ་རང་ཉིད་གང་སོང་གར་བསྡད་ལ་འཁོར་རྡོ་དེ་ཁྱེར་ནས་ད་བར་ཡོང་མོད། འོན་ཀྱང་ཕྱི་མའི་ཡུལ་དུ་རང་གི་གཅེས་པའི་ལུས་ཀྱང་འཁྱེར་ཐབས་བྲལ་སྟབས། མི་རབས་གསུམ་གྱི་ཁྱིམ་རྒྱུད་ནོར་བུ་དེ་དེ་ལྟར་བདག་པོ་མེད་པར་འཇིག་རྟེན་མི་ཡུལ་དུ་ལུས་འདུག
རྒས་གསོ་ཁང་གི་འབྲེལ་ཡོད་ལས་བྱེད་པ་རྣམས་ཀྱིས་སྤོ་བོ་ཉི་མའི་སྐྱབས་བཅོལ་ལག་དེབ་དང་། དེ་མིན་གྱི་ཡིག་ཆ་རྣམས་མེ་ལ་བརྒྱབས་པ་དང་། གྱོན་ཆས་ཅུང་ལོ་བ་རྣམས་རྒན་འཁོགས་གཞན་ལ་སྟེར་རྒྱུར་ཉར་ཞིང་མི་ལོ་བ་རྣམས་སྙིགས་སྣོད་ནང་གཡུགས་རྗེས། དངུལ་གྱི་འཁོར་རྡོ་དེ་༧གོང་ས་མཆོག་ལ་འབུལ་རྒྱུ་ཟེར།
གང་ལྟར་སྤོ་བོ་ཉི་མ་ཤི་ནས་བདུན་གཅིག་གཉིས་ལས་མ་སོང་བར། རྒས་གསོ་ཁང་གི་ལས་བྱེད་པ་དང་རྒན་འཁོགས་ཚོས་ཁོ་དེར་འཚོ་མྱོང་བ་རྗེད་འགོ་བརྩམས་པ་མ་ཟད། གཙུག་ལག་ཁང་གི་རྒྱལ་སྒོའི་མདུན་ནས་ཐུར་དུ་རྒྱུ་བའི་ལམ་ཐོག་ཏུ་ནག་ཤུར་རེ་ཐེན་པའི་འཁོར་ལོ་དྲུད་རྗེས་དེ་མ་ཡལ་གོང་དུ། སྤོ་བོ་ཉི་མ་ཞེས་པ་ཞིག་འཇིག་རྟེན་འདིར་ཡོང་མྱོང་བའི་རྗེས་ཤུལ་ཐམས་ཅད་ཡལ་ཟིན། ཡང་སྙིང་སྤོ་བོ་ཉི་མ་ཞེས་པ་ཞིག་འཇིག་རྟེན་འདིར་ཡོང་ནས་བུད་སོང་བ་རེད་དམ་ཡང་ན་ཁོ་ནི་ང་ཚོའི་རྨི་ལམ་ནང་དུ་རྨིས་པའི་རྒན་པོ་ཞིག་རེད།།


c: text/html

text:
ངམ་སྟག་ར་ཀླུ་གོང་ཞེས་གྲགས་ཅན་གྱི་མི་སྣ་དེ་བོད་རྒྱལ་ཁྲི་སྲོང་ལྡེ་བཙན་གྱི་བཀའི་བློན་ཆེན་ཞིག་ཡིན་ཞིང་། བོད་རྒྱལ་ཁྲི་སྲོང་ལྡེ་བཙན་འཁྲུངས་པའི་དུས་སྐབས་འདི་ནི་བན་བོན་ཕྱོགས་གཉིས་ཆ་ནས་བལྟས་ནའང་བོད་ཀྱི་རྒྱལ་རབས་ནང་གི་གྲགས་ཆེ་བའི་དུས་ཀྱི་ལ་ཚིགས་ཆེན་པོ་ཞིག་ཏུ་ངོས་འཛིན་བྱེད་པ་བོད་ཀྱི་རྒྱལ་རབས་ལ་མཁྱེན་དཔྱོད་ཡངས་པ་ཙམ་དུ་མ་ཟད། བཤད་སྒྲོས་དང་གོ་ཐོས་ཡོད་པ་དག་གིས་ཀྱང་དེ་ལྟར་ཉིད་དུ་ངོས་འཛིན་པ་ཤེས། འོན་ཀྱང་བོན་གཤེན་དང་བོན་པོ་དག་གི་ངོས་ནས་བལྟས་ན། དུས་སྐབས་དེ་ནི་བསྐལ་བ་མར་འགྲིབ་དང་། སེམས་ཅན་ཐུན་མོང་གི་བསོད་ནམས་བྲི་བ་དང་། སངས་རྒྱས་བསྟན་པ་བསྣུབས་པའི་དུས་སྙིགས་དྲག་རྩུབ་ཀྱི་མཚོན་ཆ་རྣོ་ངར་ཅན་ཞིག་ལ་ངོས་འཛིན་གནང་ཡོད་པ་དང་། ཆོས་ཀྱི་བླ་དཔོན་དང་ཆོས་པ་རྣམས་ཀྱིས་ལྟ་སྟངས་ལ་དུས་སྐབས་དེ་ནི་ཤིན་ཏུ་སྐལ་པ་བཟང་པོ་དང་། གངས་ཅན་འགྲོ་བ་མིའི་བསོད་ནམས་ཡར་ངོའི་ཟླ་དང་། སངས་རྒྱས་བསྟན་པ་དར་ཞིང་འཕེལ་རྒྱས་གློག་ལྟར་མྱུར་བའི་དུས་རིམ་ཁྱད་པར་བ་ཞིག་ཏུ་བཞེད་ཡོད་འདུག རྩོམ་ཡིག་འདིའི་འཕྲོ་ཀློག » »
2,078 total views, 1 views today
བོད་ཀྱི་ལོ་རྒྱུས་ཕལ་མོ་ཆེ་རྣམས་སུ་ང་ཚོའི་བོད་ཀྱི་རིག་གནས་ཕུན་སུམ་ཚོགས་པ་འདིའི་ཁུངས་ངོ་མ་དེ་རྒྱ་གར་འཕགས་པའི་ཡུལ་ལ་གཏུགས་ཏེ་དེའི་གོང་དུ་བོད་ལ་ཡིག་རིགས་ཙམ་ཡང་མེད་པ་ཆེས་ཀླ་ཀློ་ཞིག་ངོས་འཛིན་བྱས་ཡོད། བོད་རྒྱལ་སྲོང་བཙན་གྱིས་ཐོན་མི་ཨ་ནུ་རྒྱ་གར་ལ་བཏང་ནས་ཐོན་མིས་མཁས་པ་ལི་བྱིན་ལ་བསྟེན་ནས་ཡི་གེ་བསླབ་པ་མཐར་སོང་བྱས་ཏེ་ཕྱིར་བོད་ལ་ལོག་རྗེས་བོད་ཡིག་གསར་བཟོ་བྱས་པར་བཤད་དེ་བོད་པའི་ཀླད་ཁོག་ནང་དུ་བསུབ་ཏུ་མེད་པའི་རྫུན་རིས་ཞིག་བྲིས་པ་དེ་གནས་རི་སྲོང་བཙན་ཡན་གྱི་རྒྱལ་རབས་སུམ་ཅུ་སོ་གཉིས་རིང་གི་ཡབ་མེས་གོང་མ་རྣམས་ལ་བསམ་ཡུལ་ལས་འདས་པའི་སྨ་འབེབས་ཞིག་ཡིན་པ་སྨོས་མེད་རེད། རྩོམ་ཡིག་འདིའི་འཕྲོ་ཀློག » »
6,496 total views, no views today
རྒྱལ་པོ་ཁྲི་དར་མས་བསྟན་པ་བསྣུབས་ཞེས་བཤད་པའི་རྒྱལ་རབས་དང་ཆོས་འབྱུང་རྣམས་ཀྱི་ཁུངས་རྙིང་ཤོས་ནི“སྦ་བཞེད”ཡིན་ལ། དེ་ཡང《སྦ་བཞེད་ཞབས་བཏགས་མ》ཞེས་པ་ལས་འབྱུང་།
ཞབས་བཏགས་མ་ཞེས་པ་འདི་དུས་རབས་བཅུ་གཅིག་པའི་མཇུག་ཏུ་བྲིས་པ་ཞིག་ཡིན་པ་ནི་དེའི་ནང་ལྷ་བླ་མ་ཡེ་ཤེས་འོད་དང་། ལྷ་བཙུན་བྱང་ཆུབ་འོད། ལོ་ཙཱ་བ་རིན་ཆེན་བཟང་པོ་གསུམ་གྱི་མིང་བྱུང་བ་མ་ཟད་དུས་འཁོར་གྱི་རྩིས་ཞེས་པའི་མིང་ཚིག་འབྱུང་བ་ལས་ཤེས་ཐུབ། དེར་བརྟེན་ལོ་རྒྱུས་འདི་ཡིག་ཆ་དང་ངག་རྒྱུན་རྙིང་པ་བཅས་ལ་བརྟེན་ནས་བྲིས་པ་ཡིན་ངེས་ཀྱང་བཙན་པོ་ཁྲི་དར་མ་འདས་ནས་ཕལ་ཆེར་ལོ་ཉིས་བརྒྱ་ལྔ་བཅུ་ཙམ་གྱི་རྗེས་སུ་བྲིས་པའི་ལོ་རྒྱུས་ཤིག་རེད། རྩོམ་ཡིག་འདིའི་འཕྲོ་ཀློག » »
3,048 total views, no views today
བདེ་ཆེན་རྒྱལ་པོ་ཀུན་བཟང་རྒྱལ་བ་འདུས།།
མི་བརྗེད་གཟུངས་ལྡན་ཤེས་རབ་སྨྲ་བའི་སེང།།
འཛམ་གླིང་བོན་གྱི་གཙུག་རྒྱན་མཉམ་མེད་པ།།
ཤེས་རབ་རྒྱལ་མཚན་ཞབས་ལ་གསོལ་བ་འདེབས།།
ཞེས་རང་རེའི་ཞྭ་དཀར་རིང་ལུགས་འཛིན་པ་རྣམས་ཀྱིས་རྣམ་ཀུན་མཆོད་པའི་གནས་དང་བཀུར་བའི་ཞིང་དུ་གྱུར་པའི་སྙིགས་དུས་ཀྱི་རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་མཆོག་གི་བསྟོད་ཕྱག་སྐུ་གསུམ་ལྷུན་གྲུབ་ཏུ་བསྔགས་པ་འདི་ཉིད་ཀྱི་མཛད་བྱང་མ་གསལ་བས། སུ་ཞིག་གིས་བརྩམས་པ་ཡིན་མིན་འཐད་ཁྲུན་ཐག་བཅད་ནས་གསུང་མི་ཐུབ་པ་དང། རང་གཞན་གྱི་མཁས་གྲུབ་གང་ཞིག་གིས་ཕུལ་བ་ཡིན་མིན་གྱི་སྐོར་གསུང་སྲོལ་མི་འདྲ་བ་ཡང་སྣང་བར་བརྟེན། རྩོམ་ཡིག་འདིའི་འཕྲོ་ཀློག » »
1,646 total views, no views today
དཔྱད་རྩོམ་འདི་ནི་ཁོ་བོས་སློབ་དཔོན་ཆེན་མོ་སེ་ནེལ་གོ་རུབ་ལ་བསྔགས་བརྗོད་ཀྱི་ཚུལ་དུ་བྲིས་པ་ཞིག་ཡིན། ཁོང་ནི་ནུབ་ཕྱོགས་ཀྱི་ཡུལ་དུ་བོན་ལ་ཞིབ་འཇུག་མཛད་མཁན་ཨང་དང་པོ་དེ་ཡིན་ལ། ཁོང་གི་བརྩམས་གནང་མཛད་པའི་ལྗགས་རྩོམ་རྣམས་ད་ལྟ་བོད་རིག་པར་ཞིབ་འཇུག་བྱེད་མཁན་རྣམས་ཀྱིས་ངེས་པར་དུ་བལྟ་ཀློག་བྱ་དགོས་ཀྱི་གཞུང་ལུགས་ལྟ་བུ་ཞིག་ཏུ་གྱུར་ཡོད། ཁོང་གི་ལྗགས་རྩོམ་གྱི་གྲས་སུ་སྟོན་པ་གཤེན་རབ་ཀྱི་ལོ་རྒྱུས་རྒྱས་པ༼གཟི་བརྗིད༽ཀྱི་གལ་ཆེའི་ལེའུ་ཁག་གཅིག་དབྱིན་ཡིག་ཏུ་ཕབ་སྒྱུར་གནང་བ་དེ་ཡང་ཚུད་ཡོད། ༼གཟི་བརྗིད༽ནི་དོན་དངོས་ཐོག༼གཟེར་མིག༽ཅེས་སྟོན་པ་གཤེན་རབ་ཀྱི་མཛད་པ་འབྲིང་བསྡུས་དེ་རྒྱས་པར་སྤྲོས་པ་ཞིག་ཡིན་པ་རེད། རྩོམ་ཡིག་འདིའི་འཕྲོ་ཀློག » »
1,139 total views, no views today
དེ་ཡང་རྒྱལ་བོ་གླང་དར་མར་གྲགས་པ་འདི་ཉིད་བོད་སྤྱི་ལ་དབང་བསྒྱུར་བའི་རྒྱལ་རབས་མཐའ་མ་ཞེ་གཅིག་པ་དེ་ཡིན།རྒྱལ་བོ་འདིས་ཆབ་སྲིད་ཐོག་ནས་མངའ་བསྒྱུར་བ་ནས་བཟུང་དུས་རབས་བཅུ་གཅིག་མ་ཤར་བར་བོད་ཀྱི་རྒྱལ་རབས་སྐོར་དཔྱད་གཞིའི་ཡིག་ཆ་ཧ་ཅང་ཉུང་བ་དང་།ཕྲན་བུ་ཡོད་ཀྱང་ཤིན་ཏུ་ཟང་ཟིང་ཡིན་པར་བརྟེན་ལོ་རྒྱུས་ཞིབ་ཚགས་ཅིག་རྩོམ་འབྲི་བྱེད་པ་ཆེས་དཀའ་བར་འདུག དེ་མ་ཟད་རང་རེའི་བོད་ཀྱི་ལོ་རྒྱུས་སྨྲ་བ་རྣམས་ཚང་མ་སངས་རྒྱས་ཆོས་ལུགས་ཀྱི་རྗེས་འཇུག་པ་ཤ་སྟག་ཏུ་སོང་སྟབས་རྩོམ་པ་པོའི་མཐོང་སྣང་གཙོ་ཆེ་བ་ནི་སངས་རྒྱས་ཆོས་ལུགས་ཀྱི་ཆེ་བ་དང་དེའི་སྦྱིན་བདག་བྱེད་མཁན་གྱི་རྒྱལ་བློན་སོ་སོས་ཆོས་སྤྱོད་ཚུལ་གྱི་གཟི་བརྗིད་ཙམ་ལས་དེའི་དུས་སྐབས་ཀྱི་རྒྱལ་རབས་ལོ་རྒྱུས་དངོས་གནས་དང་དུས་སྐབས་དེའི་སྤྱི་ཚོགས་ཀྱི་ལོ་རྒྱུས་སྐོར་ཕལ་ཆེར་རྩ་བ་ནས་བྲིས་མེད་པ་ལྟ་བུ་རེད། རྩོམ་ཡིག་འདིའི་འཕྲོ་ཀློག » »
1,153 total views, no views today
གསལ་བཤད་ཀྱི་གཏམ། ལོ་རབས་ཀྱི་ཕྲེང་བ་སྟོང་ཕྲག་དུ་མ་ཁད་ཀྱིས་འཁོར་བའི་ནང་དོ་ཕོག་ཆེན་པོ་གསུམ་བྱུང་ཞིང་། སྐབས་དེ་དུས་ཡོད་ཚད་མེ་ཆུ་ས་རླུང་གང་གི་ཞལ་དུ་བཙན་གྱིས་བསྟབས་ཀྱང་སླར་ལས་དབང་ཞིག་གིས་འགྱེལ་ས་ནས་འགྲེང་མྱོང་བའི་རི་བོ་གངས་ཅན་པའི་མེས་པོའི་སྙིང་ནོར་སྟེ། ཞང་བོད་ཀྱི་ཆོས་རིག་འདི་ལ་དེ་སྔོན་ཉམས་ཞིབ་ཀྱི་བྱ་བ་ཁོ་ནས་མི་ཚེའི་འདུ་བྱེད་རྫོགས་ལ་ཉེ་བར་སླེབས་པའི་འཛམ་གླིང་ཤེས་ལྡན་གྲངས་ལས་འདས་པས་བོད་དང་བོན་གྱི་བྱུང་རབས་ལ་ཞིབ་མདོག་གི་བསྡོམས་ཚིག་སྣ་ཚོགས་བཀོད་ཡོད་ཀྱང་། དེང་སྐབས་མདོ་དབུས་སྟོད་སྨད་ཀུན་གྱི་ས་འོག་དང་གད་ཕུག་གནའ་ཤུལ་སོགས་ནས་དངོས་རྫས་དང་ཡིག་རྙིང་སོགས་ལོ་ལྟར་གསར་དུ་ཐོན་དང་འཐོན་བཞིན་ཡོད་སྟབས། སྔར་བཤད་པ་དེ་དག་ཕལ་མོ་ཆེ་ཡང་ལོ་ཚིགས་ཀྱི་ཐད་ནས་ཕྱིར་བསྣུར་རང་བཞིན་གྱིས་ཆགས་ཡོད། དེ་ལྟར་ན་ད་ལྟའི་ཆར་ང་ཚོའི་མེས་པོའི་ཆོས་རིག་འདིའི་ཡ་མཐའི་ལོ་རབས་ཀྱི་ཕུག་ཐག་ག་ཚད་ཡོད་མེད་དེ་ཞིབ་འཇུག་པ་ལ་མཚོན་ན་ད་དུང་དཔྱད་གཞིའི་གནས་སུ་ལྷགས་ཡོད་ལ། དེ་བཞིན་བརྗོད་བྱའི་ཟབ་ཚད་ལའང་བརྒྱ་ཆ་དགུ་ཐམ་པ་ད་དུང་མུན་ནག་དུ་གྱུར་ཡོད་པ་ནི་ཁོ་ཚོས་བྲིས་པའི་ཀློག་དེབ་ཁག་ལས་ཤེས་ཐུབ། རྩོམ་ཡིག་འདིའི་འཕྲོ་ཀློག » »
1,530 total views, no views today
དཔྱད་རྩོམ་འདིའི་རྩོམ་པ་པོ་མཁས་དབང་རི་ཀི་ཐུབ་བསྟན་མཆོག་ནི། སྤྱི་ཚོགས་དང་ཆོས་ལུགས་རིག་པའི་ཉམས་ཞིབ་ལ་ཐུགས་སྣང་ཅན་ཞིག་ཡིན་པ་དང་། ད་ལྟའི་ཆར་ཕིན་ཡུལ་ཧེལ་སིང་ཀིའི་མཐོ་རིམ་སློབ་གྲྭའི་རིག་གཞུང་སྡེ་ཚན་ནང་བོད་ཡིག་སློབ་ཁྲིད་གནང་བཞིན་ཡོད་པ་དང་། གཞན་ཡང་ཕིན་ཡུལ་ཧི་མ་ལ་ཡའི་ཉམས་ཞིབ་ལྷན་ཚོགས་ཀྱི་ཉམས་ཞིབ་དུས་དེབ་༼ཧི་མ་ལ་ཡན་ཌི་སི་ཀོ་ཝི་རི་༽ཞེས་པའི་རྩོམ་སྒྲིག་པ་གནང་བཞིན་ཡོད་པ་བཅས་སོ། རྩོམ་ཡིག་འདིའི་འཕྲོ་ཀློག » »
1,983 total views, 1 views today
གངས་སེང་།
གསང་སྔགས་འཆང་བ་གཡུང་དྲུང་བོན་གྱི་ལོ་རྒྱུས་རྣམས་སུ་དག་ཞིང་འོལ་མོ་ལུང་རིང་ཞེས་པ་ཞིག་འཇིག་རྟེན་འདིའི་ཁམས་སུ་ཡོད་པ་དང་། དེར་སྤྱི་ལོའི་སྔོན་གྱི་ལོར་༼༡༦༠༡༧༽སངས་རྒྱས་གཤེན་རབ་མི་བོ་སྐུ་འཁྲུངས། ཁོང་གིས་མཛད་ཆེན་བཅུ་གཉིས་དང་མཛད་ཕྲན་དྲུག་བཅུའི་ཚུལ་བསྟན་ཏེ་མཐར་གཤེན་ལོ་བརྒྱད་ཅུ་གྱ་གཉིས་མི་ལོ་བརྒྱད་སྟོང་ཉིས་བརྒྱ་ལ་མྱ་ངན་ལས་འདས་པར་བཤད་པས་དེ་ དག་གི་ཚུལ་ཀུན་མཁྱེན་ཤར་རྫ་པའི་གསུང་འབུམ་དང་། སྐྱབས་རྗེ་ཡོངས་འཛིན་རིན་པོ་ཆེའི་གསུང་འབུམ་དག་ལ་གཟིགས་ན་ཞིབ་ཕྲར་མཁྱེན་ཐུབ། དེ་ནི་ཐེག་པ་ཆེན་པོ་བསམ་ཀྱིས་མི་ཁྱབ་པའི་བློ་ཡི་འཁྱེར་སོ་ལ་གཞིགས་ན་མི་ སྲིད་པ་དང་མི་འོས་པ་གཏན་ནས་མིན། སྟོན་པ་མཆོག་གི་སྤྲུལ་སྐུ་འཇིན་རྟེན་ཁམས་སུ་སྐྱེ་བ་བཞེས་པའི་སྐབས་སུ་གང་ཟག་ཕལ་པ་དང་གཏན་ནས་མི་འདྲ་བ་དང་། དེ་དག་གི་བསམ་ཚུལ་ལས་འདས་པའི་མཛད་འཕྲིན་ཞིག་སྐྱོང་རྒྱུ་ཡོད་དགོས་པ་དོན་ དངོས་ཡིན། ས་ཐོབ་འཕགས་པ་ལའང་སྐད་ཅིག་གཅིག་ལ་སྤྲུལ་པ་བརྒྱ་ཕྲག་བཅུ་གཉིས་ལ་སོགས་པའི་ཡོན་ཏན་ཡོད་པར་བཤད་པ་དེ་དག་སྐྱེ་བོ་ཕལ་པའི་བློ་ཡུལ་ལས་འདས་ཀྱང་ཐེག་པ་ཆེན་པོའི་རིགས་ཅན་རྣམས་ཀྱིས་ངེས་པར་དུ་འདོད་ཀྱིན་ཡོད། རྩོམ་ཡིག་འདིའི་འཕྲོ་ཀློག » »
1,197 total views, no views today

robotstxt: allowed

filter: keep


text:
གེ་སར་རི་མོའི་སྒྱུ་རྩལ།
སྤེལ་དུས 2018-04-28
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། རིག་ལྡན་རྒྱ་མཚོ།
གླིང་གེ་སར་རྒྱལ་པོའི་སྒྲུང་ནི་བོད་བཙན་པོའི་དུས་སྐབས་ཀྱི་ཡུལ་སྲོལ་དང་གོམས་འདྲིས། རིག་གནས། དཔལ་འབྱོར། སྒྱུ་རྩལ། དམག་དོན། ཆབ་སྲིད་སོགས་གཅིག་ཏུ་བསྡུས་པའི་བང་མཛོད་ལྟ་བུ་ཡིན་ལ། འཛམ་གླིང་གི་དཔའ་བོའི་སྙན་རྩོམ་ཁྲོད་ཀྱི་ཆེས་རིང་ཤོས་ཀྱང་རེད། དེ་ལ་ཁྱོན་བསྡོམས་སྒྲུང་དེབ་པོད་༡༢༠ལྷག་ཡོད་པ་དང་ཡིག་གྲངས་ཁྲི་༣༠༠༠ལས་བརྒལ་འདུག ངོ་མཚར་བའི་དཔའ་བོའི་སྙན་རྩོམ་རིང་མོ་འདི་ནི་ཕུན་སུམ་ཚོགསས་པའི་ལོ་རྒྱུས་ཀྱི་རྒྱབ་ལྗོངས་གཞིར་བྱས་པ་དང་བོད་མིའི་བློ་གྲོས་ཀྱི་རྩལ་ལ་བརྟེན་ནས་བྱུང་བ་སྨོས་མ་དགོས་ཤིང་། དུས་ཡུན་གྱི་འཕེལ་འགྲོས་དང་བསྟུན་ནས་ཉེ་ཁོར་གྱི་སོག་པོ་དང་ཧོར། ནཱ་ཞིས། ཡུས་ཀུའུ་སོགས་ཀྱི་ཁྲོད་དུའང་ཁྱབ་བརྡལ་བྱུང་ཡོད་ལ། དབྱིན་ཇི་དང་ཧྥ་རན་སི། འཇར་མན། ཨུ་རུ་སུ། འཇར་པན། རྒྱ་གར་སོགས་ཀྱི་ཡིག་རིགས་སུ་བསྒྱུར་ཡོད་པར་བཤད། དེང་གི་དུས་སུ་དཔའ་བོའི་སྙན་རྩོམ་རིང་མོ་འདི་རྒྱལ་ཁབ་རིམ་པའི་དངོས་པོ་མ་ཡིན་པའི་རིག་གནས་རྣམ་བཞག་གི་ཁོངས་སུ་བསྡུས་ཏེ་སྲུང་སྐྱོབ་བྱེད་ཀྱིན་མཆིས་ལ། འཛམ་གླིང་གི་སྣ་མང་རིག་གནས་ཀྱི་སྐྱེད་མོས་ཚལ་དུ་མཛེས་སྡུག་དཔལ་གྱིས་སྙེམས་པའི་མེ་ཏོག་ཅིག་དང་མཚུངས་པར་ཀུན་གྱིས་བསྔགས་བརྗོད་བྱེད་ཡུལ་དུ་གྱུར་འདུག
བོད་མི་དམངས་ལ་མཚོན་ན། སྒྲུང་བཤད་པ་དང་ཟློས་གར་འཁྲབ་པ། སྐུ་འདྲ་དང་ཐང་ག་བཞེངས་པ་སོགས་ཀྱི་ཐབས་ལམ་ལ་བརྟེན་ནས་དཔའ་བོའི་སྙན་རྩོམ་རིང་མོ་འདི་འཛིན་སྐྱོང་སྤེལ་གསུམ་བྱེད་ཀྱིན་མཆིས། དེ་ལས་ཐང་ག་བཞེངས་པའི་སྐོར་ནས་བརྗོད་ན། སྲོལ་རྒྱུན་གྱི་ཐང་གའི་ཐད་འབྲི་ལུགས་མང་པོ་བགྲང་རྒྱུ་མེད་པར་གེ་སར་རྒྱལ་པོ་ཉིད་རྟ་རྐྱང་ངེར་བཅིབས་ཤིང་ཕྱག་གཡས་པས་ལྕག་ཚན་དཔྱར་བ་དང་ཕྱག་གཡོན་པས་མདུང་དར་འཛིན་པའི་སྟངས་སྟབས་འདི་ཁོ་ནར་ངེས། ཡིན་ཡང་དུས་རབས་གསར་པའི་ནང་ནུབ་ལུགས་ཀྱི་རི་མོ་འབྲི་སྟངས་བོད་དུ་དར་བ་ནས་བཟུང་གེ་སར་རྒྱལ་པོའི་རི་མོ་བརྩམས་ཆོས་ཀྱང་མང་དུ་བྱུང་ཡོད། ཕལ་ཆེར་སྤྱི་ལོ་༡༩༧༥ལོར་ནང་ལོགས་ཀྱི་རི་མོ་བ་གྲགས་ཅན་ཀྲུའུ་ནེ་ཀྲིན་ལགས་ཀྱིས་《ཧོར་གླིང་གཡུལ་འགྱེད》དཔེ་དེབ་ལ་གསོན་ཉམས་ལྡན་པའི་བར་བཅུག་རི་མོ་བྲིས་པ་དང་། རི་མོ་བ་ཉི་མ་ཚེ་རིང་ལགས་ཀྱིས་གེ་སར་མི་ཡུལ་དུ་བྱོན་པའི་བརྩམས་ཆོས་ཁྱད་མཚར་ཅན་ཞིག་བྲིས་པ། ཉི་མ་ཚེ་རིང་ལགས་ཀྱིས་འབྲུག་མོས་ཁྲུང་ཁྲུང་ལ་འཕྲིན་ཡིག་བསྐུར་བའི་བརྩམས་ཆོས་ཁྱད་མཚར་ཅན་ཞིག་བྲིས་པ་སོགས་ཕུལ་ཏུ་བྱུང་བའི་བརྩམས་ཆོས་མང་དུ་བྱུང་། འདི་དག་གིས་གེ་སར་རྒྱལ་པོའི་སྒྲུང་དེ་ཉིད་དུས་རབས་གསར་པའི་རིག་གནས་སྒྱུ་རྩལ་གྱི་སྟེགས་བུར་ལྷགས་པ་མཚོན་ཞིང་། རི་མོའི་སྒྱུ་རྩལ་ནི་གེ་སར་སྒྲུང་གི་མཚོན་སྟངས་གལ་ཆེན་ཞིག་ཡིན་པའང་ངང་ངམ་ཤུགས་ཀྱིས་བསྟན་འདུག
སྤྱི་ལོ་༡༩༨༠ལོར་《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་ཐམ་པ》ཞེས་པའི་རི་མོའི་བརྩམས་ཆོས་ཤིག་གསར་དུ་བྱུང་། བརྩམས་ཆོས་དེའི་ཆེ་ཆུང་ལ་(105cm×75cm)ཡོད། བརྩམས་ཆོས་དེ་ནི་རི་མོ་པ་རིན་ཆེན་རྒྱ་མཚོས་གསར་དུ་བཞེངས་པ་ཞིག་རེད། རི་མོ་པ་རིན་ཆེན་རྒྱ་མཚོ་ནི་སྤྱི་ལོ་༡༩༤༡ལོར་མདོ་སྨད་གཅན་ཚ་རུ་སྐྱེས་ཤིང་ལོ་དགུའི་སྟེང་ནས་ཐང་ག་སྦྱངས་ཏེ་ནར་སོན། སྤྱི་ལོ་༡༩༦༤ལོར་མཚོ་སྔོན་ཞིང་ཆེན་དུ་ནུབ་ལུགས་རི་མོའི་འཛིན་གྲྭ་ཐོག་མ་ཚུགས་པར་དངོས་སུ་ཞུགས་ཤིང་ཀྲུང་གོའི་རི་མོ་བ་གྲགས་ཅན་ཀྲུའུ་ནའེ་ཀྲིན(朱乃正)དང་། ཙིན་ཏོ་ཙོང(曾多宗)། ལིས་ཀོ(李果) ཀྲུའུ་ཁྲིན་ལིན(朱成林)། ཀྲའོ་ཅིས་ཀོང་(赵继功)སོགས་དགེ་རྒན་ལ་ལེགས་པར་བསྟེན། རིན་ཆེན་རྒྱ་མཚོས་ཆུང་བའི་དུས་སུ་ཐང་ག་སྦྱངས་མྱོང་ཡང་ནུབ་ལུགས་རི་མོར་ཐོག་མར་འཇུག་པ་ཡིན་པས་རི་མོའི་ཐབས་རྩལ་དང་འདུ་ཤེས་འཛིན་སྟངས་ཐད་ནས་ཐོད་བརྒལ་ཆེན་པོ་ཞིག་བགྱིད་དགོས་པ་སྨོས་མ་དགོས། གནའ་སྲོལ་དང་དེང་རབས་ཀྱི་འགལ་འདུའི་བར་ནས་ཁོས་རི་མོ་ལ་རང་ངོས་ཀྱི་ལྟ་ཚུལ་གསར་པ་ཞིག་སྐྱེས། དེར་བརྟེན་རིན་ཆེན་རྒྱ་མཚོས་བོད་མི་རིགས་ཀྱི་ཐང་གའི་འབྲི་ལུགས་ཀྱི་རྨང་གཞིའི་སྟེང་ལ་ཐབས་རྩལ་དང་བསམ་བློ་གསར་བ་ནང་འདྲེན་བྱས་རྗེས་《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་ཐམ་པ》ཞེས་པའི་བརྩམས་ཆོས་དེ་ཉིད་གསར་དུ་བཞེངས་པ་རེད། རི་མོ་དེ་མཚོ་སྔོན་གྱི་དམངས་སྲོལ་བོད་ཡིག་དུས་དེབ《མཚོ་སྔོན་མང་ཚོགས་སྒྱུ་རྩལ》(1988ལོ)གྱི་རྒྱབ་ཤའི་ངོས་སུ་བཀོད་ཅིང་། དེ་དང་ཆབས་ཅིག་མཚོ་སྔོན་གྱི་བོད་ཡིག་རྩོམ་རིག་དུས་དེབ《སྦྲང་ཆར》གྱི་བར་བཅུག་ཏུ་ལི་ཐོ་དང་བསྡེབས་ནས་བཀྲམས་པར་ཀུན་གྱིས་གདེངས་འཇོག་ཐོབ།
རིན་ཆེན་རྒྱ་མཚོས་ཕྱིར་དྲན་བྱེད་རྒྱུར། སྟོན་ཁ་ཞིག་ལ་ཁོ་མགོ་ལོག་རྨ་སྟོད་རྫོང་གི་མཛོ་རྒན་རྭ་བར་གྱི་དགོན་པ་ཞིག་ཏུ་བླ་མ་ཐང་རེ་ཞེས་པར་མཇལ། བླ་མའི་མཆོད་ཁང་གི་དབུས་སུ་ཁོའི་བརྩམས་ཆོས《གླིང་གེ་སར་དང་དཔའ་རྟུལ་སུམ་ཅུ》བཞག་སྟེ་མཆོད་པ་བཤམས་འདུག ཁོས་དེ་མཐོང་ནས། "རི་མོ་འདི་བདག་གིས་བཞེངས་པ་ཡིན"ཞེས་སྨྲས་པར། བླ་མས་ཡིད་མ་ཆེས་པར་ཧ་དགོད་ཅིག་བྱས་ཏེ། "འདི་ནི་ཁྱོད་འདྲ་བ་ཞིག་གིས་བཞེངས་ཐུབ་ཀི་མ་རེད"ཟེར། རིན་ཆེན་རྒྱ་མཚོས། "འོ་ན་སུ་འདྲ་བ་ཞིག་གིས་བཞེངས་ཐུབ་ཀི་རེད"ཅེས་པར། བླ་མས། "ཁམས་རྫོགས་ཆེན་གྱི་ལྷ་རིས་པ་བཟང་པོ་ཞིག་གིས་བཞེངས་པ་རེད"ཅེས་ལན་བཏབ། སྐད་ཆ་དེས་རེ་ཞིག་ལ་རིན་ཆེན་རྒྱ་མཚོ་ཧ་ལས་སུ་བཅུག་མོད། འོན་ཀྱང་ཁོའི་སེམས་སུ། "ང་མི་སྐྱ་ཞིག་ཡིན་པས་བླ་མས་ཡིད་ཆེས་བྱེད་ཀྱི་མི་འདུག ཡིན་ཡང་། ཁོང་གིས་ངའི་བརྩམས་ཆོས་མཆོད་ཁང་གི་དབུས་སུ་བཤམས་པར་མ་ཟད། ད་དུང་ཁམས་རྫོགས་ཆེན་གྱི་ལྷ་རིས་པ་བཟང་པོ་ཞིག་གིས་བཞེངས་ཞེས་བརྗོད་པར་བལྟས་ན། རྙིང་མའི་ཁུངས་གཏུག་ས་ཁམས་རྫོགས་ཆེན་ཡིན་ལ། ཁམས་ཕྱོགས་སུ་ལྷ་བཟོ་མཁས་ཅན་མང་པོའང་ཡོད་པས། ཐང་ཀ་ལེགས་པོ་ཞིག་ཡོད་པ་མཐོང་ཚེ། ཁམས་རྫོགས་ཆེན་གྱི་རེད་ཟེར་ནས་གདེངས་འཇོག་ཐོབ་ཀྱིན་འདུག འདི་ནི་བདག་གི་སྒྱུ་རྩལ་གསར་རྩོམ་གྱི་ལུགས་འདིར་བོད་མིས་ཁས་ལེན་དང་གདེངས་འཇོག་ཐོབ་པ་མིན་ནམ། བོད་མིས་ཁས་ལེན་ཐོབ་ཚེ་བོད་རང་གི་རིག་གནས་སུ་གྱུར་པ་ཡིན།"སྙམ་ནས་སེམས་པ་ཧ་ཅང་དགའ་བོ་བྱུང་།
རི་མོའི་བརྩམས་ཆོས་འདིས་དཔའ་བོའི་སྙན་རྩོམ་རིང་མོ་འདི་ཉིད་དེང་རབས་རི་མོ་སྒྱུ་རྩལ་གྱི་ལམ་ནས་བོད་མི་རིགས་ཀྱིས་འཛིན་སྐྱོང་བྱེད་རྒྱུར་ཁས་ལེན་ཐོབ་པ་མཚོན་ཡོད། གེ་སར་གྱི་རི་མོའི་བརྩམས་ཆོས་འདིའི་ཁྱད་ཆོས་ནི་གསར་རྩོམ་པ་རིན་ཆེན་རྒྱ་མཚོས་ཆུང་བའི་དུས་ནས་འབད་བརྩོན་བསྐྱེད་པའི་བོད་ཀྱི་སྨན་གསར་ཐང་ག་བཞེངས་ལུགས་ཀྱི་རྨང་གཞིའི་སྒང་ལ་དེང་རབས་རི་མོའི་སྒྱུ་རྩལ་གསར་དུ་བསྣན་པ་ཞིག་ཡིན་ལ། དེས་བོད་ཀྱི་རི་མོའི་སྲོལ་ལུགས་གོམ་གང་མདུན་སྤོས་སྒོས་འཕེལ་རྒྱས་བྱུང་བའང་མཚོན་ཡོད། དུས་སྐབས་དེར་དཔའ་བོའི་སྙན་རྩོམ་རིང་མོ་རི་མོ་སྒྱུ་རྩལ་གྱི་ལམ་ནས་རྒྱུན་འཛིན་བྱེད་མགོ་བརྩམས་པ་དང་ཆབས་ཅིག་རྨ་ལྷོ་བོད་རིགས་རང་སྐྱོང་ཁུལ་དུ་གེ་སར་སྒྱུ་རྩལ་མྱུར་སྐྱོབ་ལས་ཁུངས་ཟེར་བ་ཞིག་བཙུགས་ཤིང་རིན་ཆེན་རྒྱ་མཚོ་ལས་ཁུངས་དེའི་འགན་འཛིན་ལ་བསྐོས། རིན་ཆེན་རྒྱ་མཚོས་གནའ་བོའི་དུས་ནས་བཟུང་ཐང་ཀའི་ལག་རྩལ་དར་རྒྱས་ཆེན་པོ་བྱུང་བའི་རེབ་གོང་གི་སྡེ་བ་སོ་སོར་ཕྱིན་ནས། སེང་གེ་གཞོང་ཡ་མགོའི་ཤ་བོ་ཚེ་རིང་དང་། སེང་གེ་གཞོང་མ་མགོའི་རྒྱ་མཚོ་སོགས་གེ་སར་སྒྱུ་རྩལ་མྱུར་སྐྱོབ་ལས་ཁུངས་སུ་དམངས་ཁྲོད་ཀྱི་ལྷ་བཟོ་མི་སྣ་དགུ་བསྡུས་ནས་གེ་སར་སྒྱུ་རྩལ་དེ་ཉིད་དར་སྤེལ་བྱེད་མགོ་བརྩམས། ཡིན་ཡང་། བོད་ཀྱི་སྲོལ་རྒྱུན་ལྷ་བྲིས་ལ་གླིང་གེ་སར་རྒྱལ་པོའི་ཐང་ག་སྣ་གཅིག་མ་གཏོགས་མེད་པ་བཞིན་ལྷ་བཟོ་ཚང་མས་ཐང་ག་སྣ་གཅིག་པུ་དེ་བཞེངས་ཤིང་"དགེ་རྒན་གྱིས་འབྲི་སྟངས་འདི་མ་གཏོགས་གཞན་མ་བསླབ"ཟེར། ལྷ་བཟོ་ཚོར་ཁ་དཔེ་ཞིག་ཡོད་པ་ནི། "སྲོག་ལྡན་ནང་ནས་རྟ་དང་གླང་བོ་དཀའ། སྲོག་མེད་ནང་ནས་མེ་རི་པ་ཏྲ་དཀའ"ཟེར་ཞིང་། རྟ་དང་གླང་བོ་ཆེར་བསྐྱར་འབྲིའི་ཐིག་རྩ་མེད་པས་འབྲི་དཀའ་བ་དང་། གེ་སར་སྒྱུ་རྩལ་ནི་རྟ་ཡི་གཟུགས་རིས་དང་ཁ་འབྲལ་ཐབས་མེད་པ་ཞིག་ཡིན་པས་ལྷ་བཟོ་པར་མཚོན་ན་དཀའ་གནད་ངེས་ཅན་མཆིས་པ་སྨོས་ཅི། དེར་རིན་ཆེན་རྒྱ་མཚོས། "གེ་སར་ལྷ་བྲིས་སྒྱུ་རྩལ་ལ་ཐང་ག་འདི་གཅིག་པུ་ལས་མེད་ན་ག་ལ་འགྲིག གེ་སར་ལ་མཛད་པ་རྒྱ་ཆེན་པོ་ཡོད་པས། ཁོང་གི་བཟོ་ལྟ་དང་རྣམ་འགྱུར་སྣ་མ་སྣ་ཚོགས་སུ་འབྲི་རིགས་ཤིང་། རྟ་ཡི་སྟངས་སྟབས་ཀྱང་བགྲང་ལས་འདས། བོད་ཀྱི་ལྷ་བྲིས་སྒྱུ་རྩལ་གྱིས་དེ་དག་གི་ཉམས་འགྱུར་སྟོན་མ་ཐུབ་ཚེ། ལོ་ངོ་སྟོང་ཕྲག་རིང་ལ་ཤུལ་གཅིག་ཏུ་རྐང་པ་རྡུང་ནས་བསྡད་པ་ལས་མདུན་བསྐྱོད་ཕྲན་ཙམ་ཡང་མ་བྱས་པ་མིན་ནམ"ཞེས་སྨྲས།
སྲོལ་རྒྱུན་གྱི་གླིང་རྗེ་གེ་སར་རྒྱལ་པོའི་ཐང་ག་བཞེངས་ལུགས་དེ་ནི་བོད་མི་རིགས་ཀྱི་དད་རྟེན་ཡིན་ལ། དད་རྟེན་དུ་ཐང་ག་དེ་ཉིད་ཁོ་ནས་འཐུས་ཀྱང་། རི་མོ་སྒྱུ་རྩལ་གྱི་ཆ་ནས་བལྟས་ན་མཛད་པ་དང་འཕྲིན་ལས་ཧ་ཅང་རྒྱ་ཆེ་བའི་གེ་སར་ལ་འབྲི་ལུགས་སྣ་ཚོགས་ཡོད་ཆོག་པ་ཞིག་ཡིན་པར་མ་ཟད། གེ་སར་སྒྲུང་གིས་བོད་གནའ་རབས་སྤྱི་ཚོགས་ཀྱི་སྒྲིག་གཞི་དང་མིའི་འཚོ་བ། བསམ་བློའི་འདུ་ཤེས་ཡོངས་སུ་མཚོན་པས། རིན་ཆེན་རྒྱ་མཚོའི་སེམས་སུ་གེ་སར་རི་མོའི་སྒྱུ་རྩལ་ལ་སྟོང་ཆ་ཆེན་པོ་ཞིག་ཡོད་པར་འདོད་ཅིང་། ཁོའི་ཡིད་ངོར་གེ་སར་སྒྱུ་རྩལ་ཕུན་སུམ་ཚོགས་པར་གཏོང་བའི་འདུ་ཤེས་བརྟན་པོ་ཞིག་ངང་ངམ་ཤུགས་ཀྱིས་བཀོད། དེ་ནས་བཟུང་རིན་ཆེན་རྒྱ་མཚོས་གེ་སར་རི་མོ་སྒྱུ་རྩལ་ཁོ་ནར་ཞིབ་འཇུག་དང་གསར་གཏོད་བྱེད་པའི་བྱ་བཞག་གི་མགོ་བརྩམས།
རིན་ཆེན་རྒྱ་མཚོས་གེ་སར་གྱི་རི་མོའི་བརྩམས་ཆོས་སྣ་གཅིག་འབྲི་དུས་ཀྱང་སྒྲུང་དཔེ་ལ་ཡང་དང་བསྐྱར་དུ་བལྟས་ནས། དཔའ་རྟུལ་སོ་སོའི་རང་གཤིས་དང་། འཆིབ་རྟ། ཆ་ལུགས། འཁོར་གསུམ་སོགས་རྒྱུས་ལོན་བྱས་པར་མ་ཟད། དཔའ་རྟུལ་སོ་སོའི་འཐབ་ཡ་སུ་དང་གང་ཡིན་པའང་ངོས་འཛིན་གསལ་བོར་བྱས་ལ། སྐྱ་རིས་མང་པོ་བཏབ་སྟེ་རི་མོའི་སྒྲོམ་གཞིའམ་ཇུས་འགོད་གཏན་ལ་འབེབ། སྤྱི་ལོ1998ལོར་རིན་ཆེན་རྒྱ་མཚོས་གཞི་ནས་གེ་སར་སྒྱུ་རྩལ་གྱི་བརྩམས་ཆོས་ཁག་ཅིག་གསར་གཏོད་བྱས་པ་སྟེ། 《ཧོར་གླིང་གཡུལ་འགྱེད》 《རྟ་རྒྱུགས་དཔྱིད་ཀྱི་ཉི་མ》 《ཤན་འདན་སྟག་སེང་ཁ་སྤྲོད》 《གེ་སར་གཡང་འབོད》 《བདུད་འདུལ》 《དམྱལ་གླིང་མུན་པ་རང་གསལ》 《འཁྲུངས་གླིང་མེ་ཏོག་ར་བ》 《འཛམ་གླིང་སྤྱི་བསང》 (ཚང་མའི་ཆེ་ཆུང་གི་ཚད95cm×75cm) 《霍岭大战》,《赛马成王》,《辛丹虎狮对峙》,《格萨尔祈福颂》,《降魔篇》,《阴界霞光》,《岭域诞辰》,《世界公嗓》བཅས་རི་མོ་བརྒྱད་གསར་དུ་བྲིས་ཤིང་། ཀྲུང་གོའི་སྤྱི་ཚོགས་ཚན་རིག་ཁང་གི་གེ་སར་ཞིབ་འཇུག་གཞུང་ལས་ཁང་གིས་ཉར་ཚགས་གནང་ལ། གེ་སར་སྒྲུང་དེབ་ཀྱི་བར་བཅུག་རི་མོར་བཀོད། བརྩམས་ཆོས་དེ་དག་ལ་བོད་ཀྱི་ལྷ་བྲིས་སྒྱུ་རྩལ་གྱི་ཁྱད་ཆོས་གཙོ་བོར་ཐོན་ཡོད་པ་ནི། སྨན་གསར་ལྟར་ཚོན་ཁ་ཞིང་བཀྲག་མདངས་ཆེ་བ། གེ་སར་རྒྱལ་པོ་གཙོ་སྐུར་བཞེངས་པ་དང་ཁོ་ར་ཁོར་ཡུག་ཏུ་སྒྲུང་གི་བརྗོད་དོན་བཀོད་པ། ནམ་མཁར་ཆོས་སྐྱོང་སྲུང་མ་དང་ཡི་དམ་ལྷ་ཚོགས་ཀྱིས་བསྐོར་བ་བཅས་བོད་ཀྱི་ཐང་གའི་ལུགས་ལས་མ་འདའ་བ་ཞིག་བྱུང་། རི་མོ་འདིར་ཀུན་གྱིས་གདེངས་འཇོག་ཆེན་པོ་ཐོབ་ནའང་། འབྲི་ལུགས་འདིས་རིན་ཆེན་རྒྱ་མཚོའི་བློ་ཁ་ཡེ་ནས་མ་ཚིམས་པར་མུ་མཐུད་དུ་ལོ་ངོ་མང་པོར་བསམ་བློ་བཏང་མཐར། ཁོའི་སེམས་སུ། "གེ་སར་སྒྱུ་རྩལ་ནི་ཐང་ག་འབྲི་ལུགས་ལས་བརྒལ་བའི་རི་མོ་རང་སྐྱ་ཐུབ་པ་ཞིག་ཡིན་དགོས་མོད། འོན་ཀྱང་ནུབ་གླིང་གི་རི་མོའི་འབྲི་ལུགས་ལྟར་བྲིས་ཚེ་རི་མོའི་གཞུང་ལུགས་དང་མཐུན་ཡང་། གེ་སར་སྒྱུ་རྩལ་ལ་བོད་རང་གི་ཁྱད་ཆོས་མེད་པ་ཆགས་འགྲོ"སྙམ།
ཉིན་ཞིག་རིན་ཆེན་རྒྱ་མཚོའི་བློ་ངོར་ངེས་ཤེས་གསར་པ་ཞིག་རྙེད་བྱུང་། ཁོས་ཚོད་ལྟའི་ཚུལ་དུ་གླིང་གི་དཔའ་རྟུལ་ལས་སྒ་སྡེ་ཆོས་སྐྱོང་བེར་ནག་དེ་ཉིད་ཞྭ་སྨྱུག་རི་མོ་ལྟར་ནག་རིས་སུ་བྲིས། དེ་ལས་ཁོར་དམིགས་བསལ་གྱི་ཚོར་བ་ཞིག་ཐོལ་གྱིས་སྐྱེས་པ་ནི། "གེ་སར་སྒྱུ་རྩལ་ནི་ཐང་གའི་ལུགས་ལྟར་ཚོན་གྱི་བཀྲག་མདངས་གཙོ་བོར་འཛིན་དགོས་པ་ཞིག་ཡེ་ནས་མིན་པར། གེ་སར་གྱི་རྔམ་བརྗིད་ལྡན་པའི་དཔའ་ཉམས་ལས་བསྐྱེད་པའི་ཚོར་བ་བརྒྱུད་ནས་ད་གཟོད་བཙན་པོའི་དུས་སྐབས་ཀྱི་བོད་མིའི་འཇིག་རྟེན་ལྟ་ཚུལ་འབུར་དུ་ཐོན་པ་བྱེད་ཐུབ་ཚེ། དེ་ནི་གེ་སར་སྒྱུ་རྩལ་གྱི་གསོན་ཤུགས་འབྱུང་བའི་ཆུ་མགོ་ལྟ་བུ་རེད"སྙམ་བྱུང་།
བསམ་ཚུལ་དེས་རིན་ཆེན་རྒྱ་མཚོའི་བློ་སྒོ་ཐོལ་གྱིས་ཕྱེས་ཤིང་། འཕྲལ་མ་མྱུར་དུ་《གླིང་རྗེ་གེ་སར་རྒྱལ་པོ་དང་ཡང་རྟུལ་དམ་པའི་མི་བདུན》ཞེས་པའི་བརྩམས་ཆོས་གསར་པ་ཞིག་བྲིས་ཤིང་། དེ་ནི་ཁྱོན་བསྡོམས་རི་མོ་བརྒྱད་ཀྱིས་གྲུབ་པ་སྟེ། 《གླིང་རྗེ་གེ་སར་རྒྱལ་པོ》 《རྒྱ་ཚ་ཞལ་དཀར》 《འདན་མ་བྱང་ཁྲ》 《སྒ་སྡེ་ཆོས་སྐྱོང་བེར་ནག》 《སེང་སྟག་ཨ་དོམ》 《དར་འཕེན་དུག་གི་སྡོང་བོ》 《ཉ་ཚ་ཨ་བརྟན》 《ཨ་ནུ་གཟིག་འཕེན》《岭•格萨尔王》,《嘉察•夏嘎尔》,《丹玛香查》,《嘎德•确琼巴纳》,《桑德阿东》,《达尔潘》,《纳查•阿旦》,《阿努•色潘》 (ཚང་མའི་ཆེ་ཆུང་གི་ཚད95cm×75cm) བཅས་ཡིན་ལ། བརྩམས་ཆོས་འདི་དག་གིས་རིན་ཆེན་རྒྱ་མཚོའི་གེ་སར་སྒྱུ་རྩལ་ལ་བགྲོད་ལམ་གསར་པ་ཞིག་ཕྱེས། བརྩམས་ཆོས་ཀྱི་ཁྱད་ཆོས་ནི། ཚོན་སྣ་མང་པོའི་བཀྲག་མདངས་ལ་མ་བརྟེན་པར་ཁ་དོག་དམར་ནག་ཁོ་ན་བེད་སྤྱད། ཁ་དོག་དམར་ནག་ནི་དྲག་པོའི་ཁ་དོག་ཡིན། ཁ་དོག་འདི་མཐོང་མ་ཐག་མི་ཀུན་ལ་གནའ་བོའི་ལོ་རྒྱུས་ཀྱི་དྲན་པ་གསོ་ཞིང་། བོད་བཙན་པོའི་དུས་རབས་ཀྱི་གཡུལ་འཁྲུག་གི་ཡ་ངའི་གནས་ཚུལ་མངོན་སུམ་དུ་མཐོང་བ་ལྟར་འགྱུར་ལ། གླིང་རྗེ་གེ་སར་རྒྱལ་པོ་དང་དཔའ་རྟུལ་རེ་རེའི་ལུས་སྟེང་གི་རྔམ་བརྗིད་ལས་གཡུལ་ངོའི་རྒྱལ་ཁ་དང་གཟི་བརྗིད་ལ་རབ་ཏུ་དད་པའི་འདུ་ཤེས་ཤིག་ཀྱང་རྒྱུས་ལོན་བྱེད་ཐུབ་པར་མ་ཟད། ཚོས་མདོག་དང་མི་སྣའི་ཉམས་འགྱུར་སྦྲག་ཚེ་དམག་འཁྲུག་གི་ཁྲོད་ནས་བདེན་པ་གང་ཞིག་འཚོལ་བཞིན་པའི་གནའ་མིའི་བསམ་བློ་ཞིག་ཀྱང་ངང་ངམ་ཤུགས་ཀྱིས་མཐོང་བར་འགྱུར། བརྩམས་ཆོས་འདིས་རིན་ཆེན་རྒྱ་མཚོའི་གེ་སར་སྒྱུ་རྩལ་ལ་ཐུན་མོང་མ་ཡིན་པའི་རིན་ཐང་བསྐྲུན་ཞིང་། བོད་ཀྱི་ལྷ་རིས་པ་གྲགས་ཅན་རྒན་བརྟན་པ་རབ་བརྟན་གཅན་ཚྭ་རྫོང་དུ་ཕེབས་སྐབས་ཤིག་ལ་རིན་ཆེན་རྒྱ་མཚོར་འཕྲད་ཅིང་བརྩམས་ཆོས་འདི་དག་ལ་བལྟས་ནས། "བོད་ཀྱི་མཁས་པ་ལུང་པའི་ཕུགས་སུ་ཡོད་ཟེར་བ་ཅིས་མ་བདེན། རིན་ཆེན་རྒྱ་མཚོ་ནི་ལུང་པའི་ཕུགས་ཀྱི་རི་མོ་མཁས་ཅན་ཞིག་རེད"ཅེས་གདེངས་འཇོག་ཆེན་པོ་དང་བཅས་བསྔགས་བརྗོད་གནང་།
སྤྱི་ལོ2013ལོར་རིན་ཆེན་རྒྱ་མཚོས་མུ་མཐུད་དུ་《གླིང་རྗེ་གེ་སར་རྒྱལ་པོ་དང་དཔའ་རྟུལ་སུམ་ཅུ་གཡུལ་དུ་ཆས་པ》《格萨尔王与三十大将》( 120cm×600cm)ཞེས་པའི་བརྩམས་ཆོས་ཤིག་གསར་བཞེངས་བྱས། རི་མོའི་བརྩམས་ཆོས་འདི་རིན་ཆེན་རྒྱ་མཚོས་ལོ་མང་པོར་གེ་སར་གྱི་སྒྲུང་ལ་ཞིབ་འཇུག་དང་དེའི་རི་མོ་སྒྱུ་རྩལ་ལ་བསམ་གཞིགས་ཡང་ཡང་བཏང་ནས་བྱུང་བའི་ཇུས་འགོད་ཅིག་ཡིན་ལ། དེ་ཡང་བོད་ལུགས་ཀྱི་ཐང་གའི་ཁྱད་ཆོས་གཞིར་བཟུང་ནས་རྡོ་ཚོན་དང་སྐྱེ་དངོས་ཀྱི་ཚོན་(矿物与植物原料 )། གསེར་བྲིས་དང་དངུལ་བྲིས་སོགས་བེད་སྤྱད་མཐར་དེང་རབས་སྒྱུ་རྩལ་གྱི་མཚོན་ཐབས་བསྡུ་ལེན་བྱས། བརྩམས་ཆོས་འདི་རུ་གླིང་རྗེ་གེ་སར་རྒྱལ་པོ་དང་ཁོང་གི་དམག་དཔོན་ཆེན་མོ་ཡོངས། འབྲུག་མོ་དང་མེ་བཟའ་འབུམ་སྐྱིད། ཨ་སྟག་ལྷ་མོ་སོགས་མི་སྣ་གཙོ་བོ་དག་ལས་གཞན་ད་དུང་མི་སྣ་ཕལ་བ་དང་འཆིབ་རྟ་ཁྱོན་བསྡོམས་༡༠༨ལྷག་གསར་བཞེངས་བྱས་ཡོད་ཅིང་། དཔལ་རྟུལ་རྣམས་ཀྱིས་ཞི་བདེའི་དོན་དུ་དམག་འཁྲུག་བརྒྱབ་པས་བཞིན་རས་སུ་བྱམས་བརྩེའི་མདངས་མངོན་ལ། རུ་དམག་གི་ཁྲབ་དང་མཚོན་ཆ་རྣམས་བཙན་པོའི་དུས་སྐབས་ཀྱི་ལོ་རྒྱུས་ཡིག་ཆ་དང་མཐུན་པ་དང་། བོད་ཀྱི་ས་མཐོའི་ཁོ་ར་ཁོར་ཡུག་དང་སྐྱེས་དངོས་ཞིབ་འབྲི་བྱས་ཡོད། རི་མོའི་བརྩམས་ཆོས་འདི་ལས་བོད་ཀྱི་རིག་གནས་དང་། སྲོལ་རྒྱུན། དམག་དོན། གནའ་དཔྱོད། ལོ་རྒྱུས། ས་བབ་སོགས་མངོན་གསལ་དོད་པོས་མཚོན་ཞིང་། གེ་སར་རི་མོའི་སྒྱུ་རྩལ་ལ་སྔ་ན་མེད་པའི་དཀྱོགས་མཚམས་གསར་པ་ཞིག་བསྐྲུན་པ་དང་བོད་ཀྱི་རི་མོའི་ལོ་རྒྱུས་སྟེང་གནའ་སྲོལ་རིང་ལུགས་(古典主义)ཀྱི་ཁྱད་ཆོས་ཀུན་ནས་སྤུད་པའི་བརྩམས་ཆོས་ཤིག་ཀྱང་གསར་དུ་བྱུང་།
གེ་སར་རྒྱལ་པོའི་སྒྲུང་ནི་བོད་མི་རིགས་ཀྱི་རླབས་ཆེ་བའི་དཔའ་བོའི་སྙན་རྩོམ་རིང་མོ་ཞིག་ཡིན་ལ། རང་རེའི་རྒྱལ་ཁབ་ཀྱི་རིག་གནས་བང་མཛོད་ཁྲོད་འོད་དུ་འཚེར་བའི་རིན་པོ་ཆེ་ཞིག་ཀྱང་ཡིན་པར་མ་ཟད། འཛམ་གླིང་གི་ལྷ་སྒྲུང་གྲགས་ཅན་གླེང་དུས་གེ་སར་སྒྲུང་ནི་ངེས་པར་གླེང་དགོས་པ་ཞིག་རེད། བོད་མི་རིགས་ཀྱིས་གེ་སར་སྒྲུང་འཛིན་སྐྱོང་སྤེལ་གསུམ་བྱེད་པའི་ཐབས་ལམ་ལས་རི་མོའི་སྒྱུ་རྩལ་གྱི་མཛེས་པ་དང་རིན་ཐང་ལ་ཧ་ཅང་དོ་སྣང་དང་མཐོང་ཆེན་བྱེད་ཅིང་། དེས་མིའི་རིགས་ཀྱི་བློ་གྲོས་ལ་སྐུལ་འདེད་ཀྱི་ནུས་པ་ཡང་ཡང་ཐོན་པར་བྱེད་པའང་མངོན་སུམ་གྱི་གནས་ཤིག་གོ །


text:
ཨ་ལག་ཤ་ངག་དབང་བསྟན་དར།
ཨ་ལག་ཤ་ངག་དབང་བསྟན་དར་ནི་མདོ་སྨད་ཨ་ལག་ཤར་སོག་པོའི་རིགས་སུ་སྐུ་འཁྲུངས། ཁོང་ཆུང་དུས་ནས་དབུས་སུ་ཕེབས་ཏེ་དབུ་ཕར་འདུལ་མཛོད་སོགས་ལ་སློབ་གཉེར་གནང་སྟེ། དགེ་བཤེས་ལྷ་རམས་པའི་མཚན་བཏགས་བཞེས་ཤིང་མཁས་བའི་གྲགས་སྙན་རྒྱས། ཨ་ལག་ཤ་ངག་དབང་བསྟན་དར་ལྷ་རམས་པ་ནི་རབ་བྱུང་བཅུ་གསུམ་པའི་ས་མོ་མེ་ཡོས་ལོ་སྟེ་སྤྱི་ལོ1759ལོར་མདོ་སྨད་སོག་ཡུལ་ཨ་ལག་ཤ་ཞེས་པའི་ས་ཆར་སྐུ་འཁྲུངས། ཁོང་གཞོན་ནུའི་དུས་ནས་རིག་པའི་གནས་རྣམས་སྦྱོང་བ་ལ་དོན་གཉེར་ལྷག་པར་ཆེ་བས་དཀའ་ངལ་བརྒྱ་ཕྲག་ཁྱད་དུ་བསད་ནས་དབུས་སུ་ཕེབས་ཏེ་འབྲས་སྤུངས་སྒོ་མང་གྲྭ་ཚང་དུ་ཞུགས། དབུ་ཕར་འདུལ་མཛོད་ཚད་མ་བཅས་ཀྱི་གཞུང་བཀའ་པོད་ལྔར་གསན་བསམ་མཐར་ཕྱིན་མཛད། དེ་ནས་ལྷ་ལྡན་སྨོན་ལམ་ཆེན་མོར་དམ་བཅའ་བཞག་ནས་དགེ་བཤེས་ལྷ་རམས་པའི་མཚན་བཏགས་བཞེས། ཀློང་རྡོལ་བླ་མ་ངག་དབང་བློ་བཟང་དང་། དཀའ་ཆེན་ཡེ་ཤེས་རྒྱལ་མཚན་སོགས་ལས་དབང་ལུང་མན་ངག་མང་དུ་ཞུས་ཤིང་། ཁྱད་པར་དུ་ཀློང་རྡོལ་བླ་མ་ལས་ཐ་སྙད་རིགས་གནས་སྐོར་ལ་གསན་སྦྱོང་དཔྱིས་ཕྱིན་པ་མཛད། དེ་ནས་རང་ཡུལ་ཨ་ལག་ཤའི་གཡོན་དགོན་མི་ཕམ་ཆོས་གླིང་དུ་ཕེབས་ནས་འཆད་རྩོད་རྩོམ་གསུམ་གྱིས་དུས་འདའ་བར་མཛད། དགུང་ལོ་ང་གཅིག་ཏུ་ཕེབས་སྐབས་བླ་བྲང་བཀྲ་ཤིས་འཁྱིལ་དུ་བྱོན་ཏེ་རྡོ་རམས་པ་ལྷ་ཞེ་ལས་ཁམས་སྡེ་དགེ་དཔལ་སྤུངས་ཀྱི་ཁྲིད་རྒྱུན་ལྟར་སྙན་ངག་ལེའུ་གསུམ་པོ་རྫོགས་པར་གསན་ཅིང་རྩོམ་རྒྱུགས་ཀྱང་ལེགས་པར་ཕུལ། དེ་ནས་པེ་ཅིན་ཡོང་དགོན་དུ་བྱོན་ནས་དད་ལྡན་སློབ་མ་རྣམས་ལ་ཆོས་ཀྱི་སྦྱིན་པ་ཅི་འདོད་བསྩལ། དགུང་ལོ་དོན་དྲུག་ཐོག་བསྟན་འགྱུར་གྱི་འགྲེལ་བ་ཁྲི་བསྣོན་གྱི་སློབ་སྤྲིངས་ཀྱི་འགྲེལ་བ་གསར་རྩོམ་མཛད། དགུང་ལོ་གྱ་གཅིག་པར《བློ་སྦྱོང་དོན་བདུན་མའི་གཏམ་ཐེག་མཆོག་ཉེ་ལམ》བརྩམས། ཁོང་ནི་སོག་པོའི་རིགས་སུ་སྐུ་འཁྲུངས་ཀྱང་བོད་ཡུལ་དུ་ཐོས་བསམ་མཛད་ཅིང་བོད་ཀྱི་རིག་གནས་ཀུན་ལ་ཐུགས་དཔྱད་ཡུན་རིང་མཛད་པའི་རྐྱེན་གྱིས་བོད་ཀྱི་བརྡ་སྤྲོད་རིག་པ་དང་སྙན་ངག་སོགས་ལ་མཁས་དབང་གོང་མ་རྣམས་ཀྱི་གསུང་རྩོམ་ལ་ཞིབ་བསྡུར་དང་དགག་སྒྲུབ་ཀྱི་སྒོ་ནས་ཚིག་ཉུང་ལ་དོན་འདུས་བ་མང་པོ་བརྩམས་ཡོད་པས་ཕྱི་རབས་བོད་ལ་མཛད་རྗེས་ཆེན་པོ་བཞག་ཡོད། 《སུམ་རྟགས་རྩ་འགྲེལ》《ཡི་གེའི་བཤད་པ》《བོད་ཀྱི་བརྡ་གསར་རྙིང་གི་ཁྱད་པར》《དག་ཡིག་གཅེས་བསྡུས》《སྙན་ངག་མེ་ལོང་གི་དཔེ་བརྗོད》《བློ་སྦྱོང་དོན་བདུན་མའི་གཏམ་ཐེག་མཆོག་ཉེ་ལམ》སོགས་མང་ངོ་།།


text:
༄༅།།མངའ་རིས་གནའ་རྫས་རྟོག་ཞིབ་ལས་བོད་ཀྱི་བང་སོ་སྔ་ཤོས་རྙེད་པ།
གསར་འགྱུར་སྤེལ་དུས། (2018ལོའི་ཟླ་ 04ཚེས་13ཉིན། 09:30) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། བོད་རང་སྐྱོང་ལྗོངས་རིག་དངོས་སྲུང་སྐྱོང་ཞིབ་འཇུག་སུའོ་དང་ཧྲའན་ཤིས་ཞིང་ཆེན་གནའ་རྫས་རྟོག་ཞིབ་ཁང་གི་མཉམ་འབྲེལ་གནའ་རྫས་རྟོག་ཞིབ་རུ་ཁག་གིས་རྩྭ་མདའ་རྫོང་གླང་ཆེན་ཁ་འབབ་ཀྱི་ཆུ་ལག་གསང་མདའ་གཙང་པོའི་འགྲམ་གྱི་གད་པ་གསེར་མདའ་གནའ་ཤུལ་དང་གླང་ཆེན་ཁ་འབབ་བར་རྒྱུད་ཀྱི་འབྲེལ་ཡོད་གནའ་ཤུལ་ལ་གནའ་རྫས་རྟོག་ཞིབ་བྱེད་སྐབས་བོད་ཀྱི་བང་སོ་སྔ་ཤོས་དེ་རྙེད་པ་རེད།
བོད་རང་སྐྱོང་ལྗོངས་རིག་དངོས་སྲུང་སྐྱོང་ཞིབ་འཇུག་སུའོ་གནའ་རྫས་རྟོག་ཞིབ་ཆེད་ལས་མཁས་པ་ཤར་རྒན་དབང་འདུས་ཀྱིས། ཉེ་ཆར་ལོ་འཁོར་གྱི་ལས་སྒོའི་ལས་དོན་སྤྱི་དམངས་ལ་ལོངས་སུ་སྤྱོད་པའི་སྙན་ཞུའི་ཐོག་ངོ་སྤྲོད་བྱས་པར། འགྱེད་འཕྲོའི་རང་བཞིན་གྱི་ཞིབ་དཔྱད་ཚད་ལེན་བྱས་པ་བརྒྱུད། ས་ཁོངས་དེའི་བང་སོའི་ལོ་རབས་ཁག་གཉིས་ལ་དབྱེ་བ་སྟེ། ད་བར་ལོ་3560ནས་ལོ་3000བར་དང་ད་བར་ལོ་2310ནས་ལོ་2127བར་ཡིན། དུས་སྔ་མའི་བང་སོ་མང་ཆེ་བ་ནི་རྡོ་ཁང་ལས་གྲུབ་པ་དང་དུས་མཇུག་གི་བང་སོ་ནི་ས་ཁང་ལས་གྲུབ་པ་ཡིན།
གད་པ་གསེར་མདའ་གནའ་ཤུལ་ནི་བོད་ལྗོངས་མངའ་རིས་ས་ཁུལ་རྩྭ་མདའ་རྫོང་གྲོང་བྱང་རྒྱུད་ཀྱི་སྤྱི་ལེ་10ཡི་གསང་མདའ་ལུང་གཞུང་དུ་གནས་ཤིང་། “གད་པ་གསེར་མདའ་བང་སོ་ནི་ད་བར་ཤེས་རྟོགས་བྱུང་བའི་བོད་ཀྱི་བང་སོ་སྔ་ཤོས་ཡིན། དུར་རྫས་ནང་རྡོ་ཆས་དང་། ལིའི་ཡོ་བྱད། རྫ་ཆས་བཅས་ཡོད”ཅེས་ཤར་རྒན་དབང་འདུས་ཀྱིས་བཤད། ད་ཐེངས་གནའ་རྫས་རྟོག་ཞིབ་དང་སྔོག་འདོན་ལས་དོན་ནི་གླང་ཆེན་ཁ་འབབ་རྒྱུག་ཁུལ་གྱི་གནའ་བོའི་ལྷག་འཕྲོ་དང་དུས་སྔ་མའི་ཤེས་དཔལ་དར་ཚུལ་དང་། དེ་བཞིན་ཉེ་འཁོར་གྱི་གནའ་རྫས་རྟོག་ཞིབ་རིག་གནས་ཀྱི་འབྲེལ་བར་དངོས་པོའི་དཔྱད་ཡིག་དང་ཁུངས་སྣེ་མཁོ་འདོན་བྱས་ཡོད་པ་རེད།
ངོ་སྤྲོད་བྱས་པར་གཞིགས་ན། ད་ཐེངས་ཀྱི་གནའ་རྫས་རྟོག་ཞིབ་དང་སྔོག་འདོན་ལས་རྫ་རྒྱུ་དང་། རྡོ་རྒྱུ། རུས་རྒྱུ། ཟངས་རྒྱུ། ལྕགས་རྒྱུ། ཤིང་རྒྱུ། ཤེལ་སྒོ པགས་པ་སོགས་རིགས་ཁག་གི་གནའ་ཤུལ་300ལྷག་ཙམ་ཤེས་རྟོགས་བྱུང་བ་དང་། མི་རུས་དང་སྲོག་ཆགས་ཀྱི་རུས་སྒྲོམ་ཁག་གཅིག་འཚོལ་བསྡུ་བྱས་པ་དང་ཤིང་རུལ་དང་། སོལ་བ། སྐྱེ་དངོས་ཀྱི་སོན་སོགས་ཀྱི་མ་དཔེ་20ལྷག་ཙམ་འཚོལ་བསྡུ་བྱས་ཡོད།
གནའ་རྫས་རྟོག་ཞིབ་དང་སྔོག་འདོན་བྱེད་རིང་། གནའ་རྫས་རྟོག་ཞིབ་རུ་ཁག་གིས་གནའ་ཤུལ་ཚང་མར་མཁའ་ཐོག་པར་ལེན་དང་དཔེ་དབྱིབས་བཟོས་པ་མ་ཟད། དེའི་ནང་གི་བང་སོའི་གནའ་ཤུལ་གཅིག་གི་མགོ་རུས་དང་མགོ་རྒྱན་ལ་རྡོ་རྒྱུ་དཀར་པོས་ཐུམ་བརྒྱབ་སྟེ་སླད་ཕྱིན་ཚོད་ལྟ་ཁང་དུ་མགོ་རུས་དང་དེ་བཞིན་མགོ་རྒྱན་ལ་དེ་བས་ཚན་རིག་དང་མཐུན་པའི་གཙང་བཤེར་བྱས་ཏེ་སླར་གསོ་ལས་དོན་ལ་རྨང་གཞི་བརྟན་པོ་ཞིག་བཏིང་ཡོད་པ་རེད།


text:
སྐབས་འགར་དྲ་ཐོག་ནས་ཕབ་ལེན་བྱས་པའི office2003 མཉེན་ཆས་ལས wordམཉེན་ཆས་ཀྱི་ཁ་འབྱེད་མི་ཐུབ་པའི་༼ རི་མོ་ཀ་པ་ལྟ་བུ ༽གནད་དོན་ཞིག་མཐོང་། དེའི་རྒྱུ་རྐྱེན་ནི་ (Normal) ཞེས་པའི་ཡིག་ཆ་དེར་སྐྱོན་ཞུགས་པས་རེད། དེས་ན་དང་ཐོག (Normal) ཡིག་ཆ་དེ་བཙལ་ནས་ཞིག་གསོ་བྱེད་རྒྱུ་ནི་ཆེས་རྒྱུན་ལྡན་གྱི་གོ་རིམ་ཞིག་རེད་ལ། སྤྱིར་བཏང་དུ་ཡིག་ཆ་དེ C\documents and settings\administrator\application data\microsoft\templates\normal ཞེས་པའི་དཀར་ཆག་ནང་ཡོད་དེ་ཁྱོད་ཀྱིས་ཐད་ཀར་འཚོལ་ཆོག
1བྱེད་ཐབས་དང་པོ། དང་ཐོག་ཁ་ཕྱེ་ཡོད་པའི word མཉེན་ཆས་ཀྱི་སྒོ་གཏད་དགོས། དེ་ནས་ཕབ་གཞོང་ལས win+R གནན་ཏེ ༼运行༽ སྒེའུ་མིག་ནང %appdata%\microsoft\Templates ཞེས་པའི་བཀའ་བརྡ་རྒྱབ་ཏེ་གནན་ཚེNormal.dot ཡིག་ཆ་དེ་རྙེད་ཐུབ། ཡིག་ཆ་དེ་རྙེད་རྗེས་ཐད་ཀར་འདོར་དགོས། དེ་ནས wordམཉེན་ཆས་ཀྱི་ཁ་ཡང་བསྐྱར་འབྱེད་ན་ད་གཟོད་ཕྱེ་ཐུབ།
2 བྱེད་ཐབས་གཉིས་པ། word མཉེན་ཆས་ཀྱི་ཁ་ཕྱེ་རྗེས་དེའི་འདེམས་བྱང་གི་ཚན་བྱང་ལས་ལག་ཆ༼工具༽འདེམས་བྱང༼选项༽ ཡིག་ཆའི་གནས༼文件位置༽སོགས་རེ་རེ་བརྒྱུད་དེ། མཐར་༼启动༽ ཞེས་པའི་གདམ་ཐོ་དེ་ word འཇུག་གནས་དང་གཅིག་པར་བསྒྱུར་ཚེ་ད་གཟོད་ལེགས་འགྲུབ་བྱུང་ངེས།


text:
མཚོ་སྔོན་གསར་འགྱུར་དྲ་བའི་འཕྲིན། ཉེ་ཆར་། 《 མཚོ་སྔོན་ཞིང་ཆེན་གྱིས་རྒྱལ་གཉེར་ཁེ་ལས་ཀྱི་སྒྲིག་འགལ་ཚོང་གཉེར་སྐྱོང་མ་འཇོག་འགན་འཁྲི་ཉེས་འདེད་བྱེད་ཐབས》 དངོས་སུ་ཁྱབ་བསྒྲགས་ལག་བསྟར་བྱས་པ་དང་། ཞིང་ཆེན་ཡོངས་ཀྱི་རྒྱལ་གཉེར་ཁེ་ལས་ཀྱིས་སྒྲིག་འགལ་དངང་ཚོང་གཉེར་དང་མ་དངུལ་གཏོང་འཇོག་འགན་འཁྲི་ཉེས་འདེད་ལམ་ལུགས་དང་འགན་འཁྲི་ཉེས་འདེད་ཀྱི་ལྡོག་བཤེར་གྱི་ལམ་སྲོལ་བཙུགས་ནས་འཐུས་ཚང་དུ་བཏང་སྟེ། རྒྱལ་ཁབ་ཀྱི་རྒྱུ་ནོར་ཕྱིར་གྲོན་སྔོན་འགོག་ལ་དོན་སྙིང་གལ་ཆེན་ལྡན།
《 བྱ་ཐབས》 ཀྱིས་ ཞིང་ཆེན་ཡོངས་ཀྱི་རྒྱལ་གཉེར་ཁེ་ལས་ལ་ལྟ་སྐུལ་དོ་དམ་བྱེད་པའི་དོན་དངོས་ལ་དམིགས་ནས། རང་རེའི་ཞིང་ཆེན་གྱིས་སྒྲིག་འགལ་ཚོང་གཉེར་གྱི་མ་དངུལ་གཏོང་འཇོག་འགན་འཁྲི་ཉེས་འདེད་ཀྱི་ཁྱབ་ཁོངས་ལ། ཞིང་ཆེན་རྒྱལ་སྲིད་སྤྱི་ཁྱབ་ཁང་གཞུང་ཁོངས་རྒྱུ་ནོར་ལྟ་སྐུལ་དོ་དམ་ཨུ་ཡོན་ལྷན་ཁང་གིས་མ་དངུལ་གཏོང་འཇོག་གི་ཁེ་ལས་ནས་སྔར་བས་རྒྱ་སྐྱེད་དེ་ཞིང་ཆེན་ཡོངས་ཀྱི་རྒྱལ་གཉེར་ཁེ་ལས་སུ་གྱུར་བ་དང་། གཏན་འབེབས་ལྟར་སྒྲིག་འགལ་ཚོང་གཉེར་མ་དངུལ་གཏོང་འཇོག་གིས་རྒྱུ་ནོར་གྱོང་གུན་གྱི་འགན་འཁྲི་ཉེས་འདེད་ལ་ལྟ་སྐུལ་བྱེད་པའི་གཙོ་བོ་ནི། རྒྱལ་གཉེར་ཁེ་ལས་རང་ཉིད་དང་རིམ་པ་ཁག་གི་མ་རྩ་འཇོག་མཁན་གྱི་འགན་འཁྲི་སྒྲུབ་པའི་ལས་ཁུངས་ཡིན་པ་དང། 《 བྱ་ཐབས》ཀྱིས་འགན་འཁྲི་ཉེས་འདེད་ལས་དོན་གྱི་སྒྲིག་འཛུགས་ལག་བསྟར་ལ་ཞིབ་ཕྲ་བཟོས།
དང་ལེན-བརྟག་དཔྱད-ཐག་གཅོད-དག་ཐེར-ཡོ་བསྲང་བཅས་གོ་རིམ་བཞི་ལྟར་སྤེལ་བ་དང་། སྤྱིར་བཏང་གི་རྒྱུ་ནོར་གྱི་གྱོང་གུན་ནི་རྒྱལ་གཉེར་ཁེ་ལས་ཀྱིས་འབྲེལ་ཡོད་གཏན་འབེབས་ལྟར་རང་རང་ནས་འགན་འཁྲི་ཉེས་འདེད་ཀྱི་ལས་དོན་སྤེལ་བ་དང་། གོང་རིམ་ཁེ་ལས་དང་ཡང་ན་མ་རྩ་འཇོག་མཁན་གྱི་འགན་འཁྲི་བསྒྲུབ་པའི་ལས་ཁུངས་ཀྱིས་འགན་འཁྲི་ཉེས་འདེད་དགོས་ངེས་ཡོད་པར་འདོད་རིགས་ལ་ཐད་ཀར་སྒྲིག་འཛུགས་བྱེད་ནས་འགན་འཁྲི་ཉེས་འདེད་བྱེད་ཆོག རྒྱུ་ནོར་གྱོང་གུན་དེ་ཅུང་ཆེ་བ་དང་ཡང་ན་ཧ་ཅང་ཆེ་བའི་ཚད་གཞིར་སླེབས་ཚེ། གོང་རིམ་ཁེ་ལས་ཡང་ན་མ་རྩ་འཇོག་མཁན་གྱི་འགན་འཁྲི་སྒྲུབ་པའི་ལས་ཁུངས་ཀྱིས་འགན་འཁྲི་ཉེས་འདེད་ལས་དོན་སྤེལ་དགོས། མ་རྩའི་གྱོང་གུན་ཚབས་ཆེན་མང་པོ་བྱུང་པའམ་ཡང་ན་ཤུགས་རྐྱེན་ངན་པ་ཚབས་ཆེན་གཞན་དག་བཟོས་རིགས་དང་། རྒྱུ་ནོར་གྱི་གྱོང་གུན་ཕོག་པའི་དངུལ་གྲངས་ཤིན་ཏུ་མང་པའམ་དེ་བཞིན་ཁེ་ལས་ཀྱི་འཚོ་གནས་དང་འཕེལ་རྒྱས་ལ་གནོད་ཚེ་ཐེབས་པའི་མ་རྩ་འཇོག་མཁན་ལ། མ་རྩ་འཇོག་མཁན་གྱི་འགན་འཁྲི་སྒྲུབ་པའི་ལས་ཁུངས་ཀྱིས་འགན་འཁྲི་ཉེས་འདེད་བྱེད་དགོས།
རིམ་པ་ཁག་གི་མ་རྩ་འཇོག་མཁན་གྱི་འགན་འཁྲི་སྒྲུབ་པའི་ལས་ཁུངས་དང་། རྒྱལ་གཉེར་ཁེ་ལས་ཀྱིས《 བྱ་ཐབས》 ལྟར། སྒྲིག་འགལ་གྱིས་ཚོང་གཉེར་མ་འཇོག་གི་འགན་འཁྲི་བདའ་འདེད་ལམ་ལུགས་འཛུགས་ནས་འཐུས་སྒོ་ཚང་དུ་གཏོང་དགོས་པ་དང་། འགན་འཁྲི་བདའ་འདེད་ཀྱི་ཚད་གཞི་དང་འགན་འཁྲི་ཞིབ་ཕྲའི་བཟོས་ནས། སྒྲིག་འགལ་ཚོང་གཉེར་མ་འཇོག་གི་འགན་འཁྲི་ཉེས་འདེད་ལས་དོན་ཐད་སྒྲིག་ཡིག་རྩིས་ས་དང་ཚད་ལྡན་གོ་རིམ་ལྡན་པར་འགན་སྲུང་བྱ་དགོས།
ལོ་ཙཱ་བ།གཡང་སྐྱིད།


text:
བོད་རང་ལ་ཐང་གའི་འབྲི་ལུགས་ཡོད་པ་ལྟར། བདེ་ཆེན་གྱི་འཇང་རིགས་ལ་ཡང་རང་མི་རིགས་ཀྱི་ཁྱད་ཆོས་ལྡན་པའི་རི་མོ་འབྲི་ལུགས་ཡོད་པ་དང་། དེ་ལ་མི་རྣམས་ཀྱིས་གཏོ་པའི་རི་མོ་ཞེས་འབོད་སྲོལ་ཆགས་འདུག གཏོ་པའི་རི་མོའི་ནང་དུ་གཙོ་བོ་གཏོ་པའི་ཆོས་ལུགས་ཀྱི་མི་མ་ཡིན་གྱི་ནང་དོན་འབྲི་བར་བྱེད། གཙོ་བོ་གསུང་རབ་ཀྱི་མགོ་ཤོག་དང་བར་བཅུག་རི་མོའི་ཚུལ་དུ་བྲིས་པ་མང་། གཏོ་པའི་རི་མོ་འདི་གཙོ་བོ་སྨྱུག་མས་སྤྱད་ནས་སྐྱ་ཐིག་འཕེན་ཞིང་རྣམ་པ་མཚར་སྡུག་བཀྲ་བ་ཞིག་ཡིན། གསོམ་པའི་ཡལ་གའི་རྩེ་མོ་དང་པིར་གྱིས་ཚོན་གཏོང་བར་བྱེད། རས་ཀྱི་ཐོག་ཏུ་བྲིས་པའི་ཧྲེ་ལོ་ལྷ་ཚོགས་རི་མོ་དང་། དམངས་ཁྲོད་ལྷ་ཚོགས་རི་མོ་ཞེས་པའི་དཔེ་དེབ་གཉིས་ཡོད་པ་མིང་གྲགས་ཆེ་ཞིང་། གཉིས་ཀའི་རིང་ཚད་ལ་སྨི་བཞི་ལྔ་ཡས་མས་ཡོད། དེའི་ནང་དུ་མི་མ་ཡིན་གྱི་རི་མོ་བརྒྱ་ཕྲག་འགའ་བྲིས་ཡོད། ཤིང་ལེབ་ཀྱི་ངོས་སུ་བྲིས་པ་ཡང་ཡོད། རིང་ཚད་ལ་ལི་སྨི30ནས70ཅན་ཡོད་པ་ཞིག་བཟོས་རྗེས། དེའི་མཐའ་གཉིས་དང་གོང་འོག་ལ་ནམ་མཁའ་དང་སྤྲིན། ས་དང་རི་ཆུ་སོགས་འབྲི་ཞིང་། བར་དུ་རི་མོ་གཞན་པ་འབྲི། འདི་གཙོ་བོ་ཀླུ་ལ་མཆོད་དུས་བཀོལ་སྤྱོད་བྱེད་པ་ཞིག་ཡིན། རླུང་མཆོད་ཤིང་ལེབ་རི་མོའི་དཀར་ཆག་ཅེས་པའི་དཔེ་ཆ་ཞིག་གི་ནང་དུ། ཤོག་ངོས44སྟེང་མི་མ་ཡིན་དང་། མི་སྣ། འདབ་ཆགས། ཞོན་པ་སོགས་རིགས་མི་གཅིག་པ་103བྲིས་ཡོད།
རྩོམ་སྒྲིག་པ། (ཚེ་རིང་དོན་འགྲུབ།)


text:
འདིར་གསང་སྔགས་སྤྱི་སྤུངས་གི་འཕྲིན་ལས་གྱི་གོ་རིམ་ཉམས་སུ་ལེན་ཚུལ་ལ་བསྙེན་པའི་གཞི་མ་སྒོ་དགུ་དང་སྒྲུབ་པའི་ཡན་ལག་བཅོ་བརྒྱད་ལས་ཀྱི་འཕྱོང་ཆེན་སྒོ་དགུ་དང་གསུམ་ཡན་ལག་སུམ་བཅུ་སོ་དྲུག་ཡོད་པ་ལས་འདིར་ལས་མཐའ་འཕྱོང་དགུ་ནི། གསལ་བྱེད་མེ་ལོང་པྲ་ཡི་འཕྱོང་དང་། མཁའ་ཀློང་རབ་འབྱམས་བསྐང་བའི་འཕྱོང་། དབལ་མོ་ལས་ཀྱི་ཐིག་ལེའི་འཕྱོང་། ཉི་ཟེར་ཞགས་པ་འདུར་གྱི་འཕྱོང་། ལས་བཞི་རྒྱུན་ལྔ་སྦྱིན་སྲེག་གི་འཕྱོང་། ས་མ་ཡ་འབུམ་སྡེ་དམ་ཚིག་གི་འཕྱོང་། འོད་ཟེར་འཁྱིལ་བ་སྨན་གྱི་འཕྱོང་། ཐིག་ལེ་དགུ་བ་དབྱིངས་ཆེན་དགོངས་པའི་འཕྱོང་། ཡེ་ཤེས་རྩེ་རྒྱལ་ལྟ་བའི་འཕྱོང་དང་ དགུའོ། ཡང་ན་ལྟ་བ་དང་། ཉམས། སྨན། དབང། སྦྱིན་སྲེག འདུར། མཐུ། བསྐང་བ། པྲ་དང་དགུའོ།
དེས་ན་སྤྱིའི་སྒྲ་དོན་དང་། བྱེ་བྲག་སོ་སོར་བཤད་པ་གཉིས་ལས། དང་པོ་ལས་ཀྱི་འཕྱོང་ཆེན་སྒོ་དགུ་ཞེས་པའི་འགྲོ་བ་སོ་སོའི་བློ་སྟོབས་དང་བསྟུན་པའི་སྒོ་ནས་གནས་སྐབས་དང་མཐར་ཐུག་གི་སྡུག་བསྔལ་ལས་སྐྱོབས་པར་བྱེད་པའི་སྒོ་གསུམ་གྱི་སྦྱོད་པ་ཞིག་ལ་ལས་ཞེས་བྱའོ། འཕྱོང་ཞེས་པ་ནི་འབྲི་ཚུལ་མི་འདྲ་བ་གཉིས་ཡོད་འདུག་པས། ཕ་འཕྱོང་ཞེས་པ་འདིའི་སྒྲ་ནི། ཁང་པའི་ཟུར་དང་། སྐྱོང་གི་བརྡ་རྙིང་སོགས་ལ་འཇུག་པ་དང་། ཆ་མཆོང་ཞེས་པའི་སྒྲ་ནི་རིན་པོ་ཆེ་ནུས་པས་གཟའ་ནད་དང་གདོན་གཟེར་སོགས་ལ་ཕན་པ་ཞིག་ལ་འཇུག་པ་དང་། ཡང་ན་ས་ངོས་ནས་ཡར་ལྡིང་བ་ལ་སོགས་ཚིག་གྲོགས་སྦྱར་ན་འཇུག་ཡུལ་མང་དུ་ཡོད་ཀྱང་རེ་ཞིག་འདིར་མི་སྤྲོས་སོ། སྐབས་འདིར་འཕྱོང(སྐྱོང)ཞེས་པའི་གོ་བར་འགྲེལ་ན་སྤྱིར་སྐྱོང་ཚུལ་དེ་ལ་འགྲོ་བ་གཞན་སྐྱོང་བ་དང་རང་གི་དོན་སྐྱོང་བ་གཉིས་ལས་དང་པོ་པྲ་ལྟས་སོགས་དང་ཐར་གླུད་རྫུ་འཕྲུལ་འདུར་དང་སྦྱིན་པ་སོགས་ཀྱིས་འགྲོ་བ་གཞན་སྐྱོང་བ་དང་། གཉིས་པ་ནི་དམ་ཚིག་དང་དམ་རྫས་ཐིག་ལེ་དང་ལྟ་བ་ལ་སོགས་རང་རྒྱུད་ལ་ཉམས་ཀྱིས་སྐྱོང་བས་ནའོ། གོང་གི་མཆོང་ཞེས་པའི་སྒྲ་འཇུག་སའི་རིན་པོ་ཆེ་དེ་གཟའ་ནད་དངགདོན་གཟེར་སོགས་སེལ་བའི་ནུས་ལྡན་ཞིག་ཡིན་པའི་རྒྱུ་མཚན་གྱིས་བཏགས་པའི་དབང་དུ་བྱས་པ་ཡིན་ན་མཆོང་ཞེས་པའི་སྒྲ་དེ་མི་མཐུན་ཕྱོགས་འཇོམས་པའི་ཆ་ནས་བཏགས་པའི་སྒྲ་ཞིག་ཡིན་ལས་ཆེ། ཡང་ན་དེའི་ཆ་ལག་སམ་དེའི་སྐོར་དེའི་ཡན་ལག་སོགས་ལ་འཇུག་པའི་རྣམ་པ་ཞིག་འདུག་ཅིང་མཐའ་གཅིག་ཏུ་འདི་ཞེས་ངོས་འཛིན་པར་དཀའོ། གང་ཟག་བློ་རབ་འབྲེང་ཐ་མ་དགུའི་ཐེག་པའི་སྒོ་སོ་སོར་བསྟུན་ནས་བསྟན་པས་ན་སྒོ་དགུ་ཞེསོ། གཉིས་པ་བྱེ་བྲག་སོ་སོར་བསྟན་པ་ལ།
དང་པོ་གསལ་བྱེད་མེ་ལོང་པྲ་ཡི་འཕྱོང་ཞེས་པ་ནི། ཕྱྭ་གཤེན་ཐེག་པའི་སྤྱོད་པའི་འཕྲིན་དང་རྗེས་སུ་བསྟུན་ཏེ་དེ་ཡང་རྙེད་བཀུར་དང་སྙན་གྲགས་ཀྱི་ཆེད་དུ་མ་ཡིན་པར་གཞི་བརྩེ་བ་སྙིང་རྗེ་ཆེན་པོ་དང་མ་བྲལ་བའི་སྒོ་ནས་པྲ་ལྟས་ལ་སོགས་ཀྱིས་ལྷ་ཡིས་ཕན་པ་དང་འདྲེ་ཡིས་གནོད་པ་སོགས་འཇིག་རྟེན་འདིའི་བདེ་སྡུག་ལེགས་ཉེས་ཀྱི་རྣམ་པ་སྔར་ཅི་བྱུང་དང་ཕྱེས་འབྱུང་འགྱུར་གྱི་མཚན་མ་སོགས་མེ་ལོང་གི་གཟུགས་བརྙན་དང་མཐེ་བོང་ལ་བརྟེན་ནས་བརྟག་པའི་ཐབས་སམ་མོ་ཞིག་གིས་གསལ་བར་བསྟན་པས་ནའོ། གཞན་ཡང་མོ་དང་རྩིས་གཏོ་དང་དཔྱད་སོགས་ཀྱི་སྒོ་ནས་འགྲོ་དོན་མཛད་པ་ཡོད་ཀྱང་འགལ་བ་མེད་པར་སེམསོ། དེ་ལ་ཡང་ཀུན་གཞི་བྱང་ཆུབ་གྱི་སེམས་ངོ་འཕྲོད་པའི་རྟོགས་པ་རབ་དང་། ལས་རྒྱུ་འབྲས་དང་སྐྱེ་བ་སྔ་ཕྱི་ལྷ་འདྲེའི་ཆོ་འཕྲུལ་གྱིས་བསླུ་བ་དང་ཡི་དམ་བོན་སྐྱོང་གི་ཉམས་སོད་དངོས་གྲུབ་སྟེར་བ་དང་བདུད་ཀྱི་ལུང་ལོག་ལས་སོགས་མ་འདྲེས་པར་བྱེ་བྲག་ཕྱེད་པས་བསླུར་མ་ཚུགས་པ་འབྲེང་དང་། རྫས་ཀྱི་ནུས་པ་དང་མཚན་ལམ་སོགས་ལ་བརྟེན་ནས་མཐོང་བ་ནི་ཐ་མ་སྟེ་དེ་ལྟར་སྒྲུབ་པའི་གཤེན་པོ་ལ་རབ་འབྲེང་ཐ་གསུམ་གྱི་རྣམ་པ་རེ་ཡོད་པར་བཤད་དེ། སྤྱི་སྤུངས་དོན་རྒྱུད་ལས། འདོད་པའི་ཕྱོགས་སྤང་བཟང་ངན་དྲང་སྨྲས་ན། ཀུན་རྫོབ་གཞན་ཕན་དོན་དང་འགལ་མི་འགྱུར་ཞེས་གསུངས་སོ། གཉིས་པ་མཁའ་ཀློང་རབ་འབྱམས་བསྐང་བའི་འཕྱོང་ཞེས་པ་ནི་སྔོན་རྒྱལ་མུ་ཁྲི་བཙན་པོས་ཡེ་ཤེས་ཀྱི་ལྷ་དང་། རྫུ་འཕྲུལ་གྱི་ལྷ་དང་། ལས་ཀྱི་ལྷ་རྣམས་སྒྲུབ་པས། གྲུབ་པའི་སྟོབས་མཉེས་ཏེ། མཐུ་དང་རྫུ་འཕྲུལ་གྱི་སྟོབས་གྲུབ་ཙམ་ན། རྒྱལ་པོ་ལ་སེམས་ཀྱི་རློམས་པ་སྐྱེས་སྟེ། དུས་དེ་ཙམ་ན་ཤེར་གྱི་བུ་ཆུང་ཞིག་མདུན་དུ་བྱོན་ནས་རྒྱལ་པོའི་ང་བོ་གཞོམ་པས་རྒྱལ་པོ་འགྱོད་པ་སྐྱེས་ཏེ། མཁའ་ཀློང་རབ་འབྱམས་དཔག་ཏུ་མེད་པའི་བཤགས་པ་ཕུལ་ཞིང་ཐུགས་དམ་བསྐང་བས་ནའོ། དེས་ན་སྒྲུབ་པའི་གཤེན་པོ་རང་ཉིད་ཀྱི་ཕུང་པོའི་ཁམས་དང་། ལས་དཀར་པོའི་དགེ་བ་ལ་བར་དུ་གཅོད་པའི་ལྷ་མ་སྲིན་སྡེ་བརྒྱད་གདུག་པ་ཅན་རྣམས་དང་། སྔར་གྱི་ལན་ཆགས་བརྙེགས་པའི་ནད་བདག་དང་ཆམ་བདག་ཡམ་བདག་རྣམས་ལ་སྣང་གཤེན་ཁོ་ནའི་བྱ་སྤྱོད་ཀྱི་རྗེས་སུ་མ་སོང་བར་སྣང་གཤེན་གྱི་ཐེག་པ་དང་རྗེས་སུ་མཐུན་པའི་སྒོ་ནས་ཡོན་དང་གླུད་སོགས་བསྔོ་བ་ལ། གླུད་དེ་ལ་ཡང་ལུས་ངག་ཡིད་གསུམ་གྱི་གླུད་གཙོར་བྱས་པའི་རྫས་དང་ཡོ་བྱེད་ལ་སོགས་དངོས་སུ་འབྱོར་བ་དང་ཡིད་ལས་སྤྲུལ་བ་ལ་སོགས་ཀྱིས་ཉམས་ཆག་སྐོང་ཞིང་ལན་ཆག་འཇལ་བར་བྱེད་པ་སྟེ་རྗེས་སུ་ཕྱྭ་གཡང་སྐྱབས་ཤིང་རྫོགས་རིམ་གྱིས་རྗེས་གདབ་པའོ། གཞན་ཡང་དཀར་བགེགས་སྐང་མདོས་བསང་སོགས་ཀྱང་འདིའི་ཁོངས་སུ་འདུསོ་ཞེས་གསུངས་སོ།
གསུམ་པ་དབལ་མོ་ལས་ཀྱི་ཐིག་ལེའི་འཕྱོང་ནི་འཕྲུལ་གཤེན་ཐེག་པ་དང་མཐུན་པར་འཕྲུལ་གཤེན་རྐྱང་པའི་དབང་དུ་མ་སོང་བར་རྫུ་འཕྲུལ་བཅུ་གསུམ་དང་(དེ་ཡང་རྫུ་འཕྲུལ་བཅུ་གསུམ་སྡེ་ཚན་གསུམ་དུ་ཕྱེས་པའི་དང་པོ་དགྲ་ལ་དམིགས་པའི་རྫུ་འཕྲུལ་ བདུན་ནི། གསེད་གསོ་གཉིས་དང་། དབབ་སྤྱད་གཉིས། ལྟས་ངན་དང་ཆོ་འཕྲུལ་གཉིས། ཇག་འཆིང་དང་བདུནོ། བགེགས་ལ་དམིགས་པ་བཞི་ནི། མནན་གཟིར་གཉིས་དང་། བཀར་སྲེག་གཉིས་དང་བཞིའོ། བོན་ཉིད་ལ་དམིགས་པ་གཉིས་ནི་བདག་དོན་དང་གཞན་དོན་གཉིས་སོ། འགྲེལ་བ་ཡིད་བཞིན་རྣམ་པར་བཀོད་པའི་རྒྱན་ལས་དོན་གྱི་སྒྲུབ་པ་དང་། སྣོད་བཅུད་དབང་བསྒྱུར་དང་། སེམས་པ་སྐུ་རྫོགས། འདོད་སྤྱོད་རོལ་བ། ཕྱག་རྒྱ་སྐུ་རྫོགས། ཐིག་ལེ་མྱུར་མགྱོགས། དབལ་མོ་སྡེ་གསུམ། སྣ་ཚོགས་པའི་ལས། ཕུད་སྦྱང་བ། དམར་ལམ། བྲོ་དང་བཅུ་གསུམ་ཞེས་གསུངས་ཤིང་བཅུ་གསུམ་གྲངས་མ་ཚང་པར་སེམས་སོ།)སྲུང་ཟློག་བསད་གསུམ་མནན་སྲེག་འཕང་གསུམ་སོགས་ཀྱི་སྒོ་ནས་སངས་རྒྱས་ཀྱི་བསྟན་པ་དང་སེམས་ཅན་གྱི་འགྲོ་དོན་ལ་གནོད་ཅིང་འཚེ་བར་བྱེད་པའི་བསྒྲལ་བའི་ཞིང་བཅུ་རུ་གྱུར་བའི་སྡིག་ཆེན་དམ་ཉམས་རྣམས་ཞེ་སྡང་གཉེན་པོ་ཞེ་སྡང་གི་ལྷ་རུ་སྦྱང་སྟེ་རྣམ་ཤེས་བོད་ཉིད་ཀྱི་དབྱིངས་སུ་བསྒྲལ་བར་བྱེད་བའོ།
བསྒྲལ་བའི་ཞིང་བཅུ་ནི་གཡུང་དྲུང་གསང་བའི་རྒྱུད་ལས། གང་ཞིག་བསྒྲལ་བའི་དངོས་པོ་ནི། བསྒྲལ་བར་བྱ་བའི་ཞིང་བཅུ་སྟེ། སངས་རྒྱས་སློབ་དཔོན་སྐུ་དགྲ་དང་། དམ་ཚིག་ཉམས་དང་དམ་ལས་ལོག དམ་ལ་འཁུ་དང་སྒྲུབ་པ་ལ། བར་དུ་གཅོད་པར་བྱེད་པ་དང་། སེམས་ཅན་ཡོངས་ལ་གནོད་པ་ནི། ད་ལྟ་ཉིད་དུ་བྱེད་པ་དང་། གཡུང་དྲུང་བསྟན་ལ་སྡང་བ་དང་། དམྱལ་བ་ཡི་དྭགས་བྱོལ་སོང་སྟེ། ཞིང་བཅུ་དག་ཏུ་ཤེས་པར་བྱ་ཅེས་སོ། འགུ་ཡ་སྲོག་འཛིན་ལས་བསྒྲལ་བར་བྱ་ བའི་ཞིང་བཅུ་ནི། བསྟན་པའི་སྤྱི་དགྲ བླ་མའི་སྐུ་དགྲ སྒྲུབ་གཤེན་གྱི་སྒོས་དགྲ བསྟན་པ་ཁྱད་དུ་གསོད་པ། བཀའ་དང་དམ་ལ་འགལ་བ། གཤེན་གྱི་ཀོར་ལ་རློམས་པ། མ་ཉེས་བསྟབས་ལ་བཅོལ་པ། བྱང་ཆུབ་སྒྲུབ་པ་ལ་བར་གཅོད་བྱེད་པ། སེམས་ཅན་ཡོངས་ལ་གནོད་པ། སྲིད་པའི་གཏོ་ལ་འགལ་བ་དང་བཅུའོ། དེས་ན་བསྒྲལ་ཞེས་དེ་ཡང་ཕལ་དང་ཕལ་ཀྱིས་བསད་གཏུབ་བྱས་པ་བཞིན་མ་ཡིན་པར་ཐུགས་ཚད་མེད་བཞིའི་ངང་ལས་མ་མཡོས་པར་བསམ་པ་བཟང་ལ་སྦྱོར་བ་རྩུབ་པའི་ལས་ཀྱིས་བསྒྲལ་དགོས་པ་ཡིན་དེ་གབ་པའི་གསང་བའི་རྒྱུད་ ལས། མ་བསྟོད་པར་མི་སྐུལ། མ་སྐུལ་བར་མི་བཀྱེ། མ་བཀྱེ་བར་མི་འགུག མ་འཀུག་པར་མི་གཏབས་(བསྡམ)། མ་གཏབ་(བསྡམ)པར་མི་གཏུབ། མ་གཏུབ་པར་མི་སྟབས། མ་སྟབས་པར་མི་མནན།ཞེས་སོ། དེས་ན་ལས་ཀྱི་གོ་རིམ་མ་འཆོལ་བར་མཐར་ཐར་པ་བདེ་བའི་གནས་སུ་འགོད་དགོས་པ་ཡིན་དེ་(གཏིང་རྫོགས་ཕུར་པ་ལས། དྷ་ཤ་གྷི་བ་སྲིན་པོ་བགེགས་ཀྱི་རྗེ། ཕུལ་བའི་ལུས་བསྒྲལ་རྣམ་ཤེས་ལྷ་རུ་ བསྒྱུར་ཞེས་སོ།
འོ་ན་ལུང་ལས། སྙིང་རྗེའི་རང་བཞིན་མ་དང་མཚུངས། མ་ཡི་སེམས་ལ་ཟུག་རྔུ་མེད། དེ ཡིས་དམ་ཅན་མི་ཆུམ་གྱིས། ཞེས་གསུངས་པ་དང་འགལ་ལོ་ཞེ་ན། མ་ཡིན་དེ། ལུང་དེ་ཡིས་རེ་ཞིག་སྙིང་རྗེའི་དབང་དུ་མ་སོང་བར་ལས་སྦྱོར་དྲག་ཏུ་བསྣུན་དགོས་པར་བསྟན་པ་ཡིན་ནོ། བཞི་བ་ཉི་ཟེར་ཞགས་པ་འདུར་གྱི་འཕྱོང་ཞེས་པ་ནི་མདའ་གྲི་མདུང་གསུམ་གྱིས་དམར་འཛིངས་བྱས་ནས་དགྲ་ངོ་ཟློག་པ་འམ་བསད་པ་ལྟ་བུ་མ་ཡིན་པར་དམིགས་མེད་ཀྱི་ལྟ་བ་ཡས་ནས་ཕུབ་སྟེ་སྲིད་གཤེན་ཐེག་པའི་སྒོ་དང་བསྟུན་ནས་ལྟ་བ་རྟོགས་པ་དང་། དགོངས་པ་ཟབ་མོ་དང་། དམིགས་པ་བསྣོན་པོ་དང་། ལྟ་སྒོམ་སྤྱོད་གསུམ་ལྡན་པའི་སྐྱེས་བུ་འམ་གཤེན་པོ་གང་ཞིག་གིས་ཚེ་འདས་ཀྱི་བླ་ཡིད་སེམས་གསུམ་རྟེན་ལ་སྟིམ་སྟེ་གནས་སྦྱོང་གི་གོ་རིམ་མ་ནོར་བར་མཐར་ཐུག་བོད་ཉིད་སྐྱེ་བ་མེད་པའི་དབྱིངས་སམ་ཐར་པ་བདེ་ཆེན་གྱི་གནས་སུ་བསྒྲལ་བ་འམ་དྲངས་བས་ནའོ། རྩ་རྒྱུད་ལས། རྩལ་གསུམ་ལུས་ལ་རྫོགས་པའི་སྐྱེས་བུ་ཡིས། དམུ་རྒོད་བཏུལ་ནས་གཡུང་དུ་ཕེབས་པ་བཞིན། ཤེས་རབ་སྟོབས་ལྡན་སྐྱེས་བུ་གང་ཞིག་གིས། བླ་ཡིད་སེམས་གསུམ་ཐིག་ལེར་འདྲིལ་ནས་ཀྱང་། ཐོགས་ཆགས་མེད་པའི་མཁའ་ཀློང་དབྱིངས་སུ་བསྒྲལ། ཞེས་སོ། དེ་ལྟར་སྤངས་རྟོགས་ཀྱི་ཡོན་ཏན་མི་ལྡན་པར་རྙེད་བཀུར་དང་ཟ་འདོད་ཀྱིས་ཚེ་འདས་ཀྱི་མི་དེ་ཐར་པ་བདེ་བའི་གནས་སུ་འདྲེན་པར་འདོད་པ་དེས་ནི་དཔེར་ན་ལོང་པ་ཞིག་གིས་ལོང་པ་ཞིག་ཁྲིད་ནས་སོང་ན་འགྲོ་ལམ་སྟོན་མི་ནུས་པར་ལག་པ་སྦྲེལ་ནས་གཡང་སར་ཟག་འགྲོ་བ་བཞིན་ཡང་དག་པའི་དོན་དང་ཐར་པའི་གནས་ལ་རྨོངས་པའི་གང་ཟག་དེས་འདྲེན་སྟོན་བྱས་པ་ན་རང་ཉིད་དང་ཚེ་འདས་གཉིས་ཀ་གཅིག་རྗེས་གཉིས་མཐུད་ཀྱིས་སླར་ཡང་ཁམས་གསུམ་དུ་ཁ་འཁོར་ཏེ་འཁོར་བའི་གཡང་ས་ལས་ཐར་བའི་གོ་སྐབས་དབེན་པ་ཡིན་ཏེ། ལུང་ལས། གངཞིག་གཤེན་རབ་རྩལ་སྟོབས་མི་ལྡན་པས། ཚེ་འདས་ཐར་པའི་གནས་སུ་བགྲོད་འདོད་པ། རྨོངས་པའི་རྨོངས་པ་ཁྲིད་པས་ལག་སྦྲེལ་གཡང་སར་ལྟུང་། ལས་ཀྱི་དབང་གིས་ལུས་དང་སེམས་དོར་ནས། བླ་ཡིད་སེམས་གསུམ་འཁོར་གཞིར་བར་དོར་འཁྱམས། ཞེས་སོ།
དེ་ཡང་སོ་སོར་དབྱེ་ན་འདུར་སྒོ་ཆེན་པོ་བཞི་ཡོད་དེ། བཀྲ་འདུར་དང་། སྟག་འདུར། སྲི་འདུར་དང་། གྲི་འདུར་བཞི་ཡིན་ཏེ། མདོ་དྲི་མེད་ལས་སྒས་པ་རྣམས་ལ་བཀྲ་ འདུར་བྱ། བཀྲ་འདུར་ཡག་ན་རྗེས་ཤུར་བཟང་། གཞོན་པ་རྣམས་ལ་སྟག་འདུར་བྱ། སྟག་འདུར་ཡག་ན་ཚེ་དཔལ་བསྐྱེད། ཆུང་བ་རྣམས་ལ་སྲི་འདུར་བྱ། སྲི་འདུར་ཡག་ན་རིགས་རྒྱུད་འཕེལ། གྲི་རྒོད་རྣམས་ལ་གྲི་འདུར་བྱ། གྲི་འདུར་ཡག་ན་གཞོན་སྲི་ཐུལ་ཞེས་གསུངས་སོ། གནས་སྦྱོང་གི་ཐབས་ཁྱད་པར་ཅན་འདིའི་ཚེ་འདས་ཐར་པའི་གནས་སུ་བགྲོད་ཚུལ་ཡང་ཚེ་འདས་རང་ཉིད་ཀྱི་རྒྱུད་ལ་སྔོན་ནས་དགེ་བའི་ལས་ཀྱིས་བཞག་པའི་སད་རུང་གི་བག་ཆགས་བཟང་པོ་ཞིག་དང་ཡུལ་ཁྱད་པར་ཅན་ལ་མོས་པའི་དད་པ་དངརྟེན་འབྲེལ་དེ་གཉིས་འཛོམས་པའི་རྨིང་ལ་རྩལ་གསུམ་འཛོམས་པའི་དཔོན་གསས་བླ་མའི་ཐུགས་རྗེའི་མཐུ་བྱིན་གྱིས་ཚེ་འདས་ཀྱི་རྒྱད་ལ་རྐྱེན་བསྐུལ་ཏེ་བག་ཆགས་བཟང་པོའི་འཕྲོ་སད་ནས་ཐར་པ་བདེ་བའི་གནས་སུ་འདྲེན་པར་གདོན་མི་ཟ་ཡང་། དེ་ལྟ་བུའི་རྟེན་འབྲེལ་གང་ཞིག་མ་འཛོམས་པར་འདྲེན་ཆོག་གི་གཞུང་སྲེང་བ་ནི་སྤྱིར་བཟང་མོད་ཀྱང་ཚེ་འདས་ལ་བདེ་ལམ་སྟོན་པར་དཀའ་བར་སེམས་སོ། དེས་ཕྱིར་ལུས་ངག་ཡིད་གསུམ་གྱིས་དགེ་བའི་ལས་ལ་གཞོལ་དགོས་པ་ཡིན་ཏེ། ལུང་ལས་ཀྱང། ཆུང་ནས་དད་པའི་སེམས་བསྐྱེད་དེ། རྒྱུན་དུ་དགེ་བའི་ལས་ལ་བརྩོན་ཞེས་གསུང་པས་སོ། ལྔ་པ་ལས་བཞི་རྒྱུན་ལྔ་སྦྱིན་སྲེག་ གི་འཕྱོང་ཞེས་པའི་ལས་བཞི་ནི། གདུལ་བྱ་སྤ་བསྐོངས་བས་ཞི་བ། རྗེས་སུ་བཟུང་བས་རྒྱས་པ། སྨིན་པར་བྱེད་པས་དབང་། ཚར་གཅོད་པས་དྲག་པོ། འཕྲིན་ལས་བཞི་ཀ་ལ་ཁྱབ་ཅིང་རྒྱས་གཞི་དང་བསྡུས་གནས་སུ་བྱེད་པས་རྒྱུན་དང་ལྔ་ཏེ། ལས་བཞི་དང་།གསུམ། གཉིས། གཅིག་སོགས་ཀྱི་སྦྱིན་སྲེག་ཀྱང་ཡོད་ པར་གསུངས་སོ།
དེས་ན་མེ་ཐབ་གྱི་དབྱིབ་དང་། ཁ་དོག མཆོད་རྫས། བཞུགས་ཚུལ། མེ་བླང་ལུགས། ཤིང་གི་ཁྱད་པར། དམིགས་པ་འཛིན་ཚུལ།ཞུགས་མེའི་པྲ་བརྟག་སོགས་རྒྱས་པར་མི་སྤྲོས་སོ། དེ་ལྟར་སྦྱིན་སྲེག་གི་དགོས་པ་ནི་ཕྱི་ཡུལ་ས་གཞི་བདག་སོགས་འཇིག་རྟེན་དྲེག་པའི་ལྷ་ལ་ཕུལ་བས་སྐོ་ལོང་གདུག་རྩུབ་ཞི་ཞིང་ལས་དཀར་པོ་དགེ་བའི་སྡོང་གྲོགས་བྱེད་པ་དང་། ནང་རང་ལུས་མེ་ལྷའི་ཀྱིལ་འཁོར་གྱི་ལྷ་ཚོགས་ཕུལ་བས་ཕུང་པོ་གནས་སུ་དག་ཅིང་སྐུ་དང་ཡེ་ཤེས་སུ་སྨིན་པ་དང་། གསང་བ་དབྱིངས་ཀྱི་རྒྱལ་བ་དཀྱིལ་འཁོར་གྱི་ལྷ་ཚོགས་ལ་ཕུལ་བས་དུག་ལྔ་ཉེ་བར་ཞི་ནས་ཡེ་ཤེས་ཀྱི་ཉི་མ་ཤར་བ་དང་། ཡང་གསང་བོད་ཉིད་སྐྱེ་བ་མེད་དབྱིངས་སུ་དམིགས་མེད་དུ་ཕུལ་བས་མཐར་ཐུག་རྟོགས་པའི་རང་ས་ཟིན་པའི་དགོས་པ་ཡོད་དེ། རྩ་རྒྱུད་ལས་སྒྲིབ་སྦྱང་ཚོགས་རྫོགས་ཀུན་ལ་ཚིམ་བྱ་དང་། ཕྲལ་གྱི་རྐྱེན་ཟློག་སྡེ་བརྒྱད་དགའ་བདེའི་ཕྱིར། དུས་བཞི་བ་ག་ཡུམ་གྱི་ཧོམ་ཞལ་དུ། ཕུང་པོ་སྐྱེ་ཤི་སྲེག་པའི་མེ་འབར་བས། འགྲོ་བ་ཀུན་ལ་མ་གོད་སྦྱིན་པ་འབར། དངོས་མེད་སེམས་སུ་འབར་བའི་ཧོམ་ཞལ་དུ། རྣམ་རྟོག་མཚན་མ་སྲེག་པའི་མེ་སྤར་བས། རྟོག་མེད་རྣམ་དག་ལས་ཀྱི་ཐུགས་ལེ་འབར།ཞེས་སོ།
དྲུག་པ་ས་མ་ཡ་འབུམ་སྡེ་དམ་ཚིག་གི་འཕྱོང་ཞེས་པའི། ས་མ་ཡ་ནི་གསང་བའི་མིང་ཡིན་ནོ། འབུམ་སྡེ་རྩི་ཚུལ་ནི་དམྱལ་ཁམས་བཅོ་ བརྒྱད་དང་། ཡི་དྭགས་སྡེ་གསུམ། དུད་མུར་སྡེ་གསུམ། མི་རིགས་བརྒྱད། ལྷ་མིན་སྡེ་བརྒྱད། ལྷ་རིག་ཉེར་བདུན། དེ་དག་རེ་རེ་ལ། ལུས་དང་། སྲོག དབང་ཐང་། ངག ཡིད། ཡོན་ཏན། འཕྲིན་ལས། མདངས། རྒྱན། ནོར་དང་བཅུ་བཅུ་རེ་ཕྱེ་བས་དྲུག་བརྒྱ་དང་བདུན་ཅུའོ། དེ་ལ་ཅི་ཡང་མེད་པ་མ་གཏོགས་པའི་ཡུལ་དྲུག་བརྒྱ་དང་དྲུག་ཅུ་ལ། དུག་ལྔ་དང་། མི་དགེ་བ་བཅུ་ལ་ལུས་ལ་སོགས་བཅུ་རེ་ཕྱེ་བས་བརྒྱ་དང་ལྔ་བཅུ་དེ་གོང་གི་དྲུག་བརྒྱ་དྲུག་ཅུ་བོ་རེ་རེ་ལ་བརྒྱ་དང་ལྔ་བཅུ་རེ་ཕྱེ་བས་དགུ་ཁྲི་དགུ་སྟོང་ཚང་ངོ་། དེ་ཅི་ཡང་མེད་པའི་སྐྱེ་མཆེད་ཀྱི་བཅུ་ལ། སྡིག་བཅུ་ལ་བཅུ་བཅུ་རེ་ཕྱེ་བས་བརྒྱ་རེ་དེ་ལ་ལུས་རྒྱན་སོགས་བཅུ་རེ་བསྲུང་བས་སྟོང་སྟེ། འབུམ་ཐམ་པའོ། དམ་ཚིག་ཞེས་པ་ནི་རྟོགས་པར་དཀའ་ཞིང་རིག་པར་དཀོན་པས་ན་དམ་ལ། སྲུང་ན་སྒྲིབ་པ་ཚིག་ལ། མ་སྲུང་ན་དགེ་རྩ་འམ་འབྲུས་ཚིག་པས་ན་འོ། དེ་ལ་ཡང་སྤྱིའི་དམ་ཚིག་དང་། ལྷག་པའི་དམ་ཚིག ཁྱད་པར་ཀྱི་དམ་ཚིག་དང་གསུམ་དུ་ཡོད་དེ་དཔེར་ན་གྱང་དང་ཞལ་དང་རི་མོ་བཞིན་ནོ་ཞེས་གསུང་སོ། གསང་སྔགས་ཀྱི་ཐེག་པ་འདིའི་ལུགས་ལ་རྩ་བ་དང་ཡན་ལག་གང་ཉམས་ཡང་ཕྱི་སོ་སོ་ཐར་བའི་སྡོམ་པ་དང་མི་འདྲ་བར་སླར་ཡང་གསོ་བའི་ཐབས་ཡོད་དེ། རྩ་རྒྱུད་ལས། ཐེག་པ་འོག་མའི་ཚུལ་ཁྲིམས་རྣམས། ཉམས་ན་སྡོང་ཆེན་མེས་ཚིག་ལ། དཀའ་བས་བྱི་དོར་བྱས་གྱུར་ཀྱང་། ལོ་འབྲས་སྔོན་པོ་མི་འབྱུང་བཞིན། དེ་ལ་གསོ་བའི་ཐབས་མ་བསྟན། ཁྱད་པར་བསྲུང་བའི་དམ་ཚིག་ནི། ཡེ་བསྲུང་ཆེན་པོའི་དོན་རྟོགས་པས། གསེར་རྡོ་མེ་རུ་སྲེག་པ་བཞིན། གསོ་བར་དགོས་པ་ངེས་མ་བཤད། ཨ་དཀར་གསང་བའི་དམ་ཚིག་ནི། དཔེར་ན་མེ་ལོང་གཡས་བསྒྲིབས་སམ། རིན་ཆེན་བུམ་པ་གཞོམ་པ་བཞིན། བསྲང་ཞིང་ཕྱེས་པས་སོབ་པ་ལྟར། ཐབས་དང་རྫུ་འཕྲུལ་ཁྱད་པར་གྱིས། ལྟ་དགོངས་སྤྱོད་པ་རླབས་ཆེན་གྱིས། མཆོད་ཚོགས་བཤམ་ནས་བསྲུང་ཐུབ་ན། ཉེས་ལྟུང་མེད་པར་ངེས་བཤད་དོ། ཞེས་གསུང་སོ། བདུན་པ་འོད་ཟེར་འཁྱིལ་བ་སྨན་གྱི་འཕྱོང་ཞེས་པ་ནི། གསང་སྔགས་ཨ་དཀར་བའི་ལུགས་ཀྱིས་བསྒྱུར་ལམ་གཙོ་བོ་ཉམས་སུ་བླང་སྟེ་ཕྱི་སྣོད་ལྷ་ཡི་གཞལ་ཡས་ནང་བཅུད་ལྷ་དང་ལྷ་མོ་རུ་བསྒྱུར་བ་དང་ནང་དུག་ལྔ་དུག་གསུམ་གྱི་བདུད་ཡེ་ཤེས་ཀྱི་རྩི་རུ་བསྒྱུར་བ་དང་འགྲོ་བའི་ནད་གསོ་བའི་སྨན་གྱི་སྒྲུབ་ཐབས་ཁྱད་པར་ཅན་ལ་བརྟེན་ནས་ཕྱི་ལུས་ཁམས་ཀྱི་ནད་དང་ནང་ཉོན་མོང་པའི་བདུད་གསང་མ་རིག་པའི་བདུད་རྣམས་འཇོམས་པའི་རྩི་རུ་སྒྲུབ་པའོ། བརྒྱད་པ་ཐིག་ལེ་དགུ་པ་དབྱིངས་ཆེན་དགོངས་པའི་འཕྱོངས་ཞེས་པའི་ཐིག་ ལེ་དགུ་ནི། གསལ་བའི་ཀུན་གཞི་ཐིག་ལེ་དང་། ལོག་འཁྲུལ་ཐིག་ལེ་ཚད་མེད་ཐིག་ལེ། བསྒོམ་པའི་ཐིག་ལེ། བཟླས་པའི་ཐིག་ལེ། བསྐྱེད་པའི་ཐིག་ལེ། རྫོགས་པའི་ལེ། མཐའ་བྲལ་ཐིག་ལེ། མཆོད་པའི་ཐིག་ལེ་དང་དགུའོ། དབྱིངས་ཞེས་པ་ནི་ཐེག་པ་འདིའི་མཐར་ཐུག་གི་ལྟ་བ་རྒྱུ་དག་པའི་དབྱིངས་ཆེན་དེ་སེམས་ཀྱི་བོན་ཉིད་ཡེ་ནས་སྒྲིབ་པ་མི་མངའ་བས་དང་ཅི་ཡང་མ་ཡིན་པ་ལས་ཅིར་ཡང་འབྱུང་ཞིང་གསལ་སྟོང་གཉིས་སུ་མེད་པའི་དགོངས་པ་ཟབ་མོ་དེའོ། དེས་ན་ཡེ་གཤེན་ཆེན་པོའི་ཐེག་པ་འདི་ཡི་ལུགས་ལ་རྩ་རླུང་ཐིག་གསུམ་གྱི་སྒོ་ནས་ཉམས་སུ་ལེན་ཚུལ་དེ་ཤེས་ཆེར་གསལ་འདུག་པས་འདིར་རྩ་རླུང་ཐིག་གསུམ་གྱི་རྣམ་བཞག་མདོར་བསྡུས་རེ་བཤད་ན། དང་པོ་རྩ་ཡི་གནས་ལུགས་ནི། མ་རྒྱུད་ལས། རྩ་བ་གཅིག་ལ་ཡེ་ཤེས་སྡོང་པོ་གསུམ། འཁོར་ལོ་ལྔ་ལ་ཡེ་ཤེས་ཞེ་ལྔ་གནས། ཞེས་པ་དེའི་འགྲེལ་ཐབས་ལམ་འབྱུང་བའི་ཐིག་ལེ་ལས་རྩ་གཅིག་ཞེས་པ་ནི། སྙིང་གི་དཀྱིལ་ན་རྩ་ཡི་རྒྱལ་པོ་ཤེལ་ཀང་ཀ་རི་འདྲ་བ་། རིང་ཐུང་ཚོན་གང་བ། ཕྲ་སྦོམ་རྟ་རྔ་བཅུ་ཚལ་ཙམ། གསོ་བ་རིག་པས་ཡང་རྗེ་དཀར་པོ་བཏགས། གསང་སྔགས་པའི་ཡེ་ཤེས་གཉུག་མའི་རྩ་རུ་བཏགས་ཞེས་གསུངས་སོ། དེ་ཡང་སྡོང་པོ་གསུམ་ནི། གཡས་དཀར་གཡོན་དམར་དབུས་མཐིང་དང་གསུམ་མོ། མཚན་ཉིད་ལྔ་དང་ལྡན་པའི་རྩ་དབུ་མ་འམ་དབུས་མཐིང་ནི་སྤྱི་བོ་ནས་གསང་གནས་ཀྱི་བར་དུ་ཟང་ཐར་དུ་ཡོད་པའོ། དེ་ཡང་ལུས་ཀྱི་མདུན་རྒྱབ་གཉ྄ིས་ལས་རྒྱབ་ཕྱོགས་ནས་ཡོད་པ་རེ་བཤད་དོ། མཚན་ཉིད་ལྔ་ནི་ཕྱི་སྔོ་བ་དང་། ནང་དམར་བ། སྲབ་པ། དྲང་བ། གསལ་བ་དང་ལྔའོ། ཡང་འགའ་ཞིག་ནས་མཚན་ཉིད་བཞི་ལྡན་ཡང་བཤད་དོ།
རྩ་རྒྱུད་ལས། རྩ་དེ་དག་གི་གནས་ལུགས་ནི། དབུས་མ་ནི་ཕྱི་དཀར་ལ་མཐིང་ཆགས་པ། ནང་དམར་ལ་མཐིང་ཆགས་པ། ཡར་སྣ་ཚངས་བུག་ལ་ཐུག་ཀྱང་། མར་སྣ་གསང་སྦུབས་ལ་ཐུག་སྟེ། དེ་ཡང་འཕྲ་སྦོམ་ཇི་ལྟར་གནས་ན། གསང་གནས་ནས་ཤེ་ཐུན་བར་དུ་རྟ་རྔ་ཙམ་དུ་གནས་པས་དབུས་མཐིང་ཞེས་བྱ། ཤེ་ཐུན་གྱི་དཀྱིལ་དུ་བ་ཐག་ཙམ་དུ་གནས་པས་ཁོག་སྟོང་བྱང་ཆུབ་སེམས་ཀྱི་རྩ་ཞེས་བྱ་སྟེ། དེ་ནས་ཨག་ཤོའི་བར་དུ་དར་དཀར་གྱི་སྐུད་པ་སུམ་བསྒྲིལ་ཙམ་དུ་གནས་པས་སྟེང་ཕྱོགས་འཇའ་ཚོན་དར་སྐུད་ཀྱི་རྩ་ཞེས་བྱ། ཇེ་སྦོམ་ཇེ་རགས་ལ་སོང་སྟེ། སྤྱི་བོ་ཚངས་པའི་བུ་གར་ཐུག་པས་ཉེ་ལོ་ཨུ་དཔལ་གྱི་རྩ་ཞེས་བྱའོ། གཡས་པ་དེའི་ཕྱི་རིམ་དུ་འཁྱིལ་ཞིང་སྒོ་སྣ་བུག་གཡས་པ་ལ་ཟུག་ཅིང་། གཡོན་པ་ཡང་འཁྱིལ་བས་སྒོ་སྣ་བུག་གཡོན་དུ་ཟུག འཕྲ་སྦོམ་ནི་དར་སྐུད་སུམ་བསྒྲིལ་ཙམ་དུ་གནས་ལ། བསྒོམ་དུས་མདའ་སྙུག་ཙམ་པ་ལས་སོགས་ཏེ་གནས་སྐབས་ཤེས་པར་བྱའོ། ཞེས་གསུང་སོ། དེ་ཡང་གོང་དུ་གསུང་བའི་རྩ་ཡི་གནས་ལུགས་ནི་དངོས་པོ་གཟུགས་སུ་གྲུབ་པའི་རྩ་དེའི་མཚན་ཉིད་ཇི་ལྟ་བ་ཡིན་པར་སེམས་དེ། སྤྱིར་གནས་པའི་རྩ་དང་སྒོམ་པའི་རྩ་གཉིས་ཡོད་པ་ལས་གནས་པའི་རྩ་ཡི་འཕྲ་སྦོམ་ནི་གོང་དུ་བཤད་པ་ཉིད་ཡིན་ལ་སྒོམ་པའི་རྩ་ལ་མ་ངེས་ཏེ་འཕྲ་སྦོམ་ཅི་རིགས་ཡོད་པ་ནི་གཞུང་འགའ་ཞིག་ནས་སྦ་ལྕག་ཙམ་དང་འགའ་ཞིག་ནས་མདའ་སྙུག་ཙམ་ཞེས་གསུངས་ཏེ་གནས་སྐབས་ཀྱི་ཉམས་ལེན་སྐྱོངས་ཚུལ་ལ་རགས་ལས་པ་ཡིན་ནོ། རྩ་གཡས་དཀར་དང་གཡོན་དམར་གཉིས་ནི་སྐྱེས་པ་དང་བུ་མེད་ལ་གནས་ལུགས་མ་མཐུན་དེ།འགྲེལ་ལས། གཡོན་འཁྲིལ་བ་ནི་སྐྱེས་པ་དེ་ཐིག་ལེ་ཡོད་ཀྱང་མི་འཕེན་ལ། ཟ་མ་ལ་གཡས་འཁྲིལ་ལམ་སྟབ་སྟེ་ཐིག་ལེ་དཀར་པོ་ཡོད་ཀྱང་མི་འཕེན། ཞེས་བླ་མ་བློ་གྲོས་ཀྱི་བདག་ཉིད་ཀྱིས་གསུངས་སོ། འཁོར་ལོ་དྲུག་ནི་སྤྱི་བོ་བདེ་ཆེན་གྱི་འཁོར་ལོ། མགྲིན་པ་ལོངས་སྤྱོད་ཀྱི་འཁོར་ལོ། སྙིང་ཁ་བོན་ཉིད་ཀྱི་འཁོར་ལོ། སྟེ་བ་སྤྲུལ་བའི་འཁོར་ལོ། སྟེ་འོག་རླུང་གི་འཁོར་ལོ། གསང་གནས་ཐབས་ཤེས་འཁོར་ལོ་དང་དྲུག་གོ དེ་དྲུག་གི་རྩ་འདབ་ལ་ཡང་གོང་བཞིན་གནས་པའི་རྩ་འདབ་དང་སྒོམ་པའི་རྩ་འདབ་གཉིས་རེ་ཡོད་པར་རིག་པས་གྲུབ་སྟེ། སྒོམ་པའི་རྩ་འདབ་ནི་གཞུང་སོ་སོས་བསྟན་ཚུལ་ལ་མི་འདྲ་བ་ཡོད་པས་རང་གཞུང་གི་ལྷ་གྲངས་དང་བསྟུན་པ་མིན་ནམ་སྙམས། གནས་པའི་རྩ་འདབ་ལ་ཡང་གང་ཟག་རེ་རེ་ལ་མང་ཉུང་ཡོད་པར་སེམས་ཏེ། ཤེས་རབ་དང་དྲན་པ་གསལ་བའི་མི་ལ་རྩ་གནད་མང་བ་དང་། བླུན་ཞིང་ལྐུག་པའི་མི་ལ་རྩ་གནད་ཉུང་བར་གསུང་པས་སོ། སྤྱིར་རྩ་ཡི་རྣམ་གྲངས་ལ་ཡེ་ཤེས་རྒྱུ་བའི་རྩ། འོད་རྒྱུ་བའི་རྩ། རླུང་རྒྱུ་བའི་རྩ་། ཁྲག་རྒྱུ་བའི་རྩ། ཐིག་ལེ་རྒྱུ་བའི་རྩ་སོགས་རྣམ་གྲངས་བསམ་གྱིས་མི་ཁྱབ་པ་ཡོད་དོ།
གཉིས་པ་རླུང་ལ་མང་ཡང་བསྡུས་ན་གཞི་རང་གནས་ཀྱི་འབྱུང་ལྔའི་རླུང་ལྔ་སྟེ། དེ་ཡང་སྲོག་འཛིན་ནམ་མཁའི་རླུང་དང་། གྱེན་འདྲེན་ས་ཡི་རླུང་། ཐུར་སེལ་ཆུ་ཡི་རླུང་། མེ་མཉམ་མེའི་རླུང་།ཁྱབ་བྱེད་རླུང་གི་རླུང་དང་ལྔ་ཡིན་ཏེ། རླུང་དེ་ལྔའི་བྱེད་ལས་ནི་སྲོག་འཛིན་གྱིས་སྲོག་བཟུང་བ་དང་། བློ་སྟོབས་བསྐྱེད་པ། འདོད་པ་སྒྲུབ་པ་སོགས་ཀྱི་ལས་བྱེད། གྱེན་འདྲེན་གྱིས་དབུགས་རྒྱུ་བ་དང་། ཟས་མྱིད་པ། གཏམ་སྨྲ་བ་སོགས་བྱེད། ཐུར་སེལ་གྱིས་གཤང་ལྕི་དང་། ཐིག་ལེ་སོགས་འབྱིན་སྡོམ་བྱེད། མེ་མཉམ་གྱིས་ཟས་འཇུ་བ་དང་། དྲོད་བསྐྱེད་པ། ལུས་ཀུན་གསོ་བར་བྱེད། ཁྱབ་བྱེད་གྱིས་མཆོང་རྒྱུག་སོགས་ལུས་གྱི་བྱ་བྱེད་ཕར་ཆེར་བྱེད་པ་ཡིན་ནོ། འགྲེལ་ལས། རླུང་དེ་ལྔ་ནི་ཉོན་མོངས་པའི་རྐྱེན་དང་འཕྲད་ན་ཉོན་མོངས་པའི་རྩུབ་རླུང་དུ་འགྱུར་ལ། ཏིང་འཛིན་གྱིས་རྐྱེན་དང་འཕྲད་ན་ཡེ་ཤེས་ཀྱི་བདེ་རླུང་དུ་འགྱུར། ཉམས་སུ་ལེན་པའི་དུས་སུ་གཅིག་ཏུ་འདྲིལ་ནས་ཉམས་སུ་བླང་སྟེ་དེ་ཡང་འཇམ་རྩུབ་མ་ནིང་གསུམ་དུ་འདུས་ལ། དང་པོ་འཇམ་རླུང་ལ་སྦྱང་། བར་དུ་རྩུབ་རླུང་ལ་བོགས་འདོན། ཐ་མ་མ་ནིང་གིས་བརྟན་པར་བྱ་སྟེ་རྟེན་འབྲེལ་དུས་ཚོད་ཤེས་པ་གལ་ཆེའོ་ཞེས་གསུངས་སོ། གསུམ་པ་ཐིག་ལེ་ལ་མང་དུ་ཡོད་ཀྱང་འགྲེལ་ལྟར་ན་སྙིགས་མ་ལུས་ཟུང་གི་ཐིག་ལེ་དང་། དྭངས་མ་རིག་པའི་ཐིག་ལེ་གཉིས་ལས། སྙིགས་མ་ནི་ཟས་ཀྱི་བཅུད་འདུས་པའི་རྩ་གཡས་གཡོན་གཉིས་ལ་གནས་པའི་ཐིག་ལེ་དེ་ཡིན་ལ། དྭངས་མའི་ཐིག་ལེ་ནི། འབྱུང་བའི་དྭངས་མ་ཕ་ལས་ཆད་པའི་དཀར་པོ་དང་། མ་ལས་ཆད་པའི་དམར་པོ་གཉིས་འདྲེས་པའི་རང་བཞིན་ཤེས་པ་ནི་རྟེན་གནས་སུ་གྱུར་པ་དེ་ཡིན་ཏེ། འབྱུང་བ་ལྔ་ཡི་བཅུད་ཡིན་ཏེ་ཞེས་གསུང་པས། དྭངས་མའི་ཐིག་ལེ་ནི་འབྱུང་བའི་དྭངས་མ་ཞིག་ལ་ངོས་བཟུང་འདུག་ཀྱང་དེའི་གནས་ལུགས་ནི་འདི་ཞེས་བཤད་པར་དཀའ་འོ། དེ་ཡང་གནས་ས་གཅིག་ཏུ་མ་ངེས་ཏེ་འཁོར་ལོ་དྲུག་ལ་རེས་མོས་ཀྱིས་གནས་པའོ།
དེ་ཡང་འགྲེལ་ལས་ཉམས་སུ་ལེན་པའི་དུས་ན་དྭངས་མའི་ཐིག་ལེ་ལ་བརྟེན་ནས་སྙིགས་མའི་ཐིག་ལེ་བཙོན་དུ་འཛིན་དགོས་པ་ཡིན་ཏེ་སྙིགས་མ་རྐྱང་པས་ལུས་ཀྱི་ཡོན་ཏན་ཙམ་ལས་མི་འབྱུང་ལ། དྭངས་མས་སེམས་ཀྱི་ཡོན་ཏན་སྣ་ཚོགས་འབྱུང་བས་དེས་ཟིན་པ་གལ་ཆེ་ཞེས་གསུངས་པ་དེའི་དོན་ནི། སྙིགས་མའི་ཐིག་ལེ་ལ་བརྟེན་ནས་ཟག་བཅས་ཀྱི་བདེ་བ་རང་རྒྱུད་ལ་སྐྱེས་ཙམ་ན་ཆགས་པའི་དབང་གིས་བདེ་བ་དེའི་རྗེས་སུ་མི་འགྲོ་བར་བདེ་བ་དེའི་སྐབས་སུ་དྭངས་མའི་ཐིག་ལེ་དལ་ཙམ་ངོ་འཕྲོད་པ་དེའི་རྒྱུན་སྐྱོངས་དགོས་བར་བསྟན་པ་མིན་ན་སྙམ། ཁ་ཅིག་གིས། སྙིགས་མ་རྐྱང་པ་ལ་མངོན་པར་ཞེན་ནས་ཉམས་སུ་ལེན་ཏེ་མཐར་ཐུག་གི་ཡོན་ཏན་སྐྱེ་བར་མི་འགྱུར་རོ་ཞེས་གསུངས་སོ།
དགུ་བ་ཡེ་ཤེས་རྩེ་རྒྱལ་ལྟ་བའི་འཕྱོངས་ཞེས་པ་ནི། ཡེ་ཉིད་ཇི་བཞིན་མའི་གནས་ལུགས་སྣང་མེད་བློ་ལས་འདས་པ་ཆེན་པོ་དེོ་ཉེད་སུ་ཡིས་མ་མཛད་གང་གིས་མ་བཅོས་ཅི་ལ་ཡང་ཉམས་ང་མེད་པར་སྤྱི་རྒྱ་བརླབས་ཀྱིས་གཅོད་པའི་གཞི་རང་འབྱུང་གི་ཡེ་ཤེས་དེ་ཉིད་ལྟ་བ་ཀུན་གྱི་བླ་རུ་གྱུར་ཅིང་ཐེག་པ་དགུའི་ཡང་རྩེར་སོན་པ་ཀུན་ལས་རྣམ་པར་རྒྱལ་བས་དེ་ཇི་སྐད་དུ། ཡེ་ནི་ཐོག་མ་དུས་མཐའ་མི་མེད་དབྱིངས། ཤེས་ནི་སེམས་ཉིད་རིག་རྩལ་རྒྱུན་མ་འགག རྩེ་ནི་འཁོར་བ་མྱང་འདས་རྫོགས་པས་རྩེ། རྒྱལ་ནི་ཐེག་པ་འོག་མས་འགྲན་ཟླ་བྲལ། རྒྱུ་འབྲས་མཐར་ཐུག་འཁོར་འདས་འུབས་སུ་ཆུད། ཡེ་ཤེས་རྩེ་རྒྱལ་དོན་ལ་བརྗོད་དུ་མེད་ཅེས་སོ། དེ་ལ་ཀློང་སྡེ་དང། སེམས་སྡེ། མན་གི་སྡེ་དང་གསུམ་དུ་ཡོད་པའི། ཀློང་སྡེ་ཞེས་པ་ནི་སྤྱིར་གཞི་ཇི་བཞིན་ཉིད་ཀྱི་སྐྱེ་མཆེད་ལ་གསལ་སྟོང་གིས་མཐས་རེག་ཀྱང་མན་ངག་ཟབ་མོས་བསྟན་ཚུལ་ལ་བོན་དབྱིངས་སམ་ཇི་བཞིན་ཉིད་གཙོ་བོ་བསྟན་པ་དང་རྩལ་ལམ་སྐྱེ་མཆེད་གཙོ་བོ་བསྟན་པའི་མན་ངག་སོགས་ཡོད་པས་བོན་ཉིད་ཀྱི་དབྱིངས་སྐྱེ་བ་མེད་པའི་ཀློང་དེ་གཙོ་བོ་སྟོན་པས་ན་ཀློང་སྡེ་དང་། དེའི་གཞུང་ནི། རྫོགས་པ་ཆེན་པོ་ཀློང་ཆེན་བསྒྲགས་པ་སྐོར་གསུམ་སོགས་ཇི་བཞིན་ཉིད་གཙོ་བསྟན་པའི་གཞུང་རྣམས་སོ། སེམས་སྡེ་ཞེས་པ་ནི་སྐྱེ་མཆེད་དམ་རོལ་བ་གཙོ་བོ་བསྟན་པས་དེ་གཞུང་ནི་རྫོགས་པ་ཆེན་པོ་སེམས་སྨད་སྡེ་དགུ་སོགས་སེམས་ཕྱོགས་ཀྱི་རྒྱུད་རྣམས་སོ། མན་ངག་གི་སྡེ་ཞེས་པ་ནི་འཁོར་འདས་ཐམས་ཅད་གཉིས་མེད་མཉམ་པ་ཆེན་པོ་གཙོ་བོ་བསྟན་པས་དེ་གཞུང་ནི་རྫོགས་པ་ཆེན་པོ་མན་ངག་བཀའ་རྒྱུད་སྐོར་བཞི་སོགས་མན་ངག་གི་རྒྱུད་སྡེ་རྣམས་ཡིན་ཏེ་དེ་དག་ནི་གཞུང་འགའ་ཞིག་གི་ངག་དོན་ལ་གཞིགས་ན་དེ་ལྟར་ཡིན་པར་སེམས་སོ། དགེའོ། །
རྩོམ་པ་པོ་སློབ་གཉེར་ཤེས་རབ་བསམ་འཕེལ། སྨན་རིའི་རྫོགས་ཆེན་འཛིན་གྲྭ།
1,190 total views, 1 views today


text:
༄༅། །ཕྱི་ལོ་ ༢༠༡༥ ཟླ་ ༦ ཚེས་ ༡༠ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་བོད་མི་གཙོས་དད་ལྡན་མང་ཚོགས་རྣམས་ཀྱིས་ཕེབས་བསུ་གཟབ་རྒྱས་དང་བཅས་ཨོ་སི་ཊོ་ལི་ཡའི་གྲོང་ཁྱེར་སི་ཌི་ནིའི་ Sydney ནང་གི་ལུ་ན་ཕར་ཁུ་Luna Park ཞེས་པའི་སྐྱེད་མོས་ཚལ་དུ་ཆིབས་སྒྱུར་བསྐྱངས་པ་ཏེ་མི་གྲངས་ ༡༧༠༠ བརྒལ་བར་བདེ་སྐྱིད་དང་དེའི་རྒྱུ་ Happiness & Its Causes ཞེས་པའི་བརྗོད་གཞིའི་ཐོག་བཀའ་སློབ་སྩལ་བ་དང་། ལྷན་ཚོགས་ནང་ཆིབས་སྒྱུར་མ་བསྐྱངས་གོང་ཁུལ་དེར་ཡོད་པའི་རྒྱ་གར་གཞུང་ཚབ་པ་སྐུ་ཞབས་སན་ཇེ་སུ་དིར་ Sunjay Sudhir ལགས་ཀྱི་ནང་མི་རྣམས་ལ་མཇལ་ཁ་གནང་།
ཚེས་ ༡༡ ཉིན་ཨོ་སི་ཁྲི་ལི་ཡའི་བྷི་རི་སི་བྷན་གྲོང་ཁྱེར་གྱི་སི་ཊི་ཕན་ཡི་ཤུའི་མཆོད་ཁང་ St Stephen’s Cathedral དུ་དད་མོས་སྣ་ཚོགས་ཀྱི་ལས་འགུལ་multi-faith event ཞེས་པར་ཆིབས་བསྒྱུར་བསྐྱངས་པ་དང་། ཡི་ཤུའི་མཆོད་ཁང་དུ་༧ཞབས་སོར་འཁོད་སྐབས་ཡི་ཤུའི་མཆོད་དཔོན་སྐུ་ཞབས་མར་ཁུ་ཀོ་ལི་རི་ཇི་ Reverend Mark Coleridge ལགས་ཀྱིས་ཕེབས་བསུ་གཟབ་རྒྱས་ཞུས། ཆིབས་བསྒྱུར་འདི་དང་བསྟུན་ནས་ས་གནས་སུ་གནས་སྡོད་བོད་རིགས་དང་སོག་རིགས། འབྲུག་པ་བཅས་ཁྱོན་མི་གྲངས་ ༣༠༠ ཙམ་ལ་བཀའ་སློབ་སྩལ། དེ་རྗེས་གྲོང་ཁྱེར་བྷི་རི་སི་བྷན་གྱི་འགྲེམས་སྟོན་བསྟི་གནས་ཁང་ (Brisbane Convention and Exhibition Centre ) ཞེས་པའི་ཚོགས་ཁང་དུ་མགོན་པོ་ཀླུ་སྒྲུབ་ཀྱིས་མཛད་པའི་དབུ་མ་རིན་ཆེན་ཕྲེང་བའི་གསུང་ཆོས་དབུ་འཛུགས་མཛད།
ཚེས་ ༡༢ ཉིན་མགོན་པོ་ཀླུ་སྒྲུབ་ཀྱིས་མཛད་པའི་དབུ་མ་རིན་ཆེན་ཕྲེང་བའི་གསུང་ཆོས་མཇུག་སྒྲིལ་མཛད་རྗེས་ཀྱི་ཕྱི་དྲོ་ཚོགས་ཁང་དེ་གའི་ནང་ཆིབས་སྒྱུར་བསྐྱངས་ཏེ་ཁྱོན་མི་གྲངས་ ༤༠༠༠ བརྒལ་བར་བཀའ་སློབ་སྩལ་བ་དང་། བཞད་གད་སྒྱུ་རྩལ་བ་མེ་ཤེལ་ལོ་རི་ Meshel Laurie ལགས་དང་། རྐྱལ་རྩེད་པ་ཨེ་ཡན་ཐོར་པི་ Ian Thorpe ལགས་གཉིས་ཀྱིས་༧གོང་ས་མཆོག་མི་མང་ལ་ངོ་སྤྲོད་ཞུས་རྗེས་༸གོང་ས་མཆོག་གིས་བཀའ་སློབ་གསུང་བཤད་དང་མི་མང་གི་དྲི་བར་བཀའ་ལན་སྩལ་རྗེས་བྷི་རི་སི་བྷན་ཁུལ་གྱི་མཛད་འཕྲིན་རྣམས་ལེགས་པར་གྲུབ་སྟེ་ཨོ་སི་ཊོ་ལི་ཡའི་གདོད་མའི་མི་རིགས་ཀྱི་ས་གནས་ཨུ་ལུ་རུར་(Uluru) ཆིབས་ཞལ་སྒྱུར།
ཚེས་ ༡༣ ཉིན་ཨོ་སི་ཁྲི་ལི་ཡའི་བྱང་ཕྱོགས་ས་ཁུལ་གྱི་གདོད་མའི་མི་རིགས་ས་ཁུལ་ཨུ་ལུ་རུ་ཞེས་པར་ཆིབས་སྒྱུར་བསྐྱངས་པར་སི་ཌི་ནིར་གྲོང་ཁྱེར་ནས་བཅར་བའི་བོད་མི་ཁག་གཅིག་དང་། ས་གནས་མི་མང་བཅས་ཀྱིས་ཕེབས་བསུ་གཟབ་རྒྱས་ཞུས་པ་དང་། བོད་རིགས་ཁག་གཅིག་དང་ལྷན་སྐུ་པར་སྒྲོན་གནང་རྗེས། ཨུ་ལུ་རུར་གནས་གཟིགས་སུ་ཕེབས། སྐབས་དེར་གསར་འགོད་པས་༧གོང་ས་མཆོག་ཨུ་ལུ་རུར་ཕེབས་དོན་གང་ཡིན་སྐོར་བཀའ་འདྲི་ཞུས་པར་བཀའ་ལན་སྩལ།
དེ་ནས་ཕེབས་བསུར་བཅར་བའི་བོད་པ་བགྲེས་སོང་ཞིག་ལ་ཐུགས་སྤོབས་ཆེན་པོས་ང་ཚོ་བོད་ལ་རང་གི་མེས་པོ་ཚོས་མཛད་པའི་ཁེ་གཙང་གི་སྐད་ཡིག་ཅིག་ཡོད་པ་དེས་གཞན་ལ་བསྟུན་མ་དགོས་པར་རང་མགོ་ཐོན་པ་ཆགས་ཡོད་པས་རླབས་ཆེན་རེད་ཅེས་སོགས་བཀའ་སློབ་སྩལ། ཨུ་ལུ་རུར་གནས་གཟིགས་ལེགས་པར་གྲུབ་མཚམས་ཁུལ་དེའི་མུ་ཊི་ཇུ་ལུ་ལྷན་ཚོགས་ (Mutitjulu community) ཞེས་པས་གོ་སྒྲིག་དང་སྣེ་ལེན་ཞུས་པ་དང་སྦྲགས་ཁུལ་དེའི་མི་གྲངས་ ༣༠༠ ཙམ་ལ་བཀའ་སློབ་གསུང་བཤད་གནང་བ་དང་། དེ་ནས་བརྙན་འཕྲིན་པར་ལེན་པ་ཀར་ལ་གེ་རན་ཊི་ (Karla Grant) ལགས་ཀྱི་དྲི་བར་བཀའ་ལན་གནང་།
ཚེས་ ༡༤ ཉིན་ཨོ་སི་ཊོ་ལི་ཡའི་གྲོང་ཁྱེར་པཱར་ཐ་(Perth) ནང་༸ཞབས་སོར་བདེ་བར་འཁོད་པ་དང་། ཕྱི་དྲོ་ཕར་ཐཱི་རུ་ཨ་རུས་ན་ (Perth Arena) ཞེས་པའི་ཚོགས་ཁང་ནང་ཆིབས་སྒྱུར་བསྐྱངས་ཏེ་ཨོ་སི་ཊོ་ལི་ཡའི་གདོད་མའི་མི་རིགས་ཀྱི་གཞས་སྣ་འཁྲབ་སྟོན་པ་ཁག་གཅིག་གིས་གཞས་སྣ་འཁྲབ་སྟོན་གྱི་ལམ་ནས་ཕེབས་བསུ་གཟབ་རྒྱས་བཅས་མི་གྲངས་ཁྱོན་ ༤༠༠༠ ལ་གཏོང་ལེན་ཉམས་ལེན་གྱི་རྣམ་དཔྱོད་ཅེས་པའི་བརྗོད་གཞིའི་ཐོག་མི་མང་གསུང་བཤད་དང་མང་ཚོགས་ཀྱི་དྲི་བར་བཀའ་ལན་སྩལ། གསུང་བཤད་གྲུབ་མཚམས་༸གོང་ས་མཆོག་ཨོ་སི་ཊོ་ལི་ཡར་གདན་ཞུ་ཚོགས་ཆུང་ (Dalai Lama in Australia Ltd,) གི་ཚོགས་གཙོ་སྐུ་ཞབས་རོབ་ཀེལ་ཌོ་ལིས་ (Rob Keldoulis) ལགས་ཀྱིས་ཆིབས་སྒྱུར་དང་འབྲེལ་བའི་ལས་བསྡོམས་སྙན་སྒྲོན་དང་། གདན་ཞུ་ཚོགས་ཆུང་གི་འགན་འཛིན་ལྕམ་སྐུ་ལིན་བྷ་ཡེན་ (Lynn Bain) ལགས་ཀྱིས་༸སྐུའི་འཁྲུངས་སྐར་ལ་འཚམས་འདྲི་ཞུས་པ་དང་ཆབས་ཅིག ཨོ་སི་ཊོ་ལི་ཡའི་མང་ཚོགས་ ༢༠༠༠ གིས་འཚམས་འཕྲིན་འཁོད་པའི་དཔེ་དེབ་ཅིག་ཕྱག་རྟགས་སུ་འབུལ་ལམ་ཞུས། དེ་ཉིན་གྱི་མཛད་སྒོའི་མཐའ་མར་ཨོ་སི་ཊོ་ལི་ཡའི་འཁྲབ་སྟོན་པ་སུ་ཛི་མེ་ཐར་ (Suzie Mather) ལགས་དང་། ཇེ་མ་རིཀ་སི་ (Jemma Rix) ལགས་རྣམ་གཉིས་ཀྱིས་སྣེ་ཁྲིད་དེ་དེར་འདུས་མང་ཚོགས་རྣམས་ཀྱིས་༸གོང་ས་མཆོག་ལ་འཁྲུངས་སྐར་གྱི་འཚམས་འདྲིའི་གླུ་དབྱངས་ཕུལ།
ཚེས་ ༡༥ ཉིན་ཨོ་སི་ཊོ་ལི་ཡའི་ Seven West Media ཞེས་པའི་བརྙན་འཕྲིན་ལས་ཁང་གི་གསར་འགོད་པ་མོ་ནི་ཀ་ཀོ་སི་ (Monika Kos) ལགས་ཀྱི་བཅར་འདྲིར་བཀའ་ལན་སྩལ་བ་དང་། བོད་མི་ཁྱོན་མི་གྲངས་ ༥༠ ཙམ་ལ་མཇལ་ཁ་གནང་། དེ་རྗེས་༸གོང་ས་མཆོག་གིས་ University of Western Australia ཞེས་པའི་གཙུག་ལག་སློབ་གཉེར་ཁང་དུ་གཙུག་ལག་སློབ་ལག་ཁང་དང་ས་གནས་སློབ་གྲྭ་ཁག་འདྲ་མིན་ནས་ཁྱོན་སློབ་མ་གྲངས་ ༧༠༠ བརྒལ་བར་ཤེས་ཡོན་དང་སྤྱི་ཚོགས་ཞབས་ཞུ་སྒྲུབ་ཕྱོགས་སྐོར་བཀའ་སློབ་གསུང་བཤད་གནང་། དེ་ནས་ཨོ་སི་ཊོ་ལི་ཡ་དང་ཨི་སི་རེལ་ཚོང་ལས་མཐུན་ཚོགས་ཀྱིས་ཇི་ལྟར་གསོལ་འདེབས་ཞུས་དོན་ལྟར་ཉིན་གུང་ལྗགས་སྨིན་ལྷན་བཞེས་དང་སྦྲགས་མི་གྲངས་ ༦༥༠ ཙམ་ལ་བཀའ་སློབ་གསུང་བཤད་དང་། དེ་ཉིན་གྱི་མཛད་འཕྲིན་མཐའ་མར་ཁུལ་དེར་གནས་སྡོད་འབྲུག་པ་དང་སོག་པོའི་མི་རིགས་ཁྱོན་མི་གྲངས་ ༧༠༠ ཙམ་ལ་བཀའ་སློབ་སྩལ་གྲུབ་རྗེས། ཨོ་སི་ཊོ་ལི་ཡ་ཁུལ་གྱི་མཛད་འཕྲིན་ཁག་རེ་ཞིག་ཡོངས་སུ་ལེགས་པར་གྲུབ་སྟེ་སངྒ་པུར་དུ་མཚན་གཅིག་བཞུགས་བཞག་མཛད་རྗེས་ཕྱི་ཉིན་སྔ་དྲོ་རྒྱ་གར་ཕྱོགས་སུ་ཆིབས་ཞལ་སྒྱུར།
ཚེས་ ༡༦ ཉིན་གྱི་ཕྱེད་ཡོལ་གྷ་གྷལ་གནམ་ཐང་དུ་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་དང་། བོད་མི་མང་སྤྱི་འཐུས་ཚོགས་གཙོ། དེ་བཞིན་གཞུང་འབྲེལ་མིན་པའི་ཚོགས་པའི་སྐུ་ཚབ་བཅས་ཀྱིས་ཕེབས་བསུ་དང་། གྷ་གྷལ་གནམ་ཐང་ནས་བཞུགས་སྒར་ཕོ་བྲང་དུ་ཆིབས་སྒྱུར་བསྐྱངས་སྐབས་རྡ་སར་གནས་སྡོད་མི་མང་སོགས་ཀྱིས་ལག་ཏུ་མཇལ་དར་དཀར་གཙང་དང་བདུག་སྤོས་སོགས་ཐོགས་ཏེ་ཕེབས་བསུ་གཟབ་རྒྱས་ཞུས་པ་དང་། ཕོ་བྲང་གི་རྒྱལ་སྒོའི་ནང་བརྟན་བཞུགས་ཆེད་ཕེབས་པའི་དགའ་ལྡན་ཁྲི་རིན་པོ་ཆེ་མཆོག་གིས་གཙོས་རི་བོ་དགེ་ལུགས་པའི་མཁན་བླ་སྤྲུལ་རྣམས་དང་། ཁྲིམས་ཞིབ་པ་ཆེ་བ་མཆོག་གིས་གཙོས་ཁྲིམས་ཞིབ་པ་གཞན་གཉིས་མཆོག་དང་། བོད་མི་མང་སྤྱི་འཐུས་ཚོགས་གཞོན་མཆོག་གིས་དབུས་སྤྱི་འཐུས་རྒྱུན་ལས་རྣམ་པ་དང་བཀའ་བློན་རྣམ་པ་བཅས་ཀྱིསཕེབས་བསུ་དང་བཅས་༧ཞབས་སོར་བདེ་བར་འཁོད།


text:
༄༅།།རྒྱལ་ཡོངས་མི་དམངས་འཐུས་མི་བོད་ལྗོངས་འཐུས་མི་ཚོགས་པས་ཁ་ན་ཏ་ལ་འཚམས་འདྲི་བྱས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་11ཉིན། 13:37) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་5ཚེས་9ཉིན། བོད་རང་སྐྱོང་ལྗོངས་མི་དམངས་འཐུས་མི། བོད་རང་སྐྱོང་ལྗོངས་ཏང་ཨུ་རྒྱུན་ལས་ཨུ་ཡོན། ལྷ་ས་གྲོང་ཁྱེར་གྱི་གྲོང་ཨུད་ཧྲུའུ་ཅི་པདྨ་དབང་འདུས་ཀྱིས་རྒྱལ་ཡོངས་མི་དམངས་འཐུས་མི་བོད་ལྗོངས་འཐུས་མི་ཚོགས་པ་ཁྲིད་དེ་ཁ་ན་ཏ་ལ་འཚམས་འདྲི་བྱས་པ་དང་། ཁ་ན་ཏའི་སྤྱི་ཚོགས་ལས་རིགས་སོ་སོའི་མི་སྣ་དང་ངོ་ཐུག་ནས་བགྲོ་གླེང་བྱས་ཤིང་། བོད་ལྗོངས་ཀྱི་སྤྱི་ཚོགས་དཔལ་འབྱོར་འཕེལ་རྒྱས་ཀྱི་གནས་ཚུལ་ཁྱོན་ཡོངས་ནས་ངོ་སྤྲོད་བྱས་ལ། ཁོང་ཚོར་དོགས་གཞི་ཡོད་པའི་གནད་དོན་ཚང་མར་འགྲེལ་བཤད་བྱས་པས། ཕན་ཚུན་དུ་རྒྱུས་ལོན་ཟབ་ཏུ་ཕྱིན་ཡོད་ཅིང་། དགའ་བསུ་ཆེན་པོ་ཐོབ་ཡོད་པ་རེད།
པདྨ་དབང་འདུས་ཀྱིས་བོད་ལྗོངས་སུ་མི་རིགས་ས་ཁུལ་རང་སྐྱོང་ལམ་ལུགས་ལག་བསྟར་བྱས་པའི་ཚུན་གྱི་ལོ་རྒྱུས་རང་བཞིན་གྱི་འགྱུར་བ་དང་བསྒྱུར་བཅོས་སྒོ་འབྱེད་བྱས་ནས་ལོ་ངོ་40ཡི་ཚུན། ཁྱད་པར་དུ་ཏང་གི་ཚོགས་ཆེན་བཅོ་བརྒྱད་པ་ཚོགས་ཚུན་གྱི་བོད་ལྗོངས་དཔལ་འབྱོར་སྤྱི་ཚོགས་འཕེལ་རྒྱས་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དག་ངོ་སྤྲོད་བྱས་པ་རེད། ཁོང་གིས། ཁ་ན་ཏའི་གྲོགས་པོ་ཚོ་བོད་ལྗོངས་སུ་ཡོང་ནས་དེང་སྐབས་ཀྱི་སྤྱི་ཚོགས་རིང་ལུགས་འོག་གི་བོད་ལྗོངས་གསར་པ་ལ་བལྟ་བ་དང་། བོད་ལྗོངས་མི་དམངས་ཀྱི་བསམ་གཞིག་ངོ་མར་ཉན་ཏེ་བོད་ལྗོངས་ཀྱི་དོན་དངོས་རྒྱུས་ལོན་བྱ་རྒྱུར་དགའ་བསུ་ཡོད་པ་བསྟན།
ཁ་ན་ཏའི་ཕྱོགས་ཀྱིས། ཁ་ན་ཏས་ཀྲུང་གོའི་བར་གྱི་འབྲེལ་བར་མཐོང་ཆེན་དང་། ཁ་ན་ཏ་དང་ཀྲུང་གོའི་དབྱི་ཧུའེ་གྲོས་ཚོགས་མཐུན་ཚོགས་ཀྱིས་མུ་མཐུད་ནས་རྒྱལ་ཁབ་གཉིས་པོའི་མཛའ་མཐུན་མཉམ་ལས་ཀྱི་འབྲེལ་བ་གོང་འཕེལ་སྐུལ་འདེད་བྱ་རྒྱུ་དང་། ཨན་ཏ་ལེ་མངའ་སྡེ་ཡིས་ཀྲུང་གོའི་དཔལ་འབྱོར། ཚན་རྩལ། ཡུལ་སྐོར་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་བྱ་འདོད་ཡོད་ཅིང་། ཁ་ན་ཏར་བོད་ལྗོངས་ཀྱི་ཉེ་བའི་ལོ་འགའི་རིང་གི་ས་ཁོངས་སོ་སོའི་འཕེལ་རྒྱས་གྲུབ་འབྲས་ལ་བག་ཆགས་ཟབ་མོ་ཡོད་པས། མུ་མཐུད་ནས་ཀྲུང་གོ་དང་དྲང་བདེན་གྱི་སྤེལ་རེས་དང་། ཕན་ཚུན་དུ་རྒྱུས་ལོན་མང་པོ་བྱ་རྒྱུ་རྒྱུན་བསྲིངས་བྱ་རྒྱུ་བསྟན་པ་རེད།